text:
ዝኸበርክንን ዝኸበርኩምን፡
ህዝቢ ኤርትራ ኣብ ውሽጥን ወጻእን፡
ኣቐዲመ ንመላእ ህዝቢ ኤርትራን ንኹሎም ፈተውቱን፡ ዮሃና ንኽብሪ 25 ዓመት ዝኽረ ዓመት ናጽነት እንዳበልኩ፡ ነቲ ንናጽነቱ ክውን ንምግባርን ክብሪ ልዑላውነቱን ሓርነቱን ንምሕላውን፡ ጸሚእና ከይበልናዮ ማይ፡ ጠሚና ከይበልናዮ እኽሊ ብምቕራብ ዘስተየናን ዝዓንገለናን ህዝቢ ኤርትራ፡ መዘና ዘይርከቦ መስዋእቲ ከፊልካ ኢኻ እሞ፡ ሓበንን ሞሳን ንዓኻ። ንኹሎም እቶም ነዚ ‘ርብዒ ዘመን፡ ኣብ መኸተን ልምዓትን’ ብዝብል ቴማ እንጽንብሎ ዘለና ኣጋጣሚ ንምምዕራግ ኣበርክቶ ዝገበሩ ዜጋታት፡ ኣብ ውሽጥን ኣብ ወጻእን ልዑል ምስጋናይ የቕርብ።
ዓመት መጸ ዝኽሪ መዓልቲ ነጻነት ኣብ እነብዕለሉ፡ ዝሓለፍናዮ ጒዕዞ እንዳገምገምና፡ ንመጻኢ እንታይ ክጽበየና ኢዩ ዘይኮነስ፡ ሕጂ እንታይ ክንዓምም ይግብኣና እንብለሉ ኣጋጣሚ ኢዩ። ኣብዘን ዝሓለፋ 25 ዓመታት ዝተሰግሩ ሓያለ ብድሄታትን ተጻብኦን፡ ኣንፈት መኣዝና ንምስሓት ዝተጠጅኡ ውዲታትን፡ ኣብ ግምት ብምእታው፡ ዋላ’ኳ ዘነይተና እንተዘይኮነ፡ ተዛማዲ ክበሃል ዝከኣል ልምዓታዊ ገስጋስ ኣመዝጊብና ኢና። ብውህደት ሓያል መኸተ ህዝብን ሰራዊትን ግንባርን ክዕመሙ ዝጸንሑ፡ ኣብ መስርሕ ዘለውን ልምዓታዊ መደባት ብዝሓየለ ናህሪ ተደሪዖም ክቕጽሉ ምኻኖም ድማ ከዘኻኽር እፈቱ።
ዝኸበርክንን ዝኸበርኩምን
ጎድኒ ጎድኒ ልምዓታዊ ግስጋሴና፡ ንዝበረኽ ዝላ ኣቲናዮ ዘለና ሓድሽ ዓውለማዊ መድረኽ ዝምጥን፡ ሕሉፍ ኣከያይዳና ብምግምጋም፡ ሱር-ነቐል ጽገናዊ ለውጢ ክንገብር መድረኽ ዝጠልቦ እዋባዊ ዕማም ኢዩ። ክንሰርሓሎም ዝጸናሕና ኣገባብ ምሕደራ፡ ኣብ ጽላት ፖሊቲካ፡ ቊጠባን ወተሃደራዊ መዋቕራትናን ብፍላይ፡ ለውጢ ከምዘድሊ ኣሚናን ተገንዚብና ኣለና።
ፖለቲካዊ ጽገናን፡ ሃናጺ ጽምዶን
ብሰሪ እቲ ኣብ ልዕሌና ዝተኣወጀ ኲናት፡ ፖለቲካዊ ግስጋሴና ጂሆ ተታሒዙ ከምዝጸንሐ ኩላትና ዘይንስሕቶ ጉዳይ ኢዩ። እንተኾነ፡ ኣብ ተዛማዲን ዝሓሸ መድረኽ ሰላምን ርግኣትን ስለእንርከብ፡ መጻኢ ወለዶ ብሰላምን ቅሳንትን ዝነብሩላ ሃገር ክውንቲ ንምግባር፡ ምስ ዝቐያየሩ ስርዓታት ዘይቀያየር፡ ምትእትታው ሕገ-መንግስታዊ ስርዓተ-ምሕደራ ኣማራጺ የብሉን። ንወለዶታት ዝዘልቕን፡ ቀጻልነት እዛ ሃገር ዘውሕስን ዓንዲ፡ ልዕልና ሕጊ ዝነገሶ ትካላዊ ኣሰራርሓ ጥራሕ ኢዩ። ብዘይካ’ዚ፡ ኣቐዲሞም ንዝተኣትው መብጽዓታት ሰውራዊ ቃልስና ክውን ኣብ ምግባር ዘንጊዕና እኳ እንተጸናሕና፡ ሕጂ ግን እቲ ግዜ በሲሉ፡ እዋኑ’ውን ዝኣኸለ ይመስለና። እቲ ንብዙሕነትና ዘተኣናግድን ብህዝባዊ ተሳትፎ ዝተነድፈን፡ ግን ከኣ ተወጊኑ ዝጸንሐ ሃገራዊ ቅዋም፡ ኣብ ግብሪ ከከምኣድላይነቱ፡ በቲ ዝምስረት ሓድሽ ባይቶ ወከልቲ ህዝቢ ክለሳ እንዳተገብረሉ፡ ኣብዘን ቀረባ መዓልታት ኣብ ግብሪ ከምዝውዕል፡ ብእውጅ መልክዕ ንህዝቢ ክሕበር ምኻኑ ከበስረኩም እፈቱ።
ምስ ትግባረ ቅዋም ተተሓሒዞም ክለዓሉ ዝኽእሉ፡ ሓያለ ኣገደስቲ እዋናዉያን ሕቶታት ከምዘለው ኣይንስሕቶን። ትግባረ ቅዋምን፡ ኣቲናዮ ዘለና ሓድሽ ፖሊቲካዊ መድረኽን ተኣሳሲሩ፡ ኣብ ዝተፈላለየ እዋናት ኣብ ትሕቲ ቀይዲ ዝኣተው ዜጋታት፡ ዝፈጸምዎ ገበናትን፡ ኣብ ቀይዲ ዝጸንሑሉ ግዜን ብዕቱብ ተመርሚሩ፡ ብምሕረት ከምዝልቀቑ በዚ ኣጋጣሚ ክሕብር እፈቱ። ብዘይ ኣገባብ ዝተኣስሩ ዜጋታት እንተልዮም፡ ንዝወረዶም ኣካላዊ ይኹን ስነ-ኣእምሮኣዊ በደል፡ ኣጻርያ እትመሚ ኮምሽን ዕርቕን ካሕሳን ከምእትቐውም፡ ነዚ ስራሕ ንምስላጥ ዝሕግዝ፡ ፍሉይ ባጀት መንግስቲ ሰሊዑላ ከምዘሎን እንተገንዘብኩ ጽቡቕ እመስለኒ። ብዘይካ’ዚ እዛ ኮምሽን፡ ንዝተዋህቦም ህዝባዊ ሓላፍነት ብምጉዕጻጽ፡ ኣብ ልዕሊ ህዝቢ ዝዓገቡ መራሕቲ ወተሃደራውያን ይኹኑ ሲቪል እንተልዮም፡ ጉዳዮም ብጭቡጥ ኣጻርያ፡ ኣብ ፍርዲ ከተቕርቦም ምሉእ ስልጣን ከምዝህልዋ፡ ንኣንፈይ ከይጠቐስክዎ ክሓልፍ ኣይደልን።
ዝኸበርኩምን ዝኸበርክንን
ከምዝፍለጥ ኲናት ኤርትራን ኢትዮጵያን፡ ሓያለ በሰላ ኣብ ርእሲ ምግዳፉ፡ ዝሓለምናዮ ዘቤታዊ ልምዓታዊ መደባትና ከይትግበሩ’ዉን ገቲኡ ጸኒሑ ኢዩ። ኣብ ድሮ ምብቃዕ እቲ ኲናት፡ ተኣፈፍትን ዘይእዋናውያንን ሕቶታት ኣልዒልኩም ተባሂሎም፡ ኣብ ትሕቲ ቀይዲ ዝኣተዉ፡ ላዕለዎት ሰበ-ስልጣን መንግስትን ግንባርን ነበር ከምዘለው ኣይዝንጋዕን። ዝፈጸምዎ በደላት ዋላ’ኳ ከቢድ እንተኾነ፡ ንሃገራዊ ዕርቅን፡ ነዛ እነብዕላ ዘለና ዕዝዝቲ ዕለተ-ናጽነት ክውንቲ ንምግባር፡ ንረዚን ኣበርክቶኦም ብምዝካር እምበኣር፡ መንግስቲ ብምሕረት ብነጻ ክለቆም ወሲኑ ኣሎ። ኣብዚ እዋን እዚ፡ ካብ ቦታ ተሓድሶ ወጽዮም፡ ንዕኦም ብፍሉይ ኣብ ዝተዳለወ ግዝያዊ መጽንሒ ከምዝርከቡ ክሕብር እፈቱ። እዚ ምሕረት፡ ነቶም ምስኦም ኣብቲ እዋን እቲ ዝተኣስሩ ኣዳለውቲ ብሕታውያን ጋዜጣታት፡ መራሕቲ ሃይማኖትን ከም ዝሕውስ’ዉን ከየዘኻኸርኩ ክሓልፍ ኣይደልን።
ዝኸብርኩምን ዝኸበርክንን
ኣብ እዋን ብረታዊ ተጓድሎና፡ ፖሊቲካዊ መርገጺ ዝመበገሲኦም ፍልልያት፡ ብሰሪ ጉድለት ዓቕሚ ኣፈታትሓ ግጭት፡ ኣድላይነት ናብ ዘይነበሮ ኲናት ሕድሕድ ተኣትዩ፡ እዛ ሃገር ህይወት ሓያለ ዕሸላት ደቃ ከምዝኸሰረት፡ ሕሉፍ ታሪኽና ዝሰነዶ ዘሕዝን ሓቂ ኢዩ። ይኹን እምበር፡ ድሕሪ ናጽነት’ውን እንተኾነ፡ ብዘይካ ሒደት ሓያለ ካብ ነባራት ተጋደልቲ ተጋድሎ ሓርነት ነበር፡ ናብዛ ሃገር ዘይኣተው ከምዘለው ኣይዘንጋዕናን። ኣብቲ ከነቚሞ እንውጥኖ ዘለና ቅዋማዊ ስርዓተ-ምሕደራ ንምስታፍ፡ ብጥርኑፍ ይኹን ብውልቂ ክኣትውን፡ እጃሞም ከበርክቱን ድላይ ንዘለዎም፡ እቲ ባብ ወትሩ ርሕው ምኻኑ ክሕብር እፈቱ። ብዘይካ እዚ፡ እቶም ብሰሪ ምንዋሕ ግዜ ምጥያስ ተማሪሮም፡ ናብ ዝተፈላለያ ሃገራት ዝተሰዱ ኣባላት ሃገራዊ ኣገልግሎት ዝነበሩ መንእሰያትና፡ ዓዶም ክምለሱን፡ ኣብ ቊጠባዊን ፖሊቲካውን ዳግመ-ሕውየት እዛ ሃገር ብምስታፍ፡ አእጃሞም ከበርክቱን መጸዋዕታይ የቕርብ።
ዝኸበርክንን ዝኸበርኩምን
ከምቲ ቤት ብዘይ ዓንዲ፡ ሃገር’ውን ብዘይ መንእሰይ ቀጻልነታ ክውሓስ ኣይክእልን። ኣተኣታቲናዮ ዝጸናሕና ደረት-ኣልቦ ወተሃደራዊ ዕስክርና፡ ኣብ መንእሰያትና ተስፋ ናይ ምቊራጽ መንፈስ ኣሳዕሪሩ፡ ኣፍራዮ ዕድሚኦም በሊዑን ኢዩ። ብፍላይ እኳ ደቀንስትዮ ክወልዳሉን ክዘምዳሉን ዝግብአን ዕድመ ሓሊፍወን፡ ናይ ፍርያምነት ዕድለን በኺኑ ዝተረፈ ሓያለ ኢየን። መንእሰያትና፡ ክብደት እቲ ዝኸፍልዎ ዘለው ረዚን ዋጋ እንተዝልካዕ፡ ንዕኡ ዝድብስ ሞሳ ኣምበይ ምተረኽበን። ካብ ማሙቕ ቤቶምን፡ ሓዳሮምን ንነዊሕ ግዜ ተኣልዮም ከብቅዑ፡ ሕጅስ ይኣኽለና ደኺምናን ሰልኪናን እንከይበሉ፡ ብዘይ እኩል ዓስቢ፡ ነዛ ሃገር ኩለንትንኦም ከምዝወፈዩ ንኹላትና ግሁድ ሓቂ ኢዩ። በዚ ምኽንያት እዚ እምበር፡ እቲ ቀንዲ ጠንቂ ዋሕዚ መንእሰያትና ንስደት ኮይኑ ዘሎ፡ እቲ ክንክተሎ ዝጸናሕና ደረት-ኣልቦ ግዱድ ዕስክርና፡ ዝፈጠሮ ኣሉታዊ ሳዕቤን ምኻኑ ብምግንዛብ፡ ደረት ግዜ ሃገራዊ ኣገልግሎት፡ ናብ ንቡር ከምእተመልሰ ክሕብረኩም እፈቱ።
ቀጻልነት ህላዌና ንምውሓስ ኣብ እነካይዶ መኸተ፡ ኣብ ናይ ምክልኻል ወተሃደራዊ ዓቕምታትና ምትእምማን ክህልወና ኣገዳሲ እኳ እንተኾነ፡ ዲፕሎማሲ እቲ ዝበለጸ ኣማራጺ መፍትሒ ግርጭት ጌርካ ምውሳድ ግን፡ ዝቐርዓወ ስልቲ ኢዩ። ነዚ ኣብ ግምት ብምእታው እምበኣር፡ እቲ ኣስታት 20 ዓመቱ ክተምም ቀሪቡ ዘሎ ዶባዊ ምስሕሓብ ኤርትራን ኢትዮጵያን፡ ብዲፕሎማስያዊ ኣገባብ ንምዕራፉ፡ ኩሉ ዝከኣለና ቅሩብነት ጌርና ከምዘለና ከበስረኩም እፈቱ።
ህዝብታት ክልቴአን ሃገራት ዝኸሰርዎም ዓበይቲ ዕድላት ሓባራዊ ምዕባሌን ብልጽግናን፡ ከም ሕማቕ ታሪኻዊ ተረኽቦ ተወሲዶም፡ ኣብ ሃናጺ ጽምዶ ብምእታው፡ ዝተፈጥረ በሰላ ንምሕዋይ ዘይጽዓድ እምንቶን ድሌትን፡ ህዝብን መንግስትን ኤርትራ ምኻኑ እኣምን። ብምምሕያሽ ዝምድና ክልቲአን ሃገራት፡ ብዓቢኡ ንሕና ከምእንጥቀም ግን፡ የዋህ ዝግዘቦ ሓቂ ኢዩ። እቲ ቅድሚ ምብራዕ ኲናት ዕሙር ወደባዊ ኣገልግሎት ዝህብ ዝነበረ ክልቲኡ ወደባትና፡ ኢትዮጵያ ክትጥቀመሉ እንተደልያ ከነሐድሶን፡ እዚ ድማ ንሓያለ እቶም ካብ ሃገራዊ ኣገልግሎት ዝጣየሱ መንእሰያትና፡ ናይ ስራሕ ዕድላት ከምዝፈጥር ዘጠራጥር ኣይኮነን። ብዘይካ’ዚ እቲ ካልእ ንህዝብና ኣዝዩ ኣሸጊሩ ዘሎ ጉዳይ፡ ድሩት ዓቕሚ ቀረብ ጸዓት ኢዩ። ካብ’ቲ ኣብ ኢትዮጵያ ዝህነጽ ዘሎ ናይ ተሓድሶ ግድብ፡ ብሕሱር ዋጓ ብምዕዳግ፡ ዝበለጸ ኣገልግሎት ጸዓት ክንቅርብ ከኽእለናን፡ ንብሕታዊ ቁጠባዊ ጽላትን ወፍርን ዘተባብዕ ሃውህውን ክንፈጥር ዝድርኽ ኣጋጣሚ ኢዩ።
ዝኸበርኩምን ዝኸበርክንን
መንግስቲ ኤርትራ ኣብ መወዳእታ ናይዛ ዝሓለፈት ዓመት፡ ሓድሽ ባጤራ ናቕፋ ብምትእትታው፡ ንዘይሕጋዊ ሸርፊን ቅርሰናን ኣብ ምግታእ፡ ልዑል ኣስተዋጽኦ ከምዝነበሮ ተገንዚብና ኣለና። ይኹን እምበር፡ ካልእ ጎድናዊ ኣሉታዉ ሳዕቤናት ኣይነበሮን ክበሃል ግን ዝከኣል ኣይኮነን። ህዝቢ ብሰሪ ሕጽረት ዝርግሐን ቀረብን ባጤራ ይጽገም ከምዘሎ ብምርዳእ፡ ኣራሚ ስጉምቲ ክንወስድ ጀሚርና ከምዘለና ክሕብር እፈቱ።
መንግስትን ግንባርን ክሰርሕሉ ዝጸንሑ ምእኩል ኣገጋብ ምሕደራ ዕዳጋ፡ ዋጋታት ኣብ ምርግጋእ እኳ ዘይንዓቕ ግደ እንተነበሮ፡ ከቢድ ሕጽረት ቀረብ ብምኽታሉ ግን፡ ዘላቒ ፍታሕ ኮይኑ ኣይተረኸን። ካብዚ ሕሉፍ ተመኲሮ እዚ ብምምሃር እምበኣር፡ ዘይምእኩል ኣገባብ ቁጠባዊ ምሕደራ ከምዝድፍኣሉ ብምግባር፡ ንብሕታውያን ነጋዶን ኣውፈርትን ከነተባብዕ ብልዑል ቅሩብነት ኪንሰርሓሉ ጀሚርና ከምዘለና ከበስረኩም እፈቱ። በዚ ኣጋጣሚ ድማ፡ ንኹሎም እቶም ኣብ ወጻኢ ዝርከቡ ሰብ ርእሰ-ማል፡ ኣብ ዝተፈላለያ ሃገራት ኣፍሪቃን ማእከላይ ምብራቕን፡ ኣብ ንግዳዊ ንጥፈታት ተዋፊሮም ዝርከቡ ዜጋታትናን፡ ዓዶን ብምእታው፡ ተጠቀምቲ ናይዚ ተጀሚሩ ዘሎ ዕድላት ወፍሪ ኪኾኑ፡ መጸዋዕታይ ከቕርበሎም እደሊ።
ዝኸበርክንን ዝኸበርኩምን
ኣብዘን ዝሓለፋ 25 ዓመታት፡ ክንድ’ቲ ክንከዶ ዝወጠናዮ ዝላ ከይንስጒም፡ ብዘጋጠሙና ግዳማውያንን ዘቤታዉያንን ተጻብኦታት ከምዝተጎናደበን፡ ሓያለ ዕድላት ከምዝተኸስሩን ምእማን ምኽኑይ እመስለኒ። እንተኾነ፡ እቲ ዝሓለፈ መድረኽ ከም መምሃሪ ተወሲዱ፡ ድኹምን ድልዱልን ጎድንና ገምጊምና፡ ጉድለታትና ኣሪምና፡ ሓያል ጎድንና ዓቂብና፡ ዕቱብ ህዝባዊ ተሳትፎ ማእከል ዝገበረ ልምዓታዊ መደባት ቀይስና፡ ብኣውርኡ ድማ ንመንእሰያትና፡ ናይ ትምህርትን ስራሕን ዕድላት ኣብ ምፍጣር ከቢድ ዕማም ይጽበየና ኣሎ።
ልዕልን ቅድምን ኩሉ ግን፡ እቲ ከነተኣታትዎ ጀሚርና ዘለና ሱር-ነቀል ጽገናዊ ለውጢ፡ ብዘይ ዕዙዝ ተሳትፎ ውዑይ ሓይሊ መንእሰይ ወለዶ፡ ክውን ክኸውን ስለዘይሕሰብ፡ በብእብረን ደረጃን፡ መንግስታዊን ውድባውን ስልጣን፡ ናብ መንእሰይ ወለዶ ብምስግጋር፡ እቶም ኣብ ዓዲ ሱሳታትን ሰብዓታትን ዕድመ ረጊጽና ዘለና፡ ጥሮታ እንወጸሉን እነዕርፈሉን እዋን ከምዝኾነ፡ ባህሪ ዘዘኻኽረና ዘሎ እመስለኒ። ነዚ ኣብ ግምት ብምእታው እምብኣር፡ እቶም ኣብ ዝተፈላለያ ሃገራት ዝርከቡ ልዑል ኣካዳምያዊ ብቕዓት ዝደለቡ ዜጋታት፡ ዓድኹም ክትኣትውን ሃገርኩም ኣብ ምህናጽ መሪሕ ግደ ክትጻወቱን፡ ሃገራዊ ጻውዒተይ ከቕርበልኩም እደሊ። ናጽነት ክውን ዝገበረን ንምዕቃቡ ከይተሓለለ ክሰርሕ ዝጸንሐን ወለዶ፡ ድሮ ሓደ እግሩ ኣብ ጉድጓድ ኣትዩ’ዩ እሞ፡ ርህውትን ብልጽግትን መጻኢት ኤርትራ ክውንቲ እትኸውን፡ ሕድሪ በጃ እዛ ሃገር ዝሓለፉ ሰማእታት ተሰኪምኩም፡ ግቡእ እጃምኩም ከተበርክቱ ምስ እትጅምሩ ጥራሕ ኢዩ።
ዘይከይድ ነይዕንቀፍ፡ ዘይሰርሕ ነይጋገ ከምዝበሃል፡ ብሰሪ ጉድለት ዓቕሚ መንግስትን ግንባርን ጌጋታት ክፍጸሙ ከምዝጸንሑ ምግላጽ፡ ንቀባሪ ምርዳእ ጥራሕ ኢዩ ክኸውን። በዚ ኣጋጣሚ እምበር፡ ኦ ክቡር ህዝቢ ኤርትራ፡ በዳሊ ተረስዐ ተበዳሊ ኣይርስዕን እዩ እሞ፡ እቕሬታ ክንሓተካን፡ እትጸባጸበና እንተልዩካ እውን፡ ካብ ብርክኻ ዝወጻና ደቕኻ ኢና እሞ፡ ከምቲ ወላዲ ንውሉዱ ዝምዕዶን ዝግስጾን፡ ንእትህበና ውሳነ ብጸጋ ኣሜን ኢልና ከም እንቕበል፡ ቃል ክንኣትወልካ ንፈቱ። እዛ ሃገር ብገንዘብ ወይ ብወርቂ ዘይኮነ፡ ቀያሕቲ ደቕኻ ብምኽፋል ኢኻ ጨቢጥካያ እሞ፡ እቶም ዝተረፉ ደቕኻ’ኳ ዘይነብሩላ ሃገር እንዳኾነት ክትከይድ ግን ሃየንታ ኣለዎ እሞ፡ እቲ ምሕደራ ፈቲና ካብ ዘይክኣልናዮ፡ ደጊም በተረ-ስልጣን ናትካ ኢዩ። ድሕሪ ደጊም’ውን፡ ኣብ ልዕሌኻ ዝጉይትት ልዕሊና ሕጊ እምበር፡ ማንም ዓኻይ ኣይክህሉን ኢዩ።
ደጊመ ርሑስ መዓልቲ ናጽነትን፡ ጽቡቕ ጅማሮ ሓድሽ መድረኽን ቅዋማዊ መንግስትን ይግበረልና።
ዘለኣለማዊ ዝኽሪን ክብሪን ንሰማእታትና፡
እዚ በቲ ሓቐኛ ሓልዮት ህዝቡ ዝስምዖ ናይ ሕልሚ ፕረዝደንት፡ ክውሰዱ ብዛዕባ ዝግብኦም እዋናውያን ስጉምትታት ኣብ ግምት ብምእታው ዝቐረበ ናይ ፈጠራ መደረ ኢዩ።
ብቴድሮስ ኣብርሃም


c: text/html

text:
ደጋፊ እስላማዊ መንግስቲ/ዳዕሽ/ ተባሂሉ ዝእመነሉ ሓደ ላዕለዋይ መራሒ ኣል-ሸባብ ብድቢያ ከምዝተቐትለ ነበርቲ ደቡባዊ ሶማል ንምንጭታት ቪኦኤ ክፍሊ ሶማል ገሊጾም።
እቲ ላዕለዋይ መራሒ አል-ሸባብ ሸኽ ሑሰን ዓብዲ ገዲ ምስ ካልኦት ኣርባዕተ ተዋጋእቲን ኣብ ማእኸላይ ዞባ ጁባ ጉድለይ ኣብ ዝተባሃለ ከባቢ ብድቢያ ተቐቲሎም ኣለው።
ገዲ ላዕለዋይ ምሁር ኣል-ሸባብን ክሳብ ቀረባ ጊዜ ናይቲ ጉጅለ ምኽትል ኣመሓዳሪ ዞባ ጁባን ከምዝነበረን ንኣል-ሸባብ ብምግዳፍ ንተዋጋእቲ ኣል-ሸባብ ንእስላማዊ መንግስቲ ዒራቕን ሶሪያን/ዳዕሽ/ ንኽድግፉ የእምን ከምዝነበረን ጸብጻባት ይሕብሩ።
ኣል-ሸባብ ኣብ ልዕሊ ዕጡቓት ደገፍቲ ዳዕሽ መጥቓዕቲ ክፍጽም እዚ ንሳልሳይ ግዜ ምዃኑ ዝበጽሓና ዜና ይሕብር።
ምስ'ዚ ዝተኣሳሰረ ዜና ናይ መን ምዃና ዘይተፈልጠት ነፋሪት ትማሊ ሰንበት ካብ ሞቓድሾ 120 ኪ.ሜ ርሒቑ ኣብ ዝርከብ መደብር ኣል-ሸባብ ብዝፈጸመቶ መጥቓዕቲ ብዉሑዱ ሸሞንተ ተዋጋእቲ ኣል-ሸባብ ተቐቲሎም ይብሉ ነበርቲ'ቲ ከባቢ።
ካብ መንጎ እቶም ዝተቐትሉ ብዉሑዱ ሰለስተ ታሕተዎት ኣዘዝቲ አል-ሸባብ ክኾኑ ከለው ነበርቲ'ቲ ከባቢ እዚ መጥቃዕቲ ሰብ ኣልቦ ነፋሪት ኣሜሪካ ዝፍጸመኦ እዩ ኢሎም ይኣምኑ።ካብ ፔንታጎን ዝተወሃበ መግለጺ ግን የለን።

robotstxt: allowed

filter: keep


text:
ነቲ ከይዲ ምስማዕ ቃለ-ምስክርነት በአቦ መንበርነት ዝመርሕዎ ኮንግረስማን ክሪስ ስሚዝ ብዛዕባ አተሓሕዛ ሰብአዊ መሰላት ኤርትራ ዝወጹ ዝተፈላለዩ ጸብጻብት አካላት አሜሪካን ሕ/ሃ አብቲ ሃገር ዘሎ ሕሱም ምግሃሳት ሰብአዊ መሰላት፡ ናይ ሃይማኖት ነጻነት፡ ግዱድ ሽቅሊ ዝበልዎ ገደብ ዘይብሉ ሃገራዊ አገልግሎት፡ ስደት መንእሰያትን ዘጋጥሞም ሕሱም ምግሃሳትን ሓደጋታታን ድሕሪ ምጥቃስ ዕላማ’ቲ ምስማዕ ቃል ምስክርነት አረዲኦም።
ነዚ ብዝምልከት ካብ መንግስቲ ኤርትራ፡ ዝተዋህበ ምላሽ የለን፡ እንተኾነ፡ ማሕበር ኤርትራዊ ኣመሪካዊ ዝተባህለ ኣብ ዋሽንግተን ዝመደበሩ ማሕበር፡ ኣብ ዘውጽኦ ምላሽ፡ ንኤርትራ ከም ዞባዊ ስግኣት ጌርካ ምቕራብ፡ ካብ ብመንግስቲ ኢትዮጵያ ዝተቖጽሩ ዝንቡዓት ጥራይ ኢዩ ክመጽእ ዝኽእል፡ ንሱ ድማ ነቲ ብዓለም ውግዘት ዝወርዶ ዘሎ ስርዓት ኣዲስ ኣበባ ንምድሓን ዝግበር ፍሹል ፈተን`ዩ ኢሉ።
እቲ ማህበር ኣብ መዕጸዊ ጽሑፉ፡ ንሕና ከም ካብ ኤርትራ ንውለድ ኣመሪካውያን፡ ናብ ቀርኒ ኣፍሪቃ ሰላምን ርግኣትን ክምለስ ረብሓ`ለና፡ እንተኾነ ነታ ቀንዲ ስግኣት ጸጥታ ዝኾነት ንምድሓን ተባሂሉ ነታ ብሰላም ትነብር ሃገር ክተሰይጥን ምፍታን ነቲ ተጸጊሙ ዘሎ ኸባቢ ዝሕግዝ ኣይኮነን ኢሉ`ሎ።
ምሉእ ትሕዝቶ አብዚ ምስማዕ ይክኣል።
ምሉእ ትሕዝቶ'ቲ ቃል-ምስክርነት ኣብዚ ምስማዕ ይክኣል።


text:
በስመ አብ ወወልድ ወመንፈስ ቅዱስ አሐዱ አምላክ!
ዝክረ ጻድቅ ንዓለም ይሔሉ፦ አቡነ ክፍለ ሥላሴ ዘዛውል ወዘባንብቆ
ካብ ከርሢ ዛውል ዝወፅኡ ብርሃን ሃይማኖትን ዓምዲ ሥነ ምግባርን ዝኾኑ ብዕድመ ወዲ 28 ዓመት መንእሰይ፡ ብመንፈሳዊ ብስለት ግና ኣረጋዊ ዝኾኑ ኣቡነ ክፍለሥላሴ በረኸት ቅዱስ ታሪኾም ክንካፈል ፍቓድ እግዚአብሔር ይኹነልና።
አቡነ ክፍለ ሥላሴ ካብ ኣቦኦም ተክለማርያም ወልደ ዘኬዎስን፡ ካብ ኣደኦም ርግበ ዳዊትን ኣብ ዛውል ተወልዱ። ስሞም ድማ ‘መሓርየ እግዚእ’ በልዎም። መሓርየ እግዚእ (ኣቡነ ክፍለሥላሴ) እተን ልምሉማት ኣእጋሮም ናይ ታተ ዕድሜአን ኣኅሊፈን ምስ ተረራ ብኡ ንብኡ ናብ ጕስነት ጤለ በጊዕ እየን ወፊረን።
‘ኅሩይ እምከርሠ እሙ’ ካብ ማኅፅን ኣደኦም ዝተኃርዩ ስለዝነበሩ ገና ካብ ሕፃንነቶም ጀሚሮም ፍርሀተ እግዚአብሔር ዝነበሮም ‘ስመ ሥላሴ’ ብከንቱ ዘየልዕሉ ምእዙዝ ነበሩ። ንጠባዮም ዘጽንዑ ካብቶም ንጥሪቶም ምምላስ ዝተሃከዩ ጓሶት “ብስም እግዚአብሔር ምለሰን” ይብልዎም እሞ ስለ ስመ እግዚአብሔር ኢሎም ይእዘዙ ነበሩ።
ንከንቱነት ዓለም ብቃለ እግዚአብሔር ንክስዕሩ በትሪ ጕስነት ደርብዮም ናብ ደብረ ኣቡነ ሳሙኤል ደብረ ኣባይ ኣምርሑ። ኣብ ደብረ ኣባይ ከኣ ብዘደንቕ ትሕትና ንኣቦታት እናተኣዘዙ፡ ብዘሎ መጻሕፍተ ቤተ ክርስቲያንን መዝሙረ ዳዊትን ኣጽፊፎም ተማህሩ። ምስናይ ብርቱዕ ተጋድሎ ተማሂሮም በረከተ አበው (መንፈሳዊ ምርቓ) ሰኒቖም ናብ ገዳም ደብረ ቢዘን ከዱ።
ኣቡነ ክፍለሥላሴ እቲ ተጋድሎ ቅዱሳን አበው ዘደብረ ቢዘን ከም ዕንባባ ዝረኣየ ንህቢ ሃነን ኣበሎም። ዓቢይ ፍቕሪ መንፈሳውነት ስለ ዝነበሮም ከኣ ኣሰረ ፍኖት ቅዱሳን ኣቦታት ኣቡነ ፊልጶስን ኣቡነ ዮሓንስን ስዒቦም ብሕይወቶም ኪመስልዎም ጊዜ ኣይወሰዱን።ሥጋኦም ንማኅበር፤ ነፍሶም ንእግዚአብሔር ዝወፈዩ ጻድቅ ኣቦ ስለዝነበሩ፡ ደኺመ ከይበሉ ዕዮታት ማኅበር ንምስላጥ ለይትን ቀትርን የገልግሉ፣ ንሓንቲ መዓልቲ’ውን ትኹን ብኩራት ብዘይብሉ ኣብ ነፍሲ ወከፍ ሰዓተ ጸሎት ሓደ ሽሕ (1000) ስግደታት እናሰገዱ ናይ ሾብዓተ ሰዓታት ጸሎት የብጽሑ ነበሩ። ሰንሰለት ተዓጢቖም ድማ ብዘይ ድቃስን ዕረፍትን ጸኒዖም ይጋደሉ ነበሩ።
ብቓልን ብግብርን ሕያው ወንጌል ስለዝኾኑ ድማ ካብ ኣባ ገብረ ማርያም (ካብ አቡነ ፊልጶስ ሻዱሻይ አበምኔት) ምንኵስና ተቐቢሎም ኣስኬማ መላእክት ደፍኡ። ድኅሪ ምንኵስናኦም እቶም ኣኅዋት መነኰሳት ንሲሳይ ዚኸውን ማሕረጽ ኪጥሕኑ ኣዘዝዎም። ኣቦና ድማ ኣቐዲሞም ሓሪጾም ስለዘይፈልጡ “ኣነ ሓሪጸ(ጥሒነ) ኣይኽእልን እየ እሞ ግደፉኒ” በልዎም። እቶም ኣኅዋት መነኰሳት ከኣ “እዚ ዕቡይ መነኮስ እንታይ ኮይኑ እዩ ሓሪጹ ዘይኽእል፧” ብምባል ኣዕዘምዘሙ።
ኣቡነ ክፍለ ሥላሴ ብምጕርምራም ናይቶም ኣኅዋት ኣዝዮም ብምኅዛን ናብ መጋቢ ከይዶም “ብዓቕመይ ክሓርጽ ሥርናይ ሃበኒ” በልዎ። ካብ መጋቢ ሥርናይ ተቐቢሎም ናብ ቤት ማሕረጽ ኣትዮም ናብቲ ‘ዝለመንዎ ዘይከልእ ዝነገርዎ ዘይርስዕ’ ልዑል እግዚአብሔር ምስ ጸለዩ ድኅሪ ጸሎቶም እቲ ሥርናይ ተጣሒኑ ጸንሖም። ሽዑ ንእግዚአብሔር ኣመስጊኖም ነቶም ኣኅዋት ሃብዎም፣ ንሳቶም ግና ነቲ ምሥጢር ኣይፈለጥዎን። ከመይ! ኣቡነ ክፍለሥላሴ ነዚ ነገር እዚ ብዘይካ ንሓደ ዝፈትዎም እንተዘይኮይኑ ንኻልእ ኣይነገሩን።
ኣባ ክፍለ ሥላሴ ድኅሪ ምንኵስና ናብ ጳጳስ ሃገረ ደምብያ ከይዶም ሥልጣነ ክህነት ተቐብኡ። ተቐቢሎም ኪምለሱ ከለዉ፡ ኣብ ፈለግ መረብ ምስ በጽሑ ነቲ ምስኦም ዝነበረ ንእሽቶ ብሥጋ ኃዎም፡ “ኦ ኃወይ እንሆ እቲ ብሥጋ ዝወለደና ኣቦና ሎሚ ኣዕሪፉ ኣሎ” በልዎ። ሽዑ ዓዲ ምስ ኣተዉ እቶም ደቂ ዓዲ ዛውል ዘይፈለጡ መሲልዎም “ኣቦኻ ዓሪፉ” ኢሎም ነገርዎም። ኣባ ክፍለ ሥላሴ ከኣ፣ “ኦ ኣኅዋተይ ኣይትብከዩ፣ ኣቦይ ከም ዝዓረፈ ኣቐዲመ ፈሊጠ እየ፣ እግዚአብሔር ኣብ ገነት ሓጐስ ምእንቲ ከእትዎ ግና ብጸሎት ኃግዙኒ” በልዎም። እቶም ሰባት ነዚ ምስ ሰምዑ በቲ ዝተዋህቦም ጸጋ ተገረሙን ንእግዚአብሔር ኣመስገኑን።
ኣቡነ ክፍለሥላሴ መዓርገ ክህነት ተቐቢኦም ውኁዳን ዓመታት ኣብ ገዳም ደብረ ቢዘን ምስ ጸንሑ፣ ናብ ገዳም አቡነ እንድርያስ ሰፍኣ ጺዳርዋ ኪኸዱ እኳ እንተሓሰቡ፣ ብራእይ ግና “ናብ’ታ ዓባይ ዳዕሮ ዘላታ እምባ ባምብቆ ኢኻ ትኸይድ” ዝብል ኣምላኻዊ መልእኽቲ መጽኦም። ንፍቓድ መንፈስ ቅዱስ ብሕጕስ መንፈስ ተቐቢሎም ከኣ ኣብ ባምብቆ ዓቢይ መንፈሳዊ ተጋድሎ ጀመሩ። ድኅሪ ውኁድ ዓመታት ቤተ ክርስቲያን ሓኒፆም፡ ካብ ደብረ ቢዘን ብስም ቅድስት ሥላሴ ታቦት ኣምጽኢሞ፣ ጸሎተ ቅዳሴ ሠሪዖም ነቲ ቦታ ባረኽዎን ቀደስዎን።
ኣቡነ ክፍለሥላሴ ብዙኃን ደቀ መዛሙርት ኣፍርዮም፡ ብጸሎቶም እናረድኡን ብትሩፋቶም ግብሪ ጽድቂ እናፈጸሙን ነበሩ። መርኣያ ቅድስናኦም ድማ ኣብ ባምብቆ ቦታኦም ከለዉ፡ ከምቲ ታቦተ ጽዮን ንነቢይ ዕዝራ ብኣምሳል ኅዝንቲ ሰበይቲ ዝተራእየቶ፡ ከምኡ ድማ ከምዚ ሰብ ምስ ሰብ ዚዛረብ ብራእይ መጺኣ “ ኦ ፍቁርየ ሊተሰ ወደዩኒ ውስተ ዝኅር በአምሳለ ግሔ ኀበ አልቦቱ መሥዋዕት ወቍርባን ቅዱስ ወኢየዐርጉ ዕጣነ ንጹሐ” – “ኣንታ ፍቁረይ ነኣይ’ሲ ከም ጊሔ ኣብ ሓደ ጕድጓድ ኣብቲ መሥዋዕቲ፣ ቍርባን፣ ንጹሕ ዕጣን ዘይብሉ ቦታ ኣእትዮሙኒ” ክትብል ተዛረበቶም። እዚ ከኣ ኣብቲ እዋን እቲ ካህናት ቤተ ክርስቲያን ዓዲ ፈለስቲ፡ ነቲ ዮልዮስ ዝተባህለ ኃያልን ዓማፅን መኰንን ቤተ ክርስቲያንና ከየቃጽለልና ብምባል ፈሪሆም ንታቦት ኣብ በረኻ በዓቲ ኃቢኦም ብዘይ ሰብ ስለዝኃደግዎ እዩ። አቡነ ክፍለ ሥላሴ ነዚ ነገር እዚ ምስ ሰምዑ ናብ ዓዲ ፈለስቲ ብምኻድ ነቶም ካህናት፣ “ብሓቂ ዲኹም ንታቦት ኣብ ጕድጓድ በዓቲ ኃቢእኩምዎ፧” በልዎም። ንሳቶም “ታቦት የብልናን ኣይኃባእናን” በልዎም። ኣቡነ ክፍለሥላሴ ግና “ኦ ኣኅዋተይ ፣ ሓቂ ተዛረቡ ኣይትኅብኡለይ” ብምባል ኵሉ እቲ ዝረኣዮ ካብ ጥንቱ ክሳዕ ተፍጻሜቱ ምስ ነገርዎም፡ ኣዝዮም እናፈርሁ “ኦ ኣቦና፣ እወ ንዮልዮስ ፈሪህና ነቲ ታቦት ኣብ በዓቲ ኃቢእናዮ ኣሎና፣” በልዎም። በዚ ኸኣ ነቲ ታቦት ብኽብሪ ናብ ቤተ ክርስቲያን መለስዎ።
ኣቡነ ክፍለሥላሴ ከም መቐጸልታ ጽኑዕ ተጋድሎኦም ከኣ ነቶም ተማሃሮኦም “ኣብ ውሽጢ ቤቱ ሾብዓተ እመት ዝኸውን ጕድጓድ ኵዓቱለይ እሞ፣ ኣነ ኣብኡ ምስ ኣቶኹ ክደኑኒ፣ ኣብ ልዕሊኡ ከኣ ናይ ዕንጨይቲ ሰሌዳ ጌርኩም ብጸብርን ብኣእማንን ልክዕ ብምስሊ መቓብር ሕተምዎ፣ “ሰባት ኣበይ ኣሎ፧” ኢሎም ምስ ዚሓትኹም “ኣይፈለጥናን በልዎም”፣ 40 መዓልትን 40 ለይትን ምስ ኮነ ግና ከፊትኩም ደሃየይ ግበሩ” በልዎም። ኵሉ ምስ ተዳለወ ኣቡነ ክፍለሥላሴ ምስቲ ኣብ ሰብነቶም ዘሎ ሞቝሕ ናብቲ ጕድጓድ ኣተዉ እሞ ኣብርሃም ዝተባህለ ወደ መዝሙሮም ምስኦም ኣትዩ ኢዶምን እግሮምን ኣሲርዎም ወፅአ። ከምታ ዝኣዘዝዎም ነቲ ጕድጓድ ሓቲሞም፡ ሰብ ምእንቲ ከይፈልጥ ሓደ ዓቢይ መደብ ሠርሑላ።
ንጽባሒቱ ግና “ኦ ፍቁረይ ስለምንታይ ከምዚ እትገብር፧ ንስኻ ኣብ ጕድጓድ ኣቲኻስ መን እዩ ቅዱስ ሥጋን ክቡር ደምን ኪሥውዕ፣ መንከ ኪዓጥን፧ ሕጂ ድማ ንዓ ቀልጢፍካ ተንሥእ።’ ዝብል ብራእይ ተገልጸሎም። ብኡ ንብኡ ኸኣ እቲ ተዓፅዩ ዝነበረ ብተኣምራት ተኸፊቱ፣ እቲ መእሰር ኣእዳዉን እግሩን ተፈቲሑ ቀልጢፉ ወፅአ። ናብ ቤተ ክርስቲያን ኣተዉ እሞ ሰዓት ሾብዓተ ምስ ኮነ ብኢዶም ጠቓዕ ጠቓዕ ኣበሉ። እቶም ደቀ መዛሙርቶም ከኣ ድምፂ ሰሚዖሞ ብቕልጡፍ እንተመጽኡ ኣብ ቤተ ክርስቲያን ተቐሚጦም ረኸብዎም። “መን ደኣ ኣውፂኡካ፧ መን’ከ ኢድካን እግርኻን ፈትሓልካ፧” ኢሎም ምስ ሓተትዎም እቲ ኵሉ ዝኾነ ነገር ነገርዎም።
ኣቡነ ክፍለ ሥላሴ ብሕይወተ ሥጋ ከለዉ ነቲ ዜና ቅድስናኦም ዝሰምዑ ሕዝቢ ብጸሎቶም ክራድእዎም ይምሕጸንዎም ነበሩ። ካብ ዕለታት ሓደ መዓልቲ ኣብ’ዛ ደብረ መድኃኒት ኢሉ ዝሰመያ ደብሩ ዓዲ ባምብቆ ክፉእ ሕማም ከብቲ (ጉልሓይ) ኣተወ እሞ: ብዙኃን እንስሳ ተወድኡ። ሽዑ እቶም ሕዝቢ ናብ አቡነ ክፍለ ሥላሴ መጺኦም ነገርዎም። ኣቡነ ክፍለ ሥላሴ ኸኣ “እቲ ዘሕምመን ዘሎ ክፉእ ጋኔንን መንፈሰ ርኩስን እዩ” ፣ ብኃይሊ ሥጋን ደምን ጐይታይ ኢየሱስ ክርስቶስ ከባርሮ እየ” በሎም። ሽዑ ቅድሚ ጸሎተ ቍርባን ምሥርዑ እቲ እኩይ ጋኔን ወፂኡ ኣብ ኣፍ ደገ እቲ ዓዲ ከይዱ ብዓው ዝበለ ድምፂ ኣእወየ። እቶም ደቂ ዓዲ ኣውያት ምስ ሰምዑ ድምፂ ሰይጣን ምዃኑ ስለዘይፈለጡ፡ ሰባት ዝተባእሱ መሲልዎም ከካብ ቤቶም ወፂኦም እንተጐየዩ ብዓይኖም ዝርእይዎ ሰብ ስኢኖም “እንታይ ዲና ኴንና፧ እዚ ኣውያት ኣበይ ድዩ፧” እናበሉ ናብ ዓዶም ተመሊሶም ንጽባሒቱ ናብ አቡነ ክፍለ ሥላሴ ከይዶም ዘጋጠሞም ኵሉ ነገርዎም። ኣቡነ ክፍለሥላሴ ከኣ “ኦ ኣኅዋተይ፤ ኣዚኹም ተሓጐሱ፥ ንእግዚአብሔር ከኣ ኣመስግንዎ፣ ምኽንያቱ እቲ ዝበኣሰኩም ዝነበረ እኩይ ጋኔን ንሱ እዩ ኡይ እናበለ ብኃይሊ አምላኸይ ኢየሱስ ክርስቶስ ናብ ባሕሪ ገጹ ዝሃደመ” በልዎም። ብድኅሪዚ ኣብ እንስሳ ምሉእ ጥዕና ኮይኑ እንስሳ ኣዝዮም በዝኁ፣ እቶም ደቂ እቲ ከባቢ ከኣ ተሓጐሱ፣ ነቲ ንጻድቕ ኣቡነ ክፍለሥላሴ ዝሃቦም እግዚአብሔር ከኣ ኣመስገኑ።
ኣቡነ ክፍለሥላሴ ካብ ኣገልግሎት ቤተ ክርስቲያን ዘይፍለዩ እኳ እንተኾኑ ሓደ እዋን ግና ክሳዕ ናብ ቤተ ክርስቲያን ኬድካ ገተገልግል ዘይክእል ሕማም ስለዝሓመሙ፡ ኣብ ክንዳኦም ሓንቲ እግሩ ሕምምቲ ዝኾነት ፈታዊኦም ካህን ናብ ቤተ ክርስቲያን ከይዱ ብሓንቲ እግሩ ቆይሙ ኣብ መንደቕ ተጸጊዑ ብሰሜንን ደቡብን ዓጢኑ ፣ ብምሥራቅን ምዕራብን ታቦት ግና ከይዓጠነ ወዲኡ፣ ኪበጽሖም መጸ። ሽዑ ኣቡነ ክፍለ ሥላሴ “ኣንታ ኃወይ፣ ስለምንታይ ከምዚ ትገብር፧ ብወገን ምሥራቕን ምዕራብን ስለምንታይ ከምቲ ናይ ኣቦታትካ ጌርካ ዘይዓጠንካ፧” በልዎ። እቲ ካህን ነዚ ምስ ሰምዐ፣ ኣዝዩ ሰንበደ፣ ፍርሃትን ራዕድን ከኣ ኃዞ፣ በቲ ዝገበሮ ጌጋ ተኣሚኑ ከኣ ተነስሐን ንእግዚአብሔር ኣመስገነን።
ኣቡነ ክፍለ ሥላሴ፣ ጊዜ ዕረፍቶም ምስ ቀረበ፡ ነቲ ፈታዊኦም ካህን “ኦ ኃወይ፣ ኣነ ሠሉስ መዓልቲ ኣብታ በዓል ኣቦና አብርሃም ክመውት እየ” በልዎ። እቲ ካህን ከኣ ኣዝዩ ተገረመ። እንተኾነ ክሳዕ እታ ጊዜ ዕረፍቶም ብብርቱዕ ተጋድሎ ይነብሩ ነበሩ። ቅድሚ ምንኵስና ዕሥራ (20) ዓመት፣ ድኅሪ ምንኵስና ከኣ ሸሞንተ (8) ዓመት ነይሮም፣ኣብ 28 ዓመት ዕድመኦም ካብ ብዝኂ ገድሊ ሓሚሞም፡ ሠናይ ተጋዲሎም ጕያኦም ወዲኦም ሰዓት ሾብዓተ ሠሉስ 28 ሰኔ ብሰላም ናብ ናይ ዘለዓለም ዕረፍቶም ኸዱ። ከመይ! ‘ጻድቃንሰ ኢሞቱ ኀበ እግዚኦሙ ነገዱ በመንግሥተ ሰማያት ይሁቦሙ ዘፈቀዱ’ ከምዝብል። ኣቡነ ክፍለ ሥላሴ ኣብታ ባዕሎም ዝተኸልዋን ዚጽልዩላ ዝነበሩን ደብረ መድኃኒት ቅድስት ሥላሴ ባምብቆ ቤተ ክርስቲያን ተቐብሩ። ክሳዕ ሕጂ ኣስከሬኖም ኣብ ቤተ ክርስቲያን ደብረ መድኃኒት ቅድስት ሥላሴ ባምብቆ ተኣምራት እናኣርኣየ ይነብር ኣሎ።
ናይ ኣቡነ ክፍለሥላሴ ዝኽሮም ዝገበረ፣ ብጸሎቶም ዝተማሕፅነ ኣብዚ ዓለም እዚ ካብ መከራ ሥጋ፣ ኣብቲ ዚመጽእ ዓለም ካብ መከራ ነፍሲ ዚድኅን ምዃኑ ካብ እግዚአብሔር ቃል ኪዳን ስለ ዝተቐበሉ፡ ብሓፈሻ ሕዝበ ክርስቲያን ብፍላይ ድማ ሕዝቢ ባምብቆን ሕዝቢ ዛውልን ዓመት መጽአ 28 ሰኔ ብኽብሪ ዝክረ በዓሉ የብዕልዎ እዮም።
ጸሎቱን ምሕረት አምላኹን ምስ ኵላትና ሕዝበ ክርስቲያን ይኹን፥ ኣሜን።
ይትባረክ እግዚአብሔር አምላከ አበዊነ!


text:
ምዕራፍ ዕስራን ሸቡዓተን
ክርስቶስ ሊቀ ካህን
“ዎ ኣቦይ፣ እዞም ዝሃብካኒ ኣብቲ ኣነ ዘሎኹዎ ንሳቶምውን ኣብኡ ምሳይ ኪህልዉ እደሊ ኣሎኹ።” (ዮሃ 17፣24)
የሱስ ንደቀ መዛሙርቱ፣ ኣብ መሰናበቲ ኣብ ዝተዛረቦ ዘረባ፣ መንግስቲ ኣምላኽ ብሓይሊ ኣብ እትመጻሉ፣ እቲ ሓድሽ ህይወት እንታይ ከምዝመስል፣ ምሉእ መግለጺ ሃበ። ኣብ ምሕዳር መንፈስ ቅዱስ፣ ምስኡ ምስቲ ሰማያዊ ጉንዲ ወይኒ ብምሕባር፣ ምእንታኡ ክምስክሩን መከራ ክጸግቡን፣ ከምእተጸውዑን ብዕኡ ከምዝባረኹን ክፈልጡ ኢዮም። ጐይታ፣ ብዛዕባ እቲ ዝመጽእ ሓድሽ ህይወቶም ኣመልኪቱ ኣብ ዝሕብረሉ፣ ጸሎቶም ዝህልዎ ሓይሊ ኣመልኪቱ፣ ብተደጋጋሚ ደረት ኣልቦ ተስፋታት ሃበ። ሕጂ ድማ፣ ኣብ መዕጸዊ፣ ንሱ ባዕሉ ክጽሊ ንቕድሚት ኣምርሐ። ደቀ መዛሙርቱ፣ ንሱ ከምሊቀ ካህኖም፣ ነቲ ኣብ ሰማይ ምእንታኦም ዚልምኖ ልማኖ ብሓጐስ ክፈልጡ፣ ነዚ ናብ ኣቦ ዝገበሮ ጸሎቱ፣ ከምልዑል ውርሻ ሃበ። ንሱ ነዚ ዝገበረ፣ ንሳቶም ከምካህናት፣ ኣብቲ ምእንቲ ካልኦት ዝፍጽሞ ልማኖ፣ ተማቐልቲ ክዀኑ ኢሉ ኢዩ። ንሱ ድማ፣ ንሳቶምን ንሕናን ነዚ ቅዱስ ዕዮ ብኸመይ ከምእንፍጽሞ ክንፈልጥ ኢሉ ኢዩ። ጐይታ፣ ኣብዛ ናይ መወዳእታ ምሸት ኣብ ዝመሃሮ ትምህርቲ፣ እዚ ኣደናቒ ናይ ጸሎት ተስፋ፣ ምእንቲ ረብሓና ዘይኰነ፣ እኳ ደኣ ምእንቲ ረብሓ ጐይታን መንግስቱን ከምእተወሃበ ክንፈልጥ ክኢልና ኣሎና። ብስሙ ምጽላይ እንታይ ማለት ምዃኑን እንታይ ከምዝረክብን፣ ካብ ጐይታ ጥራይ ኢና ክንመሃሮ ንኽእል። ብስሙ ምጽላይ፣ ምስኡ ብፍጹም ሕብረት ምጽላይ ምዃኑ ተረዲእና ኢና። እቲ ሊቀ ካህናዊ ጸሎት፣ ብስም የሱስ ምጽላይን ምጽባይን እንታይ ማለት ምዃኑ፣ ብምልኣት ይምህር ኢዩ።
ብልሙድ እዚ ጸሎት ብሰለስተ ክፋላት ይምቐል። ጐይታና ፈለማ ንገዛእ ርእሱ ጸሊዩ። (ቍ. 1-5) ካብኡ ንደቀመዛሙርቱ ጸሊዩ። ኣብ መወዳእታ ድማ፣ ኣብ ኵሉ ግዜታት ንዘለዉ ኵሎም ኣመንቲ ጸሊዩ። እቲ ነገልግሎት ምእንቲ ካልኦት ምልማን፣ ገዛእ ርእሱ ኣሕሊፉ ዝሃበ፣ ከምኡውን ብስም የሱስ ብምጽላይ ክንድምንታይ በረኸት ኣብ ከባቢኡ ዘለዉ ሰባት ከምዘምጽእ ብሓጐስ ዝነጥፍ ሰዓቢ የሱስ፣ ብመንፈስ ተመሪሑ ነዚ ካብቶም ኣብ ቤት ትምህርቲ ጸሎት ዝርከቡ ኣገደስቲ ትምህርትታት ሓደ ዝዀነ፣ ኣደናቒ ጸሎት ከጽንዕ፣ ኣዚዩ ትሒቱ ክቐርብ ኢዩ።
ቅድሚ ኵሉ፣ የሱስ ንገዛእ ርእሱ ጸለየ። ምእንቲ ነቦኡ ከኽብር፣ ንሱ ክኸብር ለመነ። “ንሱ ምእንቲ ከኽብረካስ፣ ንወድኻ ኣኽብሮ።” ካብኡ ስለምንታይ ነዚ ከምዝጸለየ ኣረድአ። ኣብ መንጐ ኣቦን ወዲን ኣብ ሰማይ ቅዱስ ኪዳን ተፈጸመ። ኣቦ ከምዓስቢ ዕዮኡ፣ ኣብ ልዕሊ ስጋ ዘበለ ምልኪ ከምዝህቦ፣ ቃሉ ሂቡዎ ኢዩ። ንሱ ዕዮኡ ዛዚሙ ኢዩ። ነቦ ኣኽቢሩዎ ኢዩ። ሕጂውን እንተ ዀነ፣ ሓደ ዕላምኡ ንዕኡ ከኽብር ኢዩ። ሕጂ ምእንቲ ዝተቐበሎ ዕማም ንህዝቡ ክገብረሎም፣ ብልዑል ትብዓት ኣቦ ንዕኡ ከኽብሮ ለመነ።
ደቀ መዝሙር የሱስ! ምእንቲ ካልኦት እትልምኖ ክህነታዊ ኣገልግሎት፣ ካብ’ቲ ሊቀ ካህንካ ብኣብነት እትመሃሮ፣ ናይ መጀመርታ ትምህርቲ ኢዩ። ብስም የሱስ ምጽላይ፣ ምስኡ ብምሕባርን ብምድንጋጽን ምጽላይ ኢዩ። ከምቲ ወዲ፣ ጸሎቱ፣ ምስ ኣቦኡ ዘለዎ ዝምድና ብንጹር ብምርኣይ ዝጀመረ፣ ማለት ዕዮኡ፣ ተኣዛዝነቱን ባህጉን፣ ኣቦኡ ኸቢሩ ክርኢ ዝዀነ፣ ንስኻውን ከምኡ ግበር። ናብ ኣቦ ብክርስቶስ ቅረብን ተራኣይን። ነቲ ዝተፈጸመ ዕዮኡ ለምን። ንስኻ ምስኡ ሓደ ምዃንካ፣ ከምእትእመኖን ኣብኡ ከምእትነብርን ግለጽ። ንስኻውን፣ ኣቦ ዝሃበካ ዕዮ ክትፍጽም፣ ገዛእ ርእስኻ ከምዝሃብካን ምእንቲ ክብሩ ጥራይ ከምእትነብርን ግለጽ። ካብኡ ብርእሰ ተኣማንነት ወዲ ኣባኻ ክኸብር ለምን። እዚ፣ ብስሙ፣ በተን ቃላት፣ ብመንፈስ የሱስ፣ ምስ የሱስ ባዕሉ ብምሕባር፣ ምጽላይ ኢዩ። ከምዚ ዝበለ ጸሎት ሓይሊ ኣለዎ። ምስ የሱስ ነቦ እንተ ኣኽቢርካ፣ ኣቦ ብስሙ ዝለመንካዮ ብምሃብ፣ ንየሱስ የኽብሮ ኢዩ። ምስ እግዚኣብሄር ዘሎካ ውልቃዊ ዝምድና፣ ልክዕ ከምቲ ክርስቶስ ምስ ኣቦኡ ዘለዎ ዝምድና ንጹር ምዚኸውን፣ ንዕኡ ምስ እተኽብሮን ኵሉ ምእንቲ ክብሩ ምስ እትደሊን፣ ከምክርስቶስ፣ ኣብ ከባቢኻ ንዘለዉ ክትልምነሎም ሓይሊ ይህልወካ።
ብምቕጻል ጐይታና ኣብ ማእከሉ ንዘለዉ ደቀ መዛሙርቱ ጸለየ። ንዓታቶም እቶም ኣቦይ ዝሃበኒ ብምባል ገለጾም። እቲ ቀንዲ ምልክቶም፣ ቃል ክርስቶስ ምቕባሎም ኢዩ። ንሱ ብዛዕባኦም፣ ከምቲ ኣቦ ንዕኡ ዝለኣኾ፣ ኣብ ክንዳይ ናብ ዓለም ዝለኣኽኩዎም ብምባል ተዛረበ። ንዕኦም ድማ፣ ክልተ ነገራት ለመነ። ኣቦ ካብቲ ክፉእ ክሕልዎምን ንሱ ምእንታኦም ገዛእ ርእሱ ስለ ዝቐደሰ፣ ብቓሉ ክቕድሶምን ኢዩ።
ልክዕ ከምጐይታ፣ ነፍሲ ወከፍ ምእንቲ ካልኦት ዚልምን ኣማኒ፣ ፈለማ ዝጽልየሎም ብቐረባ ኣብ ማእከሉ ዝርከቡ ሰባት ኣለዉ። ወለዲ ደቂ ኣለዎም። መማህራን ተማሃሩ ኣለዎም። መገብቲ መጓሰ ኣለዎም። ኵሎም ዓየይቲ ነናቶም ፍሉይ ተልእኾ ኣለዎም። ኵሎም ኣመንቲ ኣብ ፍቕሮም ዝውከሉ ሰባት ኣለዎም። ምእንቲ ካልኦት ዝግበር ልማኖ፣ ብዛዕባ ፍሉጥ ሰብነት፣ ንጹርን ጭቡጥን ክኸውን ይግባእ። እቲ ናይ ፈለማ ጸሎትና ድማ፣ ቃል ኣምላኽ ክቕበሉ ክኸውን ኣለዎ። ይኹንምበር እዚ ጸሎት ብሓቂ ከድምዕ፣ ምስ ጐይታና ሓቢርና፣ “ኣነ ቓልካ ሃብክዎም።” ክንብል ይግባእ። እዚ ከኣ ኢዩ፣ ምእንቲ ካልኦት ነፍሳት ክንልምን፣ ናጽነትን ሓይሊን ዝህበና። ክንጽልየሎም ጥራይ ዘይኰነ፣ ክንሕብሮምውን ኣሎና። ካብኡ፣ ነቲ ቃል ምስ ተቐበሉ ድማ፣ ብዝበለጸ ካብቲ ክፉእ ክሕለዉን በቲ ቃል ክቕደሱን ክንጽልየሎም ንኽእል። ኣብ ክንዲ በቶም ብሓጢኣት ዝወደቑ ተስፋ ንቘርጽ፣ ንፈርዶምን ንገድፎምን፣ ኣብ ማእከልና ንዘለዉ ጸሎት ንግበረሎም። “ኣቦ፣ ብስምካ ሓልዎም፣” “ብሓቕኻ ቐድሶም።” ብስም የሱስ ምጽላይ፣ ብዙሕ የስልጥ ኢዩ። “እትደልይዎ ዘበለ ትልምኑ እሞ ይዀነልኩም።”
ካብኡ ንዝሰፍሐ ከባቢ ዝግበር ጸሎት ጐይታና ይስዕብ። “ስለቶም ብቓሎም ብዓይ ዚኣምኑ ድማ እምበር፣ ስለ እዚኣቶም ጥራይ ኣይኰንኩን ዝልምን ዘሎኹ።” ምእንቲ ኵሉ ቦታን ኵሉ ግዜን ክሓቍፍ፣ ክህነታዊ ልቡ ኣግፍሐ። እቶም ኵሎም ናቱ ዝዀኑ፣ ኣብ ኵሉ ቦታ ሓደ ክዀኑ ጸለየ። እዚ ከኣ፣ ምእንቲ ናቱ ተልእዀ መለኾታዊ ምዃኑ ክፍለጥ፣ ኣምላኽ ዝህቦ መረጋገጺ ኢዩ። ብድሕር’ዚ ንዘለኣለም ምስ ክብሩ ክሓብሩ ኢዮም። ክሳብ ሽዑ፣ “እታ ብዕኣ ዘፍቀርካኒ ፍቕሪ ኣባታቶም ምእንቲ ክትኸውን ኣነውን ኣባታቶም።” በለ።
ኣብ ቐረባ ኣብ ማእከሉ ኣብ ዝርከቡ ሰባት፣ ጸሎት ንዘለዎ ሓይሊ ዘረጋገጸ ደቀ መዝሙር የሱስ፣ ገዛእ ርእሱ ኣብኡ ወሲኑ ኣይተርፍን ኢዩ። ነታ ዓለም ለኻዊት ቤተ ክርስቲያንን ዝተፈላለያ ጨናፍራን ጸሎት ይገብር። ብፍላይ ንመንፈሳዊን ፍቕራዊን ሕብረት ይጽሊ። ብክርስቶስ ሓደ ክትኸውን ይጽሊ። እዚ ድማ፣ እቲ ፍቕሪ ኣብ ልዕሊ ስሰዐን ምፍልላይን ክትዕወት ዝገበረ፣ ክርስቶስ፣ ካብ ሰማይ ዝተላእኸ ወዲ ኣምላኽ ምዃኑ፣ ንዓለም ንኽትምስክር ኢዩ። ነፍሲ ወከፍ ኣማኒ፣ ንሓድነት ቤተ ክርስቲያን ግድን ክጽሊ ይግባእ። እዚ፣ ሓድነት ብግዳማዊ ውዳበ ዝርአ ዘይኰነ፣ እኳ ደኣ ብመንፈስን ብሓቂን ዝጋሃድ ኢዩ።
ነገራት ጸሎት ኣብዚ የብቕዕ። ሕጂ ድማ ንኣገባቡ ንርአ። የሱስ፣ “እደሊ ኣሎኹ።” በለ። ብመሰረት ከምወዲ ብዘለዎ መሰል፣ ከምኡውን ኣቦ ዝሃቦ ተስፋን ንሱ ባዕሉ ዝፈጸሞ ዕዮን፣ ከምኡ ክብል ይኽእል ኢዩ። ኣቦ ንዕኡ፣ “ለምን ክህበካ እየ።” በሎ። ንሱ፣ ተስፋ ኣቦ ክሳለጥ፣ ገዛእ ርእሱ ኣሕሊፉ ሂቡ ኢዩ። የሱስ፣ ንዓና ተመሳሳሊ ተስፋ ሂቡና ኢዩ። “እትደልይዎ ዘበለ ትልምኑ እሞ ይዀነልኩም።” ንሱ፣ ንዓይ ብስሙ ዝደለዮ ዘበለ ኵሉ ክልምን ነገረኒ። ምስኡ ህያው ዝዀነ ሕብረት ብምፍጻም ኣብኡ ምጽናዕ፣ ክርስቶስ ኵሉ ዝዀነሉን ሰብ ግና ገለ ኣብ ዘይኰነሉን፣ እቲ ኣማኒ ብናጽነት ቃል ሊቀ ካህኑ ክወስድን፣ “እንታይ ትደሊ?” ተባሂሉ ኣብ ዝሕተተሉ፣ “ኣቦ፣ ኵሉ ዘተስፈኻዮ እደሊ።” ብምባል ክምልስ ኢዩ። እዚ ካልእ ነገር ዘይኰነ፣ ሓቀይና እምነት ኢዩ። እዚ ንእግዚኣብሄር ክብሪ ምሃብ ኢዩ። እንታይ ከምዝደሊ ብርእሰ ተኣማንነት ምግላጽ፣ ኣብኡ ብርግጽ ተቐባልነት ኣለዎ። ፈለማ በዚ ኣገላልጻ ልብና ይሳቐቕ ይኸውን ኢዩ። ከምኡ ኢልና ክንዛረብ፣ ናጽነትን ሓይሊን ከምዘሎና ኰይኑ ኣይስማዓናን ኢዩ።
ኵሉ ፍቓድና ብምቕባጽና ጸጋ ይወሃብና ኢዩ። ነቲ ፍቓዱ ምእንቲ ጐይታኡ ዝቐበጸ፣ ብዘይ ጥርጥር ጸጋ ክወሃቦ ኢዩ። እቲ ፍቓዱ ዘጥፈአ ክረኽቦ ኢዩ። እቲ ፍቓዱ ምሉእ ብምሉእ ዝቐበጸ፣ እንደገና ብመለኾታዊ ሓይሊ ተሓዲሱን በርቲዑን ክረኽቦ ኢዩ። “ኣቦ! እደሊ ኣሎኹ።” እዚ፣ ቀንዲ ሕመረት ናይቲ ጐይታና ኣብ ሰማይ ምእንቲ ካልኦት ዝፍጽሞ፣ ዘለኣለማዊ፣ ኵሉ ግዜ ንጡፍ፣ ኵሉ ግዜ ዕውት፣ ልማኖ ኢዩ። ጸሎትና ምስኡ ኣብ እንሓብረሉ እዋን ጥራይ የድምዕ። ምስኡ ብምሕባር ብዙሕ የድምዕ ኢዩ። ኣብኡ እንተ ንጸንዕ፣ ብስሙ እንተ እንነብር፣ ብስሙ እንተ እንስጕምን ብስሙ ኵሉ ነገር እንተ እንገብርን፤ ብቓሉን ብመንፈሱን ዝተፈተነን ዝተዳህሰሰን፣ ነፍሲ ወከፍ ፍሉይ ልማኖ ሒዝና እንተ እንመጽእን እንተ እንቕርብን፣ ከምኡውን ምእንቲ ናብ ቅድሚ ኣቦ ክቐርብ፣ ኣብቲ ናብኡ ዝድይብ ምእንቲ ካልኦት ኣብ ዝውሕዝ ልማኖ እንተ እንውስኾ፤ ነቲ እንልምኖ ከምእንረክብ ርግጸኛታት ምዀንና ኔርና። እቲ መንፈስ ባዕሉ፣ “ኣቦ፣ እደሊ ኣሎኹ።” ዚብል ቃል ኣባና ምተንፈሰ ነይሩ። ምእንቲ ኣብ ድኻምና ሓይሊን ዓወትን ከምዘሎና ክንፈልጥ፣ ኣብኡ ገዛእ ርእስና ክነጥፍእን ገለ’ኳ ከይንኸውንን ይግባእ።
ደቀ መዛሙርቲ የሱስ! ኣብቲ ንኻልኦት ኣብ ዝፍጽሞ ክህነታዊ ልማኖ፣ ንጐይታ ክትመስሉ ዝተጸዋዕኩም፣ መዓስ፣ ዎ መዓስ! ኵሉ ሓሳባት ብምሕላፍ፣ ምእንቲ እቲ ክብሪ ብምንቃሕ፣ ስለ እቶም ዝጠፍኡ ዘለዉ ሰባት፣ ምስ ኣምላኽና ክንልምንን ክንዕወትን ክንውስን ኢና? ዎ መዓስ ኢና፣ ብስም ትሕትና ዝተኸደናዮ ክዳን ትህኪት ኣውጺና ንድርብን ምእንቲ ኣምላኽና ነቶም ፍቓድና ኣብኡ ዝገበርና ክህበና ቀሪቡዎ ዘሎ ክንፈልጥን ክንውንንን፣ ንፍቓድና ብብርሃንን ብሓይሊን ክምልእ፣ ኵለንትናና ንመንፈስ ኣምላኽ ኣሕሊፍና ንህብ።
“ጐይታ፣ ምጽላይ ምሃረና።”
ዎ ኣታ ብሩኽ ሊቀ ካህነይ! ኣብቲ ዕውት ዝዀነ ምእንቲ ካልኦት ዝፍጸም ልማኖ ተማቓሊ ስልጣንካ ክኸውን ዝጸዋዕካኒስ፣ ኣነ መን እየ? ከምኡውን ንምንታይ፣ ዎ ጐይታይ! ልበይ ነዚ ንህዝብኻ ዝተበጃኻሉ ኣደናቒ ሓለፋ ክርዳእ፣ ክኣምንን ክትግብርን ኣዚየ ዝድንጒይ። ዎ ጐይታ! ምእንቲ’ዚ፣ ማለት ብዘይ ምቑራጽ ብምጽላይ፣ ሰማያዊ በረኸት ናብ ምድሪ ኣብ ከባቢየይ ናብ ዘለዉ ሰባት ክወርድ፣ ዘየቋርጽ ልዑል ናይ ህይወት ዕዮይ ክኸውን ጸጋኻ ሃበኒ።
ብሩኽ ጐይታ! ነዚ ጻውዒተይ ክቕበል ሕጂ መጺአ ኣሎኹ። ስለዚ ድማ፣ ኵሉ ክቐብጽን ክስዕበካን እየ። ኵለንተናይ ብእምነት ኣብ ኢድካ ኣሕሊፈ እህብ ኣሎኹ። ካብቶም ኣባላት ናይ ጸሎት ሰራዊትካ ሓደ ክኸውን፣ ስርሓኒ፣ ዓልመኒን ኣተባብዓኒን ኢኻ። ኣብ ጸሎት ዝነቕሕን ዝቓለስን፣ ከም እስራኤልን ልኡላት ኣምላኽን፣ ሓያልን ዕውትን ግበረኒ። ልበይ ወንኖን ብባህጊ ክብሪ ኣምላኽን ምልኣዮ። ባህገይ ኣብ ምእካብ፣ ምቕዳስን ሕብረትን እቶም ኣቦ ንዓኻ ዝሃበካ ይኹን። ኣእምሮይ ውሰዶ እሞ፣ ጸሎት መዓስ በረኸት ከምዘምጽእ መጽናዕተይን ጥበበይን ይኹን። ኵለንተናይ ውሰዶ እሞ፣ ከምካህን ኣብ ቅድሚ ኣምላኽ ዝቐውምን ብስሙ ዝባርኽን ግበሮ።
ብሩኽ ጐይታ! ኣብ ኵሉ መንፈሳዊ ህይወት፣ ንስኻ ኵሉ ኣነ ድማ ገለ’ኳ ኣይኹን። እቲ ንገዛእ ርእሱ ገለ ዘይደሊ፣ ኵሉ ከምዝረክብ፣ ከምኡውን ኣብቲ ዘለኣለማዊ ምእንቲ ካልኦት እትፍጽሞ ልማኖውን ብጸጋ ምስኻ ተማቓሊ ከምዝገብሮ፣ ናይ ህይወት ተመክሮይ ይኹን። ኣሜን።


text:
እቲ ኣብ ሞንጎ ኤርትራን ኢትዮጵያን ኣብ ሓምለ ዝጀመረ ናይ ሰላም መስርሕ፡ ብድሕሪኡ ዝሰዓበ ምጅማር ቀጥታ በረራ ኣየርን፡ ናይ ቴሌፎን መስመራትን ንህዝብታት ክልቲኦም ሃገራት ውሕስነት ዘለዎን ነባሪ ሰላም ክርእዩ ዘለዎም ባህጊ ዓቢ ተስፋ ዝሃበ እዩ። ስለዚ እዮም ድማ ዜጋታት ክልቲኦም ሃገራት ሓጎሶምን ደገፎምን ዝገለጹ። የግዳስ እቲ ንህዝቢ ትግራይ ኣዋሲንካ ብመራሕቲ ክልቲኡ ሃገራት ክግበር ዝጸንሐ ምቕርራብ ኣብ ርሑቕ ዘይጠመተን፡ መሰረት ኣልቦን ብምዃኑ ንኹሉ ደላዩ ሰላም ኣሰካፊ ኮይኑ እዩ ጸኒሑ።
ኣብ ዕለት 11 መስከረም ብዛላምበሳን፡ ቡሬን ዝተጀመረ ምኽፋት ዶብ ግና ሓደ ስጉምቲ ንቕድሚት እዩ ክበሃል ይከኣል። ነቲ ንልዕሊ 20 ዓመታት ተፈላልዩ ዝጸንሐ ነበርቲ ጎደቦታት ዓድታትን ከተማታን ናይ ክልቲኡ ሃገራትን ህዝብታትን፡ ነቲ ንመዋእል ዝነበሮም ዝምድናታት ናብ ንቡር ክምለስ ዝሕግዝ ብምዃኑ ክድገፍ ይግብኦ።
ውሽጣዊ ሰላምን፡ ምርግጋእን፡ ፍትሕን ዝጎደላ ኤርትራ ግና ብመሰረቱ ምስ ጎረባብታ ነባሪ ሰላም ክትገብር ኣይትኽእልን እያ። ንዜጋታቱ መሰሎምን ሓርነቶም ዝነፈገ፡ ብሕግን ሕጋውነትን ዘይምእዘዝን ዘይቅየድን ስርዓት ኢሰያስ ኣፎወርቂ ምስ ጎረባብቲ ሃገራት ብኸመይ ብሕጊን ዲፕሎማስን ክግዛእ ይኽእል። ኣብ ኣተሓሳስባ ኢሰያስ፡ ግዚያዊ ውልቃዊ ረብሓ እምበር ኣብ ነዊሕ ዝጠመተ ስትራተጂካዊ ናይ ሃገርን ህዝቢ ኤርትራን ረብሓ ቀዳምነት የብሉን። ነዚ ኣብነት ዝኾነና ምስ መራሕቲ ኳታር ዝነበሮ ጥቡቕ ዕርክነት ሎሚ ኣብ ከመይ ኩነታት ይርከብ ምርኣይ ጥራሕ ኣኻሊ እዩ።
ሚንስተር ብርሃነ ኣብርሀ ነዚ ቀይደ-በተኽ ናይ ኢሰያስ ኣካይዳ ከምቶም ጉጅለ 15ን፡ ብዓል ወዲ ዓሊን ኣብ ከብዲ ዓዲ ኮይኑ ተቓውሞኡ ብዓውታ ከስምዕ ተረኺቡ ኣሎ። ኩሉ ህዝቢ ኤርትራ ድማ ክድግፎ ይግባእ። ብፍላይ ድማ ላዕለዎት ኣዘዝቲ ሰራዊትን ሰበስልጣን ህግደፍን ንዝኾነ ኣብ ሕይወቱ ክስዕብ ዝኽእል ሓደጋ ክትከላኸልሉ፡ እቲ ሕቶኡ ድማ ሕቶ ኩሉ ተዓቢሱ ዘሎ ህዝቢ ኤርትራ ምዃኑ ክትግንዘቡ ሃገራዊ ሓላፍነትኩም ምዃኑ ከነዘኻክረኩም ንደሊ። ነዞም ዝስዕብ ነጥብታት ድማ ኣቃልቦ ክወሃቦም ንምሕጸን፡
ዓወት ንውጹዕ ህዝቢ ኤርትራ!
ኤርትራዊ ምንቕስቃስ ንዲሞክራስን ሰብኣዊ መሰላትን (ኤምዲሰመ)
14 መስከረም 2018
ፕሪቶርያ - ደቡብ ኣፍሪቃ


text:
ንኹሉ መድረኽ ነናቱ ወለዶ ኣለዎ። ነፍሲ ወከፍ ወለዶ ድማ ኣብቲ ናቱ መድረኽን እዋንን ግዜ ዝሓቶ ዕማም ክዓምም፡ብግዲ ይኸውን። ኣብ ከም ሃገርና ዝኣምሰላ ሃገራት መንእሰያት ኣብ ዘዘመኖም ነናቶም ኣስተዋጽኦ እንዳገበሩን፡ኩነታት ንምልዋጥ ዓቢ እጃም እንዳተጻወቱን’ዮም ሓሊፎም።ብዙሕ ኣብ ዝርዝር ከይኣተና መንእሰያት ኤርትራ ዝተፈላለየ መግዛእታዊ ብድሆታትን ዓመጽን ምስኡ ተትሓሒዙ ዝመጽእ ማሕንቖታትን ንምብንጣስ ክሳብ ሂወት ክውፍዩ ዝተራእዩሉ ወርቃዊ ናይ ተግባርን ውሳኔን እዋናት ጌና 50 ዓመት’ዉን ኣይመልአን።
ኣብዚ ሰዓት’ዚ ሃገርና ኤርትራ ሽሕ’ኳ ካብ መግዛእቲ ባዕዲ ሓራ ዝወጸት ልኡላዊት ሃገር እንተኾነት፡ ካብቲ ኣብ ግዜ ባዕዳዊ መግዛእቲ ብዝኸፍእን ብዝዛይድን መልክዕ ኣብ ትሕቲ ሓደ ዘቤታዊ ዝመስል ግን ንነብሱ ልዕሊ ጓኖት ዘጓነየ ረጋጺን ጨፍላቒን ሓይሊ ካብ ትቑረን እነሆ ልዕሊ ርብዒ ዘመን ኣቑጺራ ትርከብ። ልዒለ ከም ዝገለጽኩዎ ኣብ ብዙሕ መግዛእታዊ መድረኻት ብዙሕ ዝተሃስዩን ዝተጎድኡን መንእሰያት፡ ብዙሕ ዋጋ ከፊሎም ኩነታት ክልውጡን መንገዲ ክቕልሱን ዝኸኣሉ ድማ መንእሰያት’ዮም። እዚ ኣብ ሃገርና ካብ ዝሰርብ ልዕሊ 25 ዓመታት ዘቑጸረ ጸሊም ደበና’ዉን ንምሉእ ህዝብና ብኣሉታ ዝጸለወን ዘማሰነን እኳ እንተኾነ ብዝያዳ ዝተጎድአን ቀጻልነትን ውሕስነትን ሂወቱ ኣብ ዋጋ ዕዳጋ ዝኣተወን ፡ ከም ቀንዲ ዕላማ ናይ ጭቆናን ፡ባርነትን ፍጹም ምልኪን ዝተኾነነን ግን እቲ መንእሰይ ወለዶ’ዩ። ኣብ ሃገርና ስልጣን ገቢቱ ዘሎ ሓይሊ ውሑዳን ንግዱድ ዕስክርና ከም ቀንዲ መሳለጥያ ንባርነታዊ መስርሕ ምህሟኽን ምምሳንን ዓቕሚ መንእሰያት ብምውሳድ ኣብ ብዙሕ መዳያት ፈጠራዊ ብቕዓት፡ ምርምራዊ ብቕዓትን ትምህርታዊ ብቕዓትን ባይታ ዘቢጦም መንእሰይ ብቐቢጸ ተስፋን ሰንፈላልነትን ከም ዝውረር ብምግባር ኣብ ምልማስ ሕብረተሰባዊ ዕብየትን ቀጻልነትን ልዕሊ ርብዒ ዘመን እኩይ ወፍሪ ኣካይዱ።
ብሃልወሳዊ ስግኣታትን፡ ድራማዊ ናይ ፈጠራ ፕሮፓጋንዳን ዘመተታትን ጅሆ ብምሓዝን ነዚኦም ከም መመሳመሲ ብምጥቃምን ድማ ንዝመጽእ ዘበለ ኣወንታዊ ርእይቶታትን ጠለባትን ህዝቢ ብምዕባስ ህዝብና ከም ሰብ መሰሉ ክረክብ፡ ሓሳቡ ክገልጽ ፡ ኣብ ጉዳያት ተኣማሚኑ ርእይቶ ክህብ ክሳብ ዘይክእል ኣብ ፍጹም ስቕታን ፍርሒን ሸሚሙ ፡ ካብ ተሓታትነትን ምትሕስሳብን ወጻኢ ዝኾነ ናይ ዕንደራ ኣካይዳታት ክኸይድ ጸኒሑ።
እዚ ብዙሕ ሓድሽ ዘይክኾነኩም ይኽእል’ዩ። ናብ ሕጂ’ኸ እንታይ ምግባር ይሓይሽ ክኸይድ’የ።
ንሕና መንእሰያት ዝተመንጠልናዮም መሰላት፡ ክብርታት፡ ግዜ፡ ራህዋን ፍትሒን ተዘርዚሮም ኣይውድኡን’ዮም ብቐሊል ክንርድኦ ንኽእል ፍጹም ምልኪ ኣብ ሃገርና ሰፊኑ ዳርጋ ብዘይ ተጻባኢ ይጓዓዝ ኣሎ። ኣብ ልዕሌናን መላእ ህዝብናን እዚ ዘይበሃል በደላትን ገበናትን ዝፈጸመ ዓማጺ ጉጅለ ንህዝብና ካብ ጉዳያቱ ኣጓንዩ ሃገር ከም ናይ ውልቂ መኪና ናብ ዝደለዮ ኣንፈት ይዝውራ ኣሎ። ንሕና ኤርትራውያን ኣብ ጉዳይናን ጉዳይ ሃገርናን ልክዕ ከም ጓና እንተደለ ይኹን እንዳበልና ምኻድ ይስበለና ኣሎ። ሃገር ነዚ ዓማጺ ጉጅለ ኣሕሊፍና ክንህባ ዝተረፈና የለን። እዚ ድማ ናብ ፍጹም ተሰዓርነትን ፡ ውድቀትን ከምርሓና እምበር ናብ ዝሓሸ ኣንፈት ክመርሓና ኣይሕሰብን’ዩ። በዚ መንፈስ እዚ እንተቐጺልና ልዕሊ’ቲ ድምጽና ክነስምዕን በብዓቕምና ኣብ ጉዳይ ሃገርና ተዋሳእቲ ክንከውንን ከለና ከይንኸፍሎ ንፈርሕ ዋጋ ክንከፍል ኢና። እዚ ክውንነታዊ ሓቂ ቅድሚ ሕጂ’ዉን ርኢና’ዮ ኢና። ኣብዚ ውሽጢ 17 ዓመታት ህዝቢ ኤርትራን መንእሰይ ኤርትራን ዝኸፈሎ ዋጋ ብዝኾነ ይኹን ዓቐንን ሚዛንን ኣይትመንን’ዩ ። ስለዚ መመሊስና ኣይንተዓሾ። እንድሕር ሓቢርና ፡እንድሕር በዚሕናን ድምጽና ኣበሪኽናን እቲ ንኸስሮን ንኸፍሎን እንዳወሓደ፡ ምስልናን ሚዛንናን ኣብ ቅድሚ እቲ ብዓመጽ ዘሳደደና ስርዓትን ኣብ ቅድሚ ዓለምን እንዳጎልሐን እንዳረዘነን፡ እቲ ንጽበዮ ራህዋን ፍትሒን ሰላምን ድማ እንዳቐረበን እንዳደመቐን ክመጽእ’ዩ። ፍርሒ ዝሰዓረቶ ጸልማት ኣይነበረን፡ የለን ኣይክህልዉን ድማ’ዩ። ፈሪሕና ዘድሓንናዮ ምርማስ ሃገርን፡ መሪር ስደትን ሞትን ህዝብናን የለን። ፈሪሕና ዝሓንሰስናዮ ንብዓት ኣዴታትን ኣቦታትን፡ ግቡእ ቀብሪ ክረክብ ዝገበርናዮ ሬሳታትን የለን፡ ፈሪሕና ዘለስለስናዮ ልቢ ዓማጺ የለን፡ ፈሪሕና ዘፍታሕናዮ እሱር የለን። ፈሪሕና ጾራ ዘቕለልናላ ኤርትራ የላን!!!
ዓወት ንህዝበይ !!!
To Read the entire speech as published by Kassel Festival in Stockholm, please click below:


text:
ኣብ ኩሎም ናይ መንግስቲ ትካላት፣ወረዳታትን ከባቢታትን ሓለዋ ፖሊስ ተጠናኺሩ ቀፂሉ’ሎ ዝበሉ ኮምሽነር ፖሊስ ኣዲስ ኣበባ ኣቶ ይሕደጎ ስዩም ኣብ ዝሓለፈ ኣብ ኣዲስ ኣበባ ፍንጀራ ዝፈፀሙ ሱማሊያዊያን ምዃኖም ምርግጋፁ ብምግላፅ ከምዚ ኢሎም።’’ትማሊ ዝተውሃበ መግለፂ መንግስቲ ኤርትራን ምስ ኣል-ሽበባ ብዝተኣሳሰረን ዘሎ ስግኣታት ንሓደጋ ከየሳጥሐና ህዝቡ ይኹን ሓይልታት ፀጥታ ሓቢሮም ንኽሰርሑ ሓበሬታ ንምሃብ እዩ’’ኢሎም።
ከምዚ ዓይነት ሓደጋ ሎሚ ንፈለማ እዋን ዝተርኣየ ከምዘይኮነን ቅድሚ ሎሚ እውን ብተደጋጋሚ ዝፈሸለ ሓደጋ ከምዝነበረ ብምግላፅ ሓሰት ንህዝቢ ዕላዊ ዝኾነሉ ምኽንያት ኣይህሉን።ብጭቡጥን ብተደጋጋምን ዝተኸሰተ ግን ድማ ዝፈሸለ ሓደጋ እዩ።ሕዚ እውን እንተኾነ ተመሳሳሊ ዝኾነ ትሕዝቲ ከምዝህልዎ ምውሳድ ይክኣል እዩ ኢሎም።
እቲ ሓደጋ ብጭቡጥ ሓበሬታን መረዳእታን ዝተሓገዘ ስግኣት እዩ ዝበሉ ንሶም ዝኾነ ይኹን ኣካል ኣሉታ ስለዝሃበሉ ከይኮነስ ኣብ ሃገራና ዝተሃቀነ ሓደጋ ናይ ምፍሻል ስራሕ ናይ ኮሉም ሓይልታት ፀጥታን ህብዝን ስራሕ ክኸውን ስለዘለዎ ዝኾነ ይኹን ኣካል ከምኡ ስለዝበሉ ዕሽሽ ኣይንብል ክብሉ መንግስቲ ኤርትራ ነቲ ኽሲ ኣሉታ ዝሃበሉ መሊሶም።
መረዳእታ ካብ መሬት ተላዒልካ ዝንገር ከይኮነስ ከምዚ ዝበለ ሓደጋ ንምፍፃም ዝንቀሳቐሱን ዝተንቀሳቐሱን ወገናት ምህላዎም ስለዝተፈልጠን እዩ ክብሉ ኮምሽነር ይሕደጎ ስዩም ገሊፆም።
ህዝብ ነዚ ሓደጋ ናይ ምፍሻል ዓቕሚ ኣለዎ ኢሎም እውን ኢሎም እቶም ኮምሽነር።
እቶም ብመንግስቲ ኤርትራ ዝሕገዙ ዝተባህሉ ሓይልታት ቅድሚ ሎሚ ብተደጋጋሚ ሓደጋ ንምብፃሕ ክንቀሳቐሱን ከም ተለኣኣኽቲ ኮይኖም ከግልግሉን ዝፀንሑ ኣሸበርቲ ተባሂሎም ዝተመደቡን ሓይልታት ከምኡ ድማ ኣል-ሸባብ ብዝረኸብዎ ኣጋጣሚ ኣብ ሽብር ክሳተፉ ይኽእሉ እዮም ኢሎም።


text:
ኣብዚ ኣብ ዩናይትድ ስቴትስ ሎማዕንቲ ሃገራዊ ዝኽሪ ብዓል ማርቲክ ሉተር ኪንግ ተኸቢሩ።ፕሬዝዳንት ባራክ ኦባማ እውን ምስ ስድረኦም ብምኻን ኣብ ሓደ ቤት-ትምህርቲ ዋሽንግተን ዲሲ ተረኺቦም ኣብ ፕሮጀክት ምልቅላቅ'ቲ ኤት-ትምህርቲ ተኻፊሎም።
ን'ውሩይ ፀሊም ተቓላሳይ ስቪላዊ መሰላት ማርቲን ሉተር ኪንግ ዝተወለድሉ ዕለት ንምዝካር ናይ ዩናይትድ ስቴትስ ፕሬዝዳንት ባራክ ኦባማን ብዓልቲ ቤቶም ሚሸል ኦባማን ሎማዕንቲ ሰኑይ ኣብዚ ኣብ ዋሽንግተን ዲሲ ኣብዝተዳለወ ስነስርዓት ዝኽሪ ክካፈሉ እዮም።
ማርቲን ሉተር ኪንግ ሰላማዊ ቓልሲ ብምክያድ ሕልሚ ኣለኒ ብዝብል መደርኦም ይፍለጡ።
ማርቲን ሉተር ኪንግ ኣብ 1950ታትን 1960ታትን ብፍላይ ድማ ኣብ ደቡብ ዩናይትድ ስቴትስ ይበፅሕ ዝነበረ ዘርኣውነት ንምውጋድ ዕውት ተቓውሞ ዝመርሑ ናይ ሃይማኖት ሰባኺ እውን ነይሮም።
ማርቲን ሉተር ኪንግ ኣብ 1964 ኣ/ፈ ናይ ሰላም ኖቤል ተሸላሚ እዮም።ንሶም 4 ሚያዝያ 1968 ኣ/ፈ እዮም ኣብ መምፊስ ቴነሲ ተቐቲሎም።


text:
ዋሽንግተን —
ሃገራውያን ጋንታታት ኲዕሶ እግሪ ኤርትራን ኢትዮጵያን ኣብ መፋርቕ ዝመጽእ ወርሒ ነሓሰ ኣብ ኣስመራ ክገጥማ'የን።
እዚ ዝተገልጸ: ሃገራዊ ፈደረሽን ኲዕሶ እግሪ ኤርትራ: ነቲ ብፈደረሽን ኩዕሶ እግሪ ኢትዮጵያ ዝተገብረሉ ዕድመ ናይ ምሕዝነት ግጥም ክልቲአን ሃገራት ከምዝተቐበሎ ዘረጋግጽ ደብዳበ ድሕሪ ምልኣኹ ምዃኑ ፈደረሽን ኩዕሶ እግሪ ኢትዮጵያ ኣፍሊጡ።
ፈደረሽን ኩዕሶ እግሪ ኢትዮጵያ ብዘይካ'ዚ፤ ሃገራዊት ጋንታ ኢትዮጵያ ኣብዚ ግዜ ኣብ ግጥማት ኣፍኮን (AFCON) ስለዘላ ውዱእ መዓልቲ ኣሰልጣኒ ሃገራዊ ጋንታ ኢትዮጵያ ኣቶ ኣብርሃም መብራህቱ ካብቲ ግጥም ምስተመልሰ ከምዝፍለጥ ብተወሳኺ ተሓቢሩ።
ድሕሪ ግጭት ኤርትራን ኢትዮጵያን ኣብ ሞንጎ ክልቲአን ሃገራት ብደረጃ ክለብ ይኹን ሃገራዊ ጋንታ ግጥም ኩዕሶ እግሪ ተኻይዱ ኣይፈልጥን እዩ። ሕጂ ግን ምስ ምምሕያሽ ዝምድና ክልቲአን ሃገራት ክለባት ኢትዮጵያ ምስ ክለባት ኤርትራ ምሕዝነታዊ ግጥም ናይ ምክያድ ድሌታት ኣብ ምርኣይ ይርከባ። ፋሲል ከነማ ዝተባህለ ክለብ ንኣብነት ንፈደረሽን ኩዕሶ እግሪ ኤርትራ ዘቕረቦ ሕቶ ምሕዝነታዊ ግጥም ኣወንታዊ ምላሽ ከምዝረኸበ እቲ ንሶከር ኢትዮጵያ ጠቒሱ ብፋና መራኸቢታት ዝተዘርግሐ ሓበሬታ የረድእ።
ቤት ጽሕፈት መንእሰያትን ስፖርትን ትግራይ ብወገኑ ኣብ ዝተፈላለየ ዓይነታት ስፖርት ንኽሳተፍ ናብ ኮሚሽን ስፖርት ኤርትራ ሕቶ ምቕራቡ ይዝከር።


text:
ኣብ ኬንያ ከተማ ናይሮቢ ዝነብሩ ማሕበረሰብ ስደተኛታት ተወላዶ ኦሮሞ ብድፍኢት መንግስቲ ኢትዮጵያ ብዙሕ በደል ይፈፅመና’ሎ ኢሎም።ፀሓፊ ናይቲ ማሕበር ኣቶ ፈቃዱ ደሪባ ኣብዚ ሕዚ እዋን ኣብ ናይሮቢ ዝኾነ ይኹን ኣኼባ ከይንገብር ተኸልኪልና ኣለና ኢሎም።
መንግስቲ ኢትዮጵያ ምስ ፖሊስ ኬንያ ብምዃኑ ኣብ ልዕሊ ስደተኛታት ተፅዕኖ ይፈጥር ኣሎ፤ሲቲ ፓርክ ተባሂሉ ኣብ ዝፅዋዕ ቦታ በዓል እሬቻ ይኽበር ነይሩ፣ፖሊስ ኣብ ዝሓለፈ ዓመት እቲ በዓል የኽብሩ ንዝነበሩ 42 ሰባት ኣሲሩ ሎሚ ዓመት እውን ፍቓድ ከልኪሉ ኢሎም።ርእይቶ ፖሊስ ንምርካብ ዝተገብረ ፈተነ ኣይሰለጠን።
ናይ ኬንያ ፖሊስ ብምጥቓም ፀቕጢ ይፈጥር ኣሎ ናይ ዝተበሃለ ጉዳይ ብዝምልከት ኣብ ኤምባሲ ኢትዮጵያ ኣብ ኬንያ ሰራሕተኛ ህዝባዊ ዲፕሎማሲን ህዝባዊ ርክብን ኣቶ ሃብታሙ ባየ ቀንዲ ተልእኾ ኤምባሲ ኣብ ክልቲአን ሃገራት ዘሎ ርክባት ምሕያልን ኣብ ናይሮቢ ዝነበሩ ኢትዮጵያዊያንን ትውልደ ኢትዮጵያዊያንን ዘጋጥሙዎም ፀገማት ምፍታሕን እምበር ከምዚ ዝበለ ፀገም ዝፈጥረሉ ምኽንያት የለን ኢሎም።
ኣብ ናይሮቢ ካብ ዝነብሩ ኣሕዋትና ተወለድቲ ኦሮሞ በዓል እሬቻ ነኽብር ኢና’ሞ ሓገዝ ግበሩልና ዝብል ሕቶ ኣይቀረበን፤ኤምባሲ ኢትዮጵያ ኣብ ኬንያ ወታደራት ይኹን ፖሊስ የብሉን፤ሓይልታት ፀጥታ ልኢኹ ዘረፈራርሐሉ ዋላ ሓደ ምኽንያት እውን የለን፤ዝቐርብ ዘሎ ክሲ እውን መሰረት ዘይብሉ እዩ ኢሎም ።


text:
ዕንቅፋታት ዞባዊ ንግዲ ሃገራት አፍሪቃ ክረኽበኦ ንዝነበረን ቢልዮናት ዶላራት አታዊ ይገትኦ'ሎ ክብል ባንኪ ዓለም አፍሊጡ።
ባንኪ ዓለም ብንግዲ ኣብ ዝተፈናጨለት ኣፍሪቃ ዞባዊ ምውህሃድ ንግዲ ምድልዳል ዝብል ትርጉም ኣብ ዘለዎ ሓድሽ ፀብፃብ'ዩ ነዚ ገሊፁ።
እቲ ፀብፃብ ሃገራት አፍሪቃ ኣብ ክንዲ ኣብ መንጎ ንሓድሕደን ዶብ ሰገር ንግዲ ዘካይዳ ምስ ካልእ ክፍሊ ዓለም ክናገዳ'ዩ ዝቀለን ክብል'ውን ገሊፁ።
እተን ሃገራት ስግር ዶብ ንግዲ ንምትብባዕ አገባባት ከፍኩሳ'ውን ሓሳብ አቅሪቡ'ሎ።
ባንኪ ዓለም ንናይ አፍሪቃ ምውህሃድ ዞባዊ ንግዲ ዝውዕል ልዕሊ 4 ቢልዮን ዶላር ኣብዚ እዋን'ዚ ከም ዘዋፈረን እዚ መብዛሕትኡ ንምምሕያሽ ትሕተ ቅርፂ መጎዓዚያን ፅዓትን ከም ዝውዕልን ክሳብ ዝመፅእ ወርሒ ሓምለ ናብ 5.7 ቢልዮን ዶላር ክብ ከም ዝብል'ውን ገሊፁ'ሎ።
ሙሉእ ፀብፃብ ንምስማዕ ናብ ምልክት ድምፂ ብምኻድ ጠውቁ


text:
እቲ ማሕበር ደብዳብኡ ኣብ ቀረባ ናብ ኢትዮጵያ ክገሹ እዮም ዝተብሃሉ ናብ ምንስቴር ጉዳያት ወፃኢ ዩናይትድ ስቴትስ ጆን ኬሪ ኣቕሪቡ’ሎ።
ናይቲ ማሕበር ኣቦ መንበር ዶ/ር ሞሲሳ ኣጋ ብናይ ጆን ኬሪ ዑደት ከምዘይትሓጎሱን እንተኸይዶም ግን መንግስቲ ኢትዮጵያ ንኩሎም ፖለቲካዊ እሱራት ንኽፈትሕ፣ናይ ኦሮሞ ሓረስቶት ብጉልበት እናፈናቐለ መሬቶም ንናይ ወፃኢን ንተወልድቲ ትግራይን ኢንቨስተራት ምክራዩ ጠጠው ንኸብልን መንግስቲ ኢትዮጵያ ናይ ፕሬስ፣ናይ ምዝራብን ናይ ምእካብን ነፃነታት ንከኽብርን ሬድዮ ድምፂ ኣሜሪካ ሓዊሱ ንመርበባት ሓበሬታ ምዕፋኑ ጠጠው ንኸብል ንሰበስልጣን መንግስርቲ ኢትዮጵያ ክሓቱሎም ኣብቲ ደብዳቤ ምግላፆም ሓቢሮም።
መንግስቲ ኣሜሪካ ንኢትዮጵያ ሓዊሱ ኣብ ጉዳያት ኣፍሪካ ምእታውን ረድኤት ምሃቡን ከምዘይቃወሙ ዶ/ር ሞሲስ ምስ ገለፁ ግን ‘’እቲ ፀገም ኣብ ስልጣን ዘሎ መንግስቲ ኢትዮጵያ እቲ ረድኤት ነታ ሃገር እናልምዐሉ ኣይኮነን።ጠበንጃ እናዓደገሉ፣ታንኪ እናገዝአሉ ከም ኦሮሞ ንዝበሉ ህዝብታት ዝዕፍኑ ኣባላት ፀጥታ ብምስልጣንን እናዓፈነ ንመግሃሲ ሰብኣዊ መሰላት እዩ ዝጥቀመሉ ዘሎ።’’
ሰበስልጣን ኣሜሪካ እቲ ገንዝ ኣበይ ይውዕል ኣሎ ኢሎም ናይ ምሕታት ሓላፍነት ከምዘለዎም እውን ገሊፆም ዶ/ር ሞሲስ።
ብዛዕባ ሕቶታት ናይ ኦሮሞ ማሕበር መፅናዕቲ ዋሽንግተን ዲሲ ናብ ዝርከብ ኤምባሲ ኢትዮጵያ ስልኪ ደዊለና ኣይሰለጠን።


text:
ኣመሪካ ኣብ ኢትዮጵያ ሰፊኑ ዝርከብ ወጥሪ ከምዘስግኣ ኣፈኛ ሚኒስትሪ ጉዳያት ወጻኢ ኣመሪካ ጆን ከርቢ ሎሚ ሰሉስ 11 ጥቅምቲ ገሊጾም።
ጆን ከርቢ ነዚ ዝገለጹ: ንኩነታት ኢትዮጵያ ብዝመልከት ካብ ድምጺ ኣመሪካ ንዝቐረበሎም ሕቶ ምላሽ ኣብ ዝሃቡሉ ክኸውን እንከሎ፤ ኣመሪካ: ብ10 ጥቅምቲ ብፕረዚደንት ሙላቱ ንባይቶ ኢትዮጵያ ኣብ ጉዳይ ሕቶ መሬትን መመሓየሺ ሕግታት ምርጫን ዝኣመሰሉ ዘይዕግበታት ተቓወምቲ ወገናት: መንግስቲ ክፈትሖም ምውሳኑ ንዝተዋህበ መግለጺ ምፍላጣ ብተወሳኺ ሓቢሮም።
መንግስቲ ኢትዮጵያ ንዘቕረቦም ሓሳባት ኣብ ትግባረኡ ንምብጻሕ ሃገሮም ከምእተበረታትዕ ድማ ገሊጾም።
ጆን ከርቢ ብተወሳኺ ኣመሪካ መንግስቲ ኢትዮጵያ ኣብ መወዳእታ ዝሓለፈ ሰሙን ንዝኣወጆ ናይ ህጹጽ ግዜ ኣዋጅ ብፍላይ ድማ ሰባት ብዘይ ፍርዲ ምሓዝ፤ ገደብ ምግላጽ ናጻ ሓሳባት፤ ናይ ምእካብ እገዳን ሕላፍ ሰዓት ምድንጋግን ዝኣመሰሉ ስጉምትታት ንምትግባሮም ዘድለየሉ ምኽን ያታት ግልጺ ክኾኑ መንግስቶም ከምዝደሊ ኣብቲ ኣጋጣሚ ብተወሳኺ ኣረዲኦም።
ምትእትታው እዞም ስጉምታት እዚኣቶም ስርዓት ንምትሓዝ ዝተሓስቡኳ እንተኾኑ ዓፈና ናጻ ድምጺን ኣብ መሰላት ኢትዮጵያውይን ነብሰ ጉድኣት ከስዕብ ብዘኽእል ጣልቃ ምእታው ፍታሕ ካብ ምዃን ንዝተፈጥሩ ሽግራት ዘጎሃህሩ እዮም ክብሉ ኣፈኛ ሚኒስትሪ ጉዳያት ወጻኢ ኣመሪካ ጆን ኪርቢ ኣተሓሳሲቦም።


text:
ገለ ካብ ሃገራት ምብራቓዊን ደቡባዊን አፍሪቃ ኣብ ዝሓለፈ ክልተ ናይ ዝናብ አዋርሕ ውሑድ ወይ’ውን ፈጺመን ዝናብ ኣይረኸባን። እዚ ኩነታት በቲ አብተን ሃገራት ብዘጋጠመ ለውጢ ኩነታት ኤል-ኒኖ ተጋዲዱ’ሎ። እቲ ኩነታት ዋዒ ኽሊማ ድማ አብ መጀመርያ ክልተ ኣዋርሕ’ዚ ሓድሽ ዓመት ናብ ዝለዓለ ደረጃ ክበጽሕ’ዩ።
ብመሰረት ጸብጻብ UNCIEF ብሰንኪ’ቲ ኣብዚ ዞባ ተከሲቱ ዘሎ ሕጽረት መግቢ ኩነታት’ቶም ድሮ ብዋሕዲ መግቢ ተሃስዮም ዘለው ኣሽሓት ኣማኢት ህጻናት ናብ ዝከፍአ ደረጃ ክወርድ’ዩ ። ንአብነት አብ ኢትዮጵያ ልዕሊ 10 ሚሊዮን ሰባት ብጥምየት ተጠቒዖም ኣለው እዚ ቁጽሪ ድማ አብ 2016 ዓ.ም ናብ 15 ሚሊዮን ክብ ክብል’ዩ ይብል ጸብጻብ እቲ ትካል። ብተወሳኺ እቲ ጸብጻብ አብ ዝመጽእ ዓመት ቁጽሪ ብዝከፈአ ሕጽረት ዝተመጣጠነ መግቢ ዝተጠቖዑ ህጻናት ናብ 350,000 ክበጽሕ’ዩ ይብል።
ምሉእ ትሕዝቶ አብዚ ምስማዕ ይኸአል።


text:
ዝኽሪ መበል 25 ዓመት ምድምሳስ ናደው-እዝ
ንምድማቕ ዝካየድ ምድላዋት ተጻፊፉ።
From the 18 thousand strong Ethiopian army that was part of “Nadew Command”, no one escaped the attack
“ሓመድ ድበ ናደው፣ ቅያ መቐይሮ” ኣብ ትሕቲ ዝብል ቴማ ንዝካየድ ጽንብል ዝኽሪ ብሩራዊ እዮቤልዮ ምድምሳስ ናደው-እዝን ምሕራር ከተማ ኣፍዓበትን ንምድማቕ ክካየድ ዝጸንሐ ምድላዋት ኣብ ደረጃ ምጻፋፍ ከምዝበጽሐ ተገሊጹ።
ኣማሓዳሪ ንኡስ ዞባ ኣፍዓበት ኣቶ ዓብዱ ተልከ ንኤሪና ኣብ ዝሃቦ ሓበሬታ፣ ንዝኽሪ ናይቲ ኣብ ታሪኽ ብረታዊ ተጋድሎ ህዝቢ ኤርትራ ዓቢ ምዕራፍ ዝሕዝ ቅያ ንምምዕራግ፣ ብደረጃ ሃገር፣ ዞባን ንኡስ ዞባን ዝተፈላለየ መሰናድኦታት ተዳልዩ ከምዘሎ ብምጥቃስ፣ ህዝቢ’ቲ ንኡስ ዞባ ኮሚቴታት ብምቛም ኣጋይሹ ንምእንጋድ ተዳልዩ ከምዘሎ ኣብሪሁ።
ምጽጋንን ምሕዳስን መስመራት መጓዓዝያ፣ ስፖርታዊ ውድድራት፣ ምርኢት ተማሃሮ፣ ምድላው ካርነቫልን ምስራሕ ስቴጅን ገለ ካብ ትሕዝቶ’ቲ ጽንብል ምዃኑ ብምሕባር ድማ፣ ተቐማጦ’ቲ ንኡስ ዞባ ንዘርእይዎ ዘለዉ ትግሃትን ተገዳስነትን መጒሱ።
ሓላፊ ቍጠባዊ ልምዓት ናይ’ቲ ንኡስ ዞባ ኣቶ ሳልሕ በላይ ብወገኑ፣ ትሕዝቶ’ቲ መደባት፣ ኪኖ ምምዕራግ ጽንብል – ነቲ ዝተፈጸመ ቅያን ጅግንነትን ናብ ወሎዶታት ብዘሰጋግር መልክዕ ተዳልዩ ከምዘሎ ብምሕባር፣ መንእሰያትን ተመሃሮን ታሪኽ ሕብረተ-ሰቦምን ሃገሮምን ብግቡእ ብምውራስ ኣብ ምዕቃቡ ዝያዳ ክጽዕሩ ከምዝሕግዝ ኣረዲኡ።
ስነ-ጥበባዊ ዩሱፍ ሓምድ ብግደኡ፣ ያታዊ ኣባይቲ፣ ትልሂት፣ ኣልባሳት፣ ወግዕታትን ልምድታትን ሕብረተ-ሰብ ብመልክዕ ካርኒቫል – ብስነ-ጥበባዊ መገዲ ተዳልዩ ከምዘሎ ብምሕባር፣ እዚ ነቲ እናሃሰሰ ዝኸይድ ዘሎ ልምድን ኣነባብራን ዘጣመረ ብምዃኑ፣ ንምስራጹን ንምስግጋሩን ዓቢ እጃም ከበርክት ትጽቢት ከምዝግበረሉ ሓቢሩ።
****** ኣ.ዜ.ኤ ******


text:
ሰብኣዊ መሰል ሕሙማት ኣእምሮ እናተግሃሰ'ዶ ይኸውን?
ሕማም ኣእምሮ፡ ብባህልን እምነትን ኢትዯጵያ፡ ምስ ሰይጣን ወይ ድማ ምስ ሕማቕ መንፈስ ዝተኣሳሰረ እዩ ተብሂሉ ይእመን። ብፍላይ ድማ መብዛሕትኦም ከቢድ ሕማም ኣእምሮ ዘለዎም ሰባት፡ መውቃዕቲ፣ ምንግልታዕን ማእሰርትን፡ ብሓፈሻ ካብቲ ማሕበረሰብ ምግላልን ይበፅሖም።
ብዙሓት እንትሓሙ ድማ ናብ ሃይማኖታዊ ፈውስታት፡ ናብ ፀበልን እቲ ሕብረተሰብ ፈላጣት ናብ ዝብሎም ሰባትን ይኸዱ።
ኣብ ዩኒቨርሲቲ ኣዲስ ኣበባ ክፍሊ ትምህርቲ ሳይካትሪ ኣሶሺየት ፕሮፌሰርን ከምኡ እውን ኣብ ሆስፒታል ኣማኑኤል ሓኪም ኮይኖም ዘገልግሉ ዶክተር ዮናስ ባህረ-ጥበብ፡ ናብ ማእኸል ሕክምና ኣእምሮ ዝመፅኡ፡ ሰባት ኣብዞም ዝኸድዎም ቦታታት እንተዘይድሒኖም ከምዝኾኑ፡ ይዛረቡ።
ልዕሊ 360 ዓይነታት ሕማም ኣእምሮ ከምዘለው ዝዛረቡ ዶክተር ዮናስ፡ ሕብረተሰብ ሕማም ኣእምሮ ኢሉ ዝፅውዖም ግና፡ ኣብ ባዕሎም ወይ ድማ ኣብ ካልኦት ጉድኣት ምብፃሕ እንት ዝጅምሩ ከምዝኾነ ይገልፁ።
በዚ ድማ ሕማሞም ኣብ ልዑል ብርኪ ዝበፅሐ ሰባት፡ ኣብ ባዕሎምን ኣብ ሕብረተሰብን ጉድኣት ንከየብፅሑ ይእሰሩን ይውቅዑን እዮም።
እዚ ዝኸውን ዘሎ ድማ ንሕሙማት ኣእምሮ፡ ሓላፍንት ዝወስዱ ትካላትን መንግስታዊ ኣካለትን ብዘይምህላዎም ከምዝኾነ ዶክተር ዮናስ ይዛረቡ።
"በዞም መንገድታት እዚኦም ሕሙማት ኣእምሮ፡ ጉድኣት ይበፅሖም። ይጠምዩ፣ ይፀምኡ፣ እግሮም ዝእሰርሉ ሰንሰለት እውን ኣብ ዓካዓካሪቶም ረኽሲ ክፈጥር ይኽእል። መውቃዕቲ እውን ኣሎ" ይብሉ።
እዚ ኣብ ማሕበረሰብ ዘሎ ፀገም ኣተሓሕዛ ሕሙማት ኣእምሮ፡ ኣብ ማእኸላት ሕሙማት ኣእምሮ እውን ይድገም ከምዘሎ፡ መፅናዕቲ በዓል ሞያ ሕጊ ኣይተ ኣይተነው ደበበ፡ ይሕብር።
ሕሙማት ኣእምሮ፡ ዋላ ሓደ ከለላ ሕጊ የብሎምን ዝብሉ ኣይተ ኣይተነህ፡ ናብ ትካላት ጥዕና ዝኣትዉ ውሑዳት ግዳያት ሕማም ኣእምሮ ተኣሲሮም ከምዝኾኑን፡ ከይዲ ኣወሃህባ እቲ ሕክምና እውን ሰብኣዊ መሰል ዝጥሕስ እዩ ይብሉ።
እዚ መፅናዕቶም ኣብ ሆስፒታል ኣማኑኤልን መሐብሐቢ ሕሙማት ኣእምሮ ገፈርሳን ዝጠመተ እዩ።
መካትዒሕክምና ኤሌክትሮ ኮንቨልሲቭ ቴራፒ
ዋላ እኳ ሓደ ሓደ ሕሙማት ኣእምሮ ንባዕሎም ዝፈልጡ እንተኾኑ፡ ሙሉእ ብሙሉእ ንባዕሎም ዘይፈልጡ ሕሙማት እውን ኣለዉ።
እዞም ሕሙማት፡ መድሓኒት፣ ምግብን መስተን ክወስድሉ ኣብ ዘይኽእልሉ ብርኪ እንትበፅሑ፡ ኣብ ትካላት ጥዕና ምስ መደንዘዚ 'ኤሌክትሪክ ሾክ' ይወሃቦም።
'ኤሌክትሪክ ሾክ' ምስተገበረሎም ስለዝነቕሑ ምግቢ ክምገቡ ከምዝኽእሉ ኣይተ ኣይተነው ይዛረቡ።
ይኹን እንበር መደንዘዚ መድሓኒትን 'ኤሌክትሪክ ሾክ'ን ኣብ ዝወሃብሉ ግዘ፡ ልዑል ኤሌክትሪክ ስለዝመሓላለፍ፡ ዘላቒ ፀገም ምዝካር የጋጥሞም ይብሉ ኣይተ ኣይተነው።
ዝተፈላለዩ ዓለም ለኸ መፅናዕትታት ዝጠቕሱ ኣይተ ኣይተነው፡ "ሲሶ ዝኾኑ ሕሙማት ኣእምሮ፡ ብኤሌክትሪካል ኮንቨልሲቭ ቴራፒ ዝተሓከሙ ሰባት፡ ዘላቒ ዝኾነ ፀገም ምርሳዕን ጉድኣት ሓንጎልን በፂሕዎም እዩ" ብምባል ይገልፁ።
ዶክተር ዮናስ ግና ነዚ ዝፃረር ሓሳብ እዮም ዘልዕሉ። "ኤሌክትሮ ኮንቨልሲቭ ቴራፒ ህይወት ከድሕን ዝኽእል ሕክምና እዩ፤ ብዘይካ'ዚ ምስራሕ ብጣዕሚ ከቢድን ፈታንን እዩ። ምኽንያቱ ድማ እቲ ዝሓመመ ሰብ ኣይበልዕን ኣይስትን እዩ ዝብል፤ ካብ ዓራት እውን ንከይወርድ ይኽእል፤ዓቕሚ ሰብነቱ እናደኸመ ደሙ እውን እናወረደ እዩ ዝመፅእ። ክመውት እውን ይኽእል እዩ" ይብሉ።
ከም ኣገላልፃ ዶክተር ዮናስ፡ ዝተፈላለዩ ውፅኢታት ምርምር ፈዋስነት እዚ ሕክምና መስኪሮምሉ እዮም።
"እቲ ሕሙም ክልተ ወይ ሰለስተ ቴራፒ እንትወሃቦ ምብላዕን ምዝራብን ይጅምር" ይብሉ።
እዚ ቴራፒ ምስ መደንዘዚ ከምዝወሃብ ዝዛረቡ ዶከተር ዮናስ፡ ብዘይካ መደንዘዚ ግና፡ ምስንጣቕኣዕፅምትን ከቢድ ሕማም ርእስን የስዕብ እዩ ኢሎም።
እዚ ሕክምና ምስ መደንዘዚ ዋላ እንተተውሃበ እውን፡ ንሓፂር ግዘ ዝፀንሕ ፀገም ምዝካርን ሕማም ርእስን ጎናዊ ሳዕቤናት ከምዘለውዎ ዶክተር ዮናስ ይዛረቡ።
"ዝህልዎ ረብሓን ጉድኣትን ኣመዛዚንና ኢና እዚ ሕክምና ንእዝዝ፤ እዚ ሰብ ኣይበልዕን ኣይሰትን፡ ህይወቱ እውን ኣብ ሓደጋ እዩ ዘሎ፤ ስለዚ ኣብ ኣፍ ሞት ንዘሎ ሰብ ህይወቱ ንምድሓን እንበር፡ ንጎናዊ ሳዕቤናት ምርሳዕን ሕማም ርእስን ኣይንዝክርን።
እቲ ዋና ነገር ካብ ሞት ህይወቱ ምድሓን እዩ" ይብሉ።
እዚ መፅናዕቲ፡ ብኤሌክትሮ ኮንቨልሲቭ ቴራፒ ዝተሓከሙ ኢትዮጵያውያን ሕሙማት ኣእምሮ ዋላ እኳዘሳተፈ እንተዘይኮነ፡ ኣብ ኢትዮጵያ ኣብ ዘለዋ ትካላት ጥዕና ሕማም ኣእምሮ ዝሰርሑ ዶካትር ግና፡ ፈዋስነቱ ይበልፅ ኢሎም ስለዝኣምኑ፡ እዚ ዓይነት ሕክምና ናይ ምቁራፅ ትልሚ ከምዘይብሎም ኣይተ ኣይተነው ገሊፆምልና።
ዝተፈላለዩ ምርምራት ዘካተተ እዚ መፅናዕቲ፡ ሞት ወላዲታ ክትዝክር ዘይትኽእል ሕምምቲ ኣእምሮን ብልዑል ብርኪ ጉድኣት ኣእምሮ ዝበፅሖም ኢሉ እውን ዘላቂ ፀገም ምርሳዕ ዘጋጠሞም ብዙሓት ከምዝኾኑ ይሕብር።
ብሓፈሻ ኣይተ ኣይተነው ነዚ ሕክምና እዚ፡ "ኣብ ወድሰብ ዝፍፀም ኢ-ሰብኣዊ ስቓይን ምንግልታዕን" ብምባል ይገልፅዎ።
ብብርኪ ዓለም እውን ኣብዚ ዘፈር ዝርከቡ ሰብ ሞያ፡ ሕክምና ኤሌክትሮ ኮንቨልሲቭ ቴራፒ ምጥቃም ኣብ ዝብል ዝተፈላለየ መርገፂ ዘለዎም እንትትኾኑ፡ ነዚ ሕክምና ዝቃወሙ ከምዘለዉ ኩሉ፡ ኣብ ኣፍ ሞት ንዝርከቡ ሕሙማት ኣእምሮ፡ ጉዳይ ሞትን ሕየትን ስለዝኾነ፡ ካብ ምሟት ነዚ ሕክምና እዚ ተጠቒሞም ህይወት ከድሕኑ ይመርፁ።
ተሓለቕቲ ሰብኣዊ መሰላት ግና፡ እዚ ሕክምና ስቓይን ምንግልታዕን ስለዝኾነ ክቋረፅ ኣለዎ ብምባል ይሙግቱ።
"ብስቓይን ምንግልታዕን ምሕካም ኢ-ሰብኣዊ እዩ፤ ሕሙማት ኣእምሮ ፍቓድ ክህቡ ኣብ ዝኽእልሉ ኩነታት ስለዘይርከቡ፡ ፀገም ምርሳዕን ጉድኣት ኣእምሮን ከምዝበፅሖም ኣይፈልጡን" በሃሊ እዮም ኣይተ ኣይተነው።
ዋላ እኳ ተሓለቕቲ ሰብኣዊ መሰላት፡ እዚ ሕክምና፡ ግህሰት ሰብኣዊ መሰል እዩ ብምባል እንተኾነንዎ፡ ዘሎ መማረፂ ግና፡ ሞት ወይ ድማ እዚ ሕክምና ብምጥቃም ህይወት ምድሓን ከምዝኾነ ዶክተር ዮናስ ገንዝቡ።
"እዚ ናይ ሞራል ክትዕ እዩ። ሓደ ሰብ እንተሞተ ዶ ይሓይሽ? ወይስ ተሳቕዩን ተንገላቲዑን፡ ብዝኾነ ይኹን መንገዲ ህይወቱ ምትራፍ?" ብምባል ኣይተ ኣይተነው ይሓትቱ።
እስራትን ስቓይን
ኩነታት ኣብ ዝተፈላለዩ ትካላት ጥዕና ዝርከቡ ሕሙማት ኣእምሮ፡ ከም ማእሰርቲ ዝርእይዎ ኣይተ ኣይተነው፡ "እዞም ግዳያት ብስድራን ዘመድን ተኣሲሮም ናብ ትካል ጥዕና እንተዝመፅኡ እሞ፡ ደሓን እየ እንተዝብሉ፡ ተገዲዶም ድዯም ዝሕከሙ ወይስ? በብግዚኡ ብዛዕባ ዝህሉ ሕክምና ኸ ክንደየናይ እዩ ዝንገሮም?" ዝብሉ ሕቶታት የልዕሉ ኣይተ ኣይተነው።
ዋላ እኳ ፍቓዶም ክህቡ ዝኽእሉ ሕሙማት ኣእምሮ እንተዘይሃለዉ፡ ፍቓዶም ክህቡ ንዝኽእሉ ግና ክሓትቱ ይግባእ ይብሉ።
"ኩሎም ሕሙማት ኣእምሮ ዘይረ ኣዘራሪበዮም እየ፤ ኩሎም ግና ፍቓዶም ከምዘይተሓተቱን ብዛዕባ ሕክምነኦም ከምዘይንገሮምን እዮም ተዛሪቦምኒ"ይብሉ።
ኣብ ሆስፒታል ኣማኑኤልን ኣብ ማእኸል ሕሙማት ኣእምሮ ገፈርሳን፡ ኢዶምን እግሮምን ተኣሲሮም ዝንቀሳቐሱ ሰባት ከምዝረኣዩ ዝዛረቡ ኣይተ ኣይተነው፡"ኢ-ሰብኣዊ ተግባር" ብምባል ይገልፅዎ።
ኣብ ሆስፒታል ገፈርሳ ካብ 20 ክሳብ 30 ዝኾኑ ሕሙማት ኣእምሮ ኣብ ሓደ ክፍሊ ዝሓድሩ እንትኾኑ፡ ኣብ ዘእውዩሉ ግዘ፡ "ካልኦት ካብኦም ዝሐሹ ሕሙማት ኣእምሮ" ብኣንሶላ ይኣስርዎም ወይ ድማ ካብ በሪ ኣውፂኦም የባርርዎም፡ ብምባል ኣይተ ኣይተነው እቲ ዝተዓዘብዎ ነገር ኣካፊሎምና።
"እዞም ሕሙማት ኣእምሮ ብለይቲ ንነርስ ኮነ ንሓኪም ክፅውዑ ኣይኽእሉን፤ ስለዚ ኣብ ዘእውዩሉ ግዘ ካብኦም ዝሐሹ ሕሙማት ኣእምሮ ክኣስርዎምን ብለይቲ ከባርርዎምን ብዓይነይ ርእየ እየ። እዚ ኩነታት ድማ ናብ ሓደጋ እዩ ዘጥሕሎም" ይብሉ።
እቲ ቀንዲ ነገር፡ ድሕንነት እዩ ዝብሉ ዶክተር ዮናስ፡ ኣብ ሓደ ሓደ ኣጋጣምታት፡ ሕሙማት ካብ ቁፅፅር ወፃኢ ኮይኖም ነንባዕሎም ኣብ ዝዋቕዕሉን ንሰባት ኣብ ዘጥቅዕሉን እዋን፡ ሰባት ተቖፃፂሮም እንተወቕዕዎም ወይ እንተተኣሲሮም፡ ብዛዕባ ሕክምና ሕማም ኣእምሮ ኣፍልጦ ንዘይብሎም ሰባት፡ ስቓይን ምንግልታዕን ክመስሎ ከምዝኽእል ይሕብሩ።
"ድሕንነት ምፍጣር እንድሕር ዘይከኣል፡ ኣፀጋሚ እዩ፤ ድሕንነቱ ግና፡ ብመንፅር ድሕንነቱን ኢኮኖሚን ጥቅዓት ክመስል ይኽእል። እዞም ግዳያት ክሳብ ዝረጋግዑ እውን ክእሰሩ ይኽእሉ። እዚ እንተዘይኮይኑ ግና ኣብቲ ከባቢ ጉድኣት ንከብፅሑ ምፍቃድ ማለት እዩ" ይብሉ ዶክተር ዮናስ።
ሕማም ኣእምሮ ዘለዎ ሰብ ንክረጋጋዕ፡ ፈለማ መርፍእ ከምዝውጋእ ዝገልፁ ዶክተር ዮናስ፡ እቲ መድሓኒት ንክሰርሕ ሰለስተ ሰዓታት ከምዝወስድ ይገልፁ።
"ኣብዞም ሰዓታት እዚኦም ጉድኣት ከጋጥም ይኽእል እዩ። ኣብ ባዕሎም ጥራሕ እነተይኮኑስ ኣብ ካልኦት ሰባት እውን ጉድኣት ንከየብፅሑ ክግበር ኣለዎ" ይብሉ ዶክተር ዮናስ።
ካብዚ ብተወሳኺ፡ ኣብ ከም ገፈርሳ ዝበሉ ማእኸላት ዘለዉ ሕሙማት ኣእምሮ፡ ውልቀ ህይወቶም ሙሉእ ብሙሉእ ዝተቓልዐ እዩ ዝብሉ ኣይተ ኣይተነው፡ ኣብ ሆስፒታል ገፈርሳ ካብ 20 ክሳብ 30 ዓመት ዝፀንሑ ሕሙማት ኣእምሮ፡ ናብ ሕብረተሰብ ዝፅምበርሉ ኩነታት ኣይተመቻቸወን ይብሉ።
ኣብ ሆስፒታል ገፈርሳ፡ ሕሙማት ኣእምሮ ብፍላይ ድማ፡ ኣብ መንገዲ ንበይኖም እንትኸዱ መኪና ዝተገጨውሉን ከምኡ እውን ጫት እንትዕድጉ ዝረኣይሉን ኣጋጣሚ ከምዝረኣዩ ይዛረቡ።
ኣብዚ ጉዳይ እዚ ክፍተት ከምዘሎ ዝዛረቡ ዶክተር ዮናስ ድማ፡ መንግስቲ ከም ኤችኣይቪ ኤድስን ዓሶን ዝበሉ ካልኦት ተመሓላለፍቲ ሕማማት ቀዳምነት ብምሃቡ እዩ ይብሉ።
"እዚ ፀገም ኣብ ትካላት ጥዕና ጥራሕ ስለዘይፍታሕ፡ ዝወሃብ ዘሎ ሕክምና፡ ብምዕራባውያን ሞዴል ጥራሕ እንተይኮነስ፡ ብሃገር በቆል ኩነታት ክመሓየሽ ይግባእ" ኢሎም።
"ብዓይኒ ምዕራባውያን ጥራሕ እዛ ሃገር ክትኹነን ኣይግባእን፤ ዘሎ ኩነታት ድኽነት ኣብ ግምት ክኣቱ ኣለዎ፤ ኣብ መገዲ ዝተጉሓፈ ዓፅሚ ዝኣርዩ ሕሙማት ኣእምሮ ኣለዉ፡ ንዕኦም ኣሲርካ ምምጋብ ድማ ፀገም የብሉን" ይብሉ ዶክተር ዮናስ።
ዋላ እኳ ድኽነት እንተሃለወ፡ ምግሃስ ሰብኣዊ መሰል ግና ኣብ ሕቶክኣቱ ኣይግባእን ዝብሉ ኣይተ ኣይተነው ድማ፡ ሕጊ ጥዕና ኣእምሮ ብዘይምህላዉ ክፍተት ተፈጢሩ እዩ፤ ሰብኣዊ መሰል ሕሙማት ኣእምሮ ንክሕሎ፡ ማዕቀፍ ሕጊ ክህሉ ይግባእ ይብሉ።


text:
ዘለዓለማዊ ህይወትዶ ኣሎካ?
ሕቶ፡ ዘለዓለማዊ ህይወትዶ ኣሎካ?
መልሲ፡ ናብ ዘለዓለማዊ ህይወት ዝወስድ ሓደ ብሩህ መገዲ ቅዱስ መጽሓፍ የርእየና። ብቐዳምነት ንኣምላኽ ከምዝበደልና ክንኣምን ኣሎና፡ “ከመይ ኩሎም ስለ ዝኃጥኡን ካብ ክብሪ ኣምላኽ ስለ ዝረኃቑን” (ሮማ. 3፡23)። ኩላትና ንኣምላኽ ባህ ዘየብሉ ነገራት ገበርና፡ መቕጻዕቲ ድማ ይግበኣና። ኩሎም ሓጢኣትና ኣብ መወዳእታኡ ኣንጻር ዘለዓለማዊ ኣምላኽ ስለዝኾኑ፡ ዘለዓለማዊ መቕጻዕቲ እዩ ዝዳረጐም። “ከመይ ዓስቢ ሓጢኣት ሞት እዩ፥ ውህበት ጸጋ ኣምላኽ ግና ብክርስቶስ ኢየሱስ ጐይታና ናይ ዘለዓለም ህይወት እዩ” (ሮማ. 6፡23)።
ግናኸ፡ እቲ ሓጢኣት ዘይብሉ ኢየሱስ ክርስቶስ (1 ጴጥ. 2፡22) ዘለዓለማዊ ወዲ ኣምላኽ ክንሱ ሰብ ኮነ (ዮሓ. 1፡ 1, 14) በጃ ሓጢኣትና ክቕጽዓልና ድማ ኣብ ክንዳና ሞተ። “ግናኸ ንሕና ገና ሓጥኣን ከሎና ክርስቶስ ኣብ ክንዳና ሞይቱ እዩ እሞ፥ ኣምላኽ እታ ኣባና ዘላቶ ፍቕሪ በዚ የርኢ ኣሎ” (ሮማ. 5፡8)። ኢየሱስ ክርስቶስ ኣብ መስቀል ሞተ (ዮሓ. 19፡ 31-42)፡ ንዓና ዝግባእ መቕጻዕቲ ድማ ንሱ ተፈደዮ (2 ቆሮ. 5፡21)። ዓወቱ ኣብ ልዕሊ ሓጢኣትን ሞትን ብምምስካር ድማ ድሕሪ ሰለስተ መዓልታት ካብ ምዉታት ተንስአ (1 ቆሮ. 15፡ 1-4)። “ንኢየሱስ ክርስቶስ ካብ ሞት ብምትንሣኡ ሕያው ተስፋ ዝሃበና፥ ብብዝኂ ምሕረቱ ብሓድሽ ልደት ውሉድ ዝገበረና ኣምላኽ፥ ኣቦ ጐይታና ኢየሱስ ክርስቶስ ይመስገን” (1 ጴጥ. 1፡3)።
ብዛዕባ ክርስቶስ ዘሎና መረዳእታ መን ምዃኑ፡ እንታይ ከም ዝገበረን ንምንታይን [ምእንቲ ድሕነት (ግ.ሓ. 3፡19)] ከምኡ ከምዝገበረን ኣእምሮ-ልቦናና ክንቕይር ይግባእ። ኩሉ እምነትና ኣብ ክርስቶስ እንተደኣ ኣንቢርና፡ ምእንቲ ሓጢኣትና ኣብ መስቀል ከም ዝሞተ እንተደኣ ኣሚንና፡ በደልና ኩሉ ክሕደገልናን እቲ መብጽዓ ዘለዓለማዊ ህይወት ኣብ መንግስተ-ሰማያትውን ክንረክብን ኢና። “በቲ ሓደ ወዱ ዝኣመነ ዘበለ ኩሉ ናይ ዘለዓለም ሕይወት ምእንቲ ኪረክብ እምበር ከይጠፍእሲ፥ ኣምላኽ ንወዱ በጃ ክሳዕ ዚህብ ክሳዕ ክንድዚ ንዓለም ኣፍቀራ” (ዮሓ. 3፡16)። “ስለዚ ብኣፍካ ‘ኢየሱስ ጐይታ እዩ’ ኢልካ እንተ መስከርካ፥ ብልብኻውን ኣምላኽ ካብ ምውታት ከም ዜተንሰኦ እንተ ኣመንካ፥ ክትድሕን ኢኻ” (ሮማ. 10፡9)። እቲ ውዱእ ስራሕ ክርስቶስ ኣብ መስቀል ምእማን ጥራይ እዩ እቲ እንኮ መገዲ ዘለዓለማዊ ህይወት። “ንክርስቶስ ብምእማን ብጸጋ ኢኹም ዝደሓንኩም፡ እዚ ከኣ ውህበት ኣምላኽ እዩ እምበር ካባኻትኩም ኣይኮነን። ሓደ እኳ ከይምካሕሲ ብግብሪ ኣይኮነን” (ኤፈ. 2፡ 8-9)።
ንክርስቶስ ከም ውልቃዊ መድሓኒኻ ክትቅበሎ እንተድኣ ደሊኻ፡ ሓደ ኣብነት ናይ ጸሎት ካብዚ ስዒቡ እነሀልካ። ኣስተውዕል፡ እዚ ጸሎት ስለዝደገምካ ወይ ካልእ ጸሎት ስለዝገበርካ ጥራይ ኣየድሕነካን እዩ። ኣብ ክርስቶስ እምነትካ እንተደኣ ጌርካ ጥራይ እዩ ካብ ሓጢኣት ከድሕነካ ዝኽእል። እዚ ጸሎት ንኣምላኽ ኣብ ልዕሊኡ ዘሎካ እምነት እትገልጸሉን ንድሕነትካ ምብጃዉን ንምምስጋን ጥራይ እዩ። “እግዚኣብሄር፡ ኣብ ቅድመኻ ከም ዝሓጣእኩን መቕጻዕቲ ከምዝግበኣንን እፈልጥ። ግናኸ ኣብኡ ብምእማን ሕድገት-ሓጢኣት ክረክብ ኢሉ፡ ኢየሱስ ክርስቶስ በጃይ ተቐጽዓለይ። ከም ዝድሕን ኣብ ልዕለኻ ምሉእ እምነት ኣሎኒ። ስለቲ ዘደንቕ ጸጋኻን ምሕረትካን [ህያብ ዘለዓለማዊ ህይወት] አመስግነካ! እሜን!”
ኣብዚ ብዘምበብኩሞዶ ኢኹም ብዛዕባ ክርስቶስ ውሳኔ ዝወሰድኩምM ከምኡ እንተኾይኑ፡ ብኽብረትኩም ስዒቡ ኣብ ዘሎ “ሎሚ መዓልቲ ንክርስቶስ ተቐቢለ።” ዝብለ ክሊክ ግበሩ/ጠውቑ
English
ዘለዓለማዊ ህይወትዶ ኣሎካ?


text:
ፕሬዝዳንት ኦባማ ኣብ ዝቕፅል ዓመት 34 ሽሕ ወታደራት ናብ ሃገሮም ክምለሱን ኣብ ኣፍጋኒስታን እነካይዶ ኵናት ከብቅዕን እዩ ኢሎም።እዚ ዩናይትድ ስቴትስ ኣብ መወዳእታ 2014 ኣ/ፈ ኩሎም ተወጋእቲ ሓይልታት ካብታ ሃገር ንምስሓብ ኣካል ዝሓዘቶ ትልሚ እዩ።
ዩናይትድ ስቴትስ ንሓይልታት ኣፍጋኒስታን ምስልጣንን ኣብ ሙሉእ ዓለም ኣብ ፀረ ግብረ ሽበራ እተካይዶም ፃዕርታትን ከምዝቕፅል ገሊፆም ኣለው።
እቲ ናይ ትማሊ ምሸት ሓምሻይ ዓመታዊ መደረ እንትኸውን ኻልኣይ ናይ ስልጣን ዘመን ካብ ዝጅምሩ ድማ ንፈለማ ግዜ እዩ።
ቀንዲ ጠመተ መደርኦም ናይ ዩናይትድ ስቴትስ ኢኮኖሚ ንምሕያል ዘለዎም ትልሚ ዝሕብር እዩ። ‘’ዘድልየና ዓብዪ መንግስቲ ከይኮነስ ቀዳምነት ንዝውሃቦም ብቕደም ስዓብ ዝሰርዕን ኣብ ሰፊሕ መሰረት ዝምውልን ውሕሉል መንግስቲ እዩ።’’
ንሪፓብሊካዊ ፓርቲ ብምውካል መልሲ ዝሃቡ ናይ ፍሎሪዳ ሰኔተር ማርኮ ሩቢዮ ናይ ኦባማ ናይ ኢኮኖሚ ትልሚ ኣዝዩ ኣብ ናይ መንግስቲ ወፃኢ ዝተመስረተ እዩ ኢሎም።
ኣብ ፖሊሲ ወፃኢ እቶም ፕሬዝዳንት ትማሊ ሰሉስ ፈተነ ኒኩሌር ንዘካየደት ሰሜን ኮሪያ ብምጥንቃቕ ኢራን ኒኩሌር ንኸይትዕጠቕ ዩናይትድ ስቴትስን መሻርኽታን ዘድሊ እዩ ዝበልዎ ከምዝሰርሓ ፕሬዝዳንት ኦባማ ሓቢሮም።
ንናይ እስራኤል ፀጥታን ንናይቲ ዞባ ሰላምን ንምድጋፍ ኣብዝቕፅል ወርሒ መጋቢት ኣብ ማእኸላይ ምብራቕ ዑደት ከምዝፍፅሙ’ውን ኣፍሊጦም ኣለው።


text:
ደምዳሚ ኣዋጅ ሳልሳይ ጉባኤ ግንባር ሃገራዊ ድሕነት ኤርትራ
- Details
- Created: Monday, 23 October 2017 02:09
- Last Updated: Monday, 23 October 2017 02:09
ግንባር ሃገራዊ ድሕነት ኤርትራ ዝተሳጣሓሉ ውሽጣዊ ቅልውላውን፡ ካብ ልሉያት ሓርበኛታት ሃገራውያን መራሕቱ ኣብ ተቀራራቢ ጊዜያት ብርክት ዝበሉ ብመስዋእቲ ብምፍላዮምን፡ ንገልኣቶም ጉዕዞ ሃገራዊ ተጋድሎ ውድብናከም ዝኾልፍ መሲልዎም ነበረ። እንተኾነ ግና፡ ብሳላ ጽኑዕ ተጋድሎ መላእ ኣባላቱ፡ መድረኽ ቅልውላው ብትብዓት ሰጊሩ፣ ውሽጣዊ ሓድነቱ ከረጋግጽን፡ እቶም ሃገራውያን መራሕቱ ዝሓደጉዎ ባዶነት ብምምላእን፡ ከም ብሓዲሽ ኣብ ጽኑዕ ባይታ ብክልተ እግሩ ደው ክብል ክኢሉ’ዩ። ህዝብና ኣብ ውሽጥን ወጻኢን ዝብህጎ ዲሞክራስያዊ ለውጢ ንምርግጋጽ ከኣ፡ ኣብ ተቓውሞ ደምበ ኣገዳስነት ግደ ግንባር ሃገራዊ ድሕነት ኤርትራ ብዘየማትእ ተረጋጊጹ’ዩ።


text:
ሰልፊ ዲሞክራሲ ህዝቢ አርትራ (ሰዲህኤ) ብ15 ጥሪ 2018 ብዘቕረቦ ተሪር ምሕጽንታ፡ ኮሚሽን ሕብረት ኤውሮጳ ነቶም ኣብ እስራኤል ዘለዉ እሞ ናብ ዝኸድዎ ዘየብሎም 30 ሺሕ ዝኾኑ ኤርትራውያን ስደተኛታት ብዝምልከት ዓለም ለኻዊ ፍታሕ ንክገብረሎም ተማሕጺኑ።
ነቶም ካብ ኤርትራ፡ ዳርፎርን ካልእ ሓደገኛ ከባብን ዝመጹ ስደተኛታት ኣብ ዝምልከት ከምቲ ዝረአ ዘሎ እስራኤ ግቡኣ ክትገብር ምርዳኣ እንተዘይተኻኢሉ፡ ናይቲ ዝተረፈ ኣካላት ሰብኣውነት ሓላፍነትን ግቡእን ምዃኑ እቲ ናይ ሰዲህኤ መዘክር ገሊጹ።
እቲ ብኣድራሻ ወይዘሮ ፈደሪካ ሞገሪኒ፡ ናይ ሕብረት ኤውሮጳ ላዕለወይቲ ተወካሊት ወጻኢ ጉዳያትን ጸጥታዊ ፖሊስን ዝተለእከ መዘክር ሰዲህኤ፡ ኣብቲ እስራኤል ዓለም ለኻዊ ውዕላት ጥሒሳ ንስደተኛታት ካብ ግዝኣታ ደፊእ ንምውጻእ እትወስዶ ዘላ ስጉምቲ ብናይ ሕብረት ኤውሮጳ ስቕታ ከም ዝገረሞ ጠቒሱ፡
ናይቲ መልእኽቲ ቅዳሕ ናብ ኮሚሽነር ሕኣን ሓላፊ ላኮጉስሕመን እዩ ተላኢኹ
እቲ መግለጺ ኣተሓሒዙ፡ እስራኤል ኣብ 1951 ናይቲ ንስደተኛ ዝምልከት ውዕል ነዳፊትን ቀዳመይቲ ፈራሚት ሃገርን ክነሳ፡ ከም ዓለም ለኻዊ ሰነድ ትርጉሙ ኣጸቢቓ ክትርደኦ መተገበኣ። ብመንጽር እዚ ኤርትራውያን ስደተኛታት ኣብ እስራኤል ዘይሕጋውያን ክበሃሉ ኣይመተገብኦምን ክብል እውን ኣስፊሩ።
መግለጺ ሰዲህኤ ከምቲ እስራኤል ትሰርሓሉ ዘላ ስደተኛታት ናብ ከም ኣብ ኤርትራ ዘሎ ዲክታቶርያዊ ስርዓት ክርከቡ እንከለወ ብዛዕባ ዘጋጥሞም ሓደጋ ብግቡእ ከም ዝርዳእ ሓቢሩ። በዚ መንጽር ምስቲ እስራኤል ዓለም ለኻዊ ሕግን ስምምዓትን ብምጥሓስ እትወስዶ ስጉምቲ’ውን ከም ዘይሰማማዕ ኣስፊሩ።
እቲ ናብ ሕብረት ኤውሮጳ ዝቐረበ ስምዕታ፡ እንተላይ ናብ ኮሚሽነር ላዕለዋይ ኮሚሽን ጉዳይ ስደተኛታት ሕቡራት ሃገራት ኣቶ ፊሊፖ ግራንዲን ናብ ኮሚሽን ሕብረት ኣፍሪቃ ኣቶ ሙሳን ፋኪ ማሃማትን ኣብ ኣዲስ ኣበባን ተላኢኹ እዩ።


text:
ዓለምለኸ ኮምቴ ቀይሕ መስቀል ኣብ ሱማሊያ ኣገደስቲ ዝኾኑ ድልየታት ንምምላእ ስርሒት ሰብኣዊ ሓገዛቱ ኣጠናኺሩ ቐፂሉ’ሎ።
ብመሰረት ኮምቴ ዓለምለኸ ቀይሕ መስቀል/ICRC/ ኣብ ሱማሊያ ዘሎ ኩነት እናተማሓየሸ ኣይኮነን።
ወሃቢት ቃል ICRC ኒኮል ኢንገልበርች ንቪኦኤ ኣብዝሃብኦ ቃል ክሳብ እቲ ዝቕፅል ናይ ታሕሳስ ምሕፋስ ምህርቲ ኩነታት ክመሓየሽ እዩ ዝብል ተስፋ ከምዘየለ ይገልፃ።ተስፋ ዝግበር እንተኾይኑ’ውን ይብላ ንሰን ኣብ ፅቡቕ ዝናብ ዝተመስረተ እዩ።
ምኽንያቱ ድማ እቲ ኣብ ዝቕፅል ወርሒ ጥቅምቲ ዝጅምር ዝናብ 30 ሚእታዊ ናይ ሓደ ዓመት ፍሪያት ምግቢ ጥራሕ ስለዝኾነ ኣብ ሱማሊያ ዘሎ ዓብይ ድልየት ንምምላእ እኹል እይኮነን ይባል።
ዓለምለኸ ቀይሕ መስቀል ኣብ ትሕቲ ቁፅፅር ኣኽራሪ ጉጅለ ኣል-ሸባብ ኣብዝርከብ ደቡባዊ ሱማሊያ ሰብኣዊ ስርሒቱ ከሐይል እዩ።እቲ ትካል ረድኤት ኣብዚ ከባቢ ብነፃ ዝሰርሕ እንኮ ገባሪ ሰናይ እዩ።እንገልበርች ነዚ እንተብርሃ ኣል-ሸባብ ንICRC ነፃ ትካል እዩ ኢሉ ስለዝተቐበሎ እዩ ይብላ።
ICRC ኣብ ማእኸላይን ደቡባውን ሱማሊያ ንዝርከቡ ተወሳኺ ሓደ ሚሊዮን ህዝቢ ምግቢ ንምቕራብ ትልሚ ሒዙ’ሎ።እቲ ትካል እናወሰኸ ይኸይድ ብዘሎ ጉድለት ኣመጋግባ ሻቐሎቱ ይገልፅ።ኣብ ገሊኦም ከባቢታት ልዕሊ 20 ሚእታዊ ትሕቲ ሓሙሽተ ዓመት ህፃናት ብኣዝዩ ሕሱም ጉድለት ኣመጋግባ ይሳቐዩ ኣለው።
ነዚ ንምምካት ድማ ICRC ብናይ ሱማሊያ ቀይሕ ወርሒ ንዝምወል ናይ መመገቢ ማእኸላት እናሓገዘ ይርከብ።ኣብዚ ሕዚ እዋን ልዕሊ 10 ሽሕ ብጉድለት ኣመጋግባ ኣዝዮም ዝተጠቕዑ ህፃናት ኣገልግሎት ኣናረኸቡ እዮም።
ቀይሕ መስቀል ህይወት ሰባት ንምድሓን ምግቢ፡ማይ፡ክንክን ጥዕናን ካልኦት ህፁፅ ሓገዛትን እናቕረበ ይርከብ።እዞም ሓገዛት ሰባት ንዓርሶም ክሕግዙ ብዝኽእልሉ ፕሮጀክታት ከምዝስነዩ እተን ወሃቢት ቃል ይገልፃ።
ኢንገልበርች ‘’ኣብ ማእኸላይን ደቡባውን ሱማሊያ ኣብ ዝርከቡ ከባቢታት ንዝነብሩ ልዕሊ ሽዱሽተ ሽሕ ሰባት ፍርያቶም ከደንፍዑ ዘኽእሉ ናይ መስኖ ሸምቡቆታት ኣከፋፊልና ኣለና።ካልኦት ሰባት ድማ ገንዘብ ንስራሕ ተባሂሎም ኣብዝፅዋዑ ፕሮጀክትታት ይሳተፉ ኣለው።’’ይብላ።በዚ ፕሮጀክት ኣቢሎም ምእንታ ናብ ገርሁቶም ማይ ንኽኣቲ ኣብ ከባቢታት ሩባ ናይ መስኖ ፈለጋት ንኽሰርሑ ይኽፈሎም።እዚ ኣብ ነዊሕ እዋን ብዘላቕነት ንዓርሶም ንክኽእሉ ዝሕግዝ እዩ ኢለን ብምውሳኽ።
ኢንገልበርች ኣብቲ ኣዐሪዩ ዝተጎድአ ከባቢ ዝርከቡ ማሕበረሰባት ሓገዝ ምሕያል ሰባት ኣለሻ ምግቢ ናብ ጎረባብቲ ሃገራት ካብ ምስዳት ኣብ መንበሪ ገዛውቶም ንኽፀንሑ ከምዘተባብዖም ይገልፃ።


text:
ህዝባዊ ተላዕሎ ንትንሳኤ ኤርትራ
[ትንሳኤ]
ንባብናን መትከልንናን ኣብ ህልው ፖለቲካዊ ምዕባለ ሃገርና
ሓምለ 2018
መእተዊ
ዎ ክቡር ህዝቢ ኤርትራ!
ንሕና ህዝባዊ ተላዕሎ ንትንሳኤ ኤርትራ ወይ ብሓጺሩ ትንሳኤ ተባሂሉ ዝጽዋዕ ኤርትራዊ ሃገራዊ ሓይሊ ኢና። ምስቲ ኣብ ሃገርና ዝጸንሐን ዘሎን ፖሊሳዊ ዓፈናዊ ስርዓት ዝፈጠሮ ኣብ ባይታ ዘሎ ርዱእ ሓቅታት ብስቱር ዝተውደበን፡ ኣብ ውሽጢን ወጻኢን ኣብ ኩሉ ቀጸላታት ሕብረተሰብ ህዝብና ዝተጸፍየን፡ ስርሒታቱን ውዳበኡን ብዕድመን ቦታን ዘይሕጸር፡ መንኮርኮር ቃልሱ ኣብ ውሽጢ ሃገር ዝሰረተ ስፊሕ ህዝባዊ ተላዕሎ ንትንሳኤ ኤርትራ እዩ። ኤርትራ ሃገርናን ኩለንተናዊ ህላወናን ኣብ ሓደጋ ስለዝወደቐ ኩሉ መዳያዊ ትንሳኤ ከነበስረሉ ንኽእል ባይታ ብህጹጽ ክፍጠር ከምዘለዎ ንኣምን።
ትንሳኤ ነቲ ንሃገርናን ህዝባን ብሰንኪ ሓደ ውልቀ-ሰብን በጻብዕቲ ዝቑጸሩ ሓላፍነቶም ዝዘንግዑ ሃገራውያንን ኣንጸላልይዎ ዘሎ ናይ ምህላውን ዘይምህላውን ሓደጋ ብዝግባእን ብዝቐልጠፈን ሃገራዊ መፍትሒ ክረከበሉ ከምዘለዎ ኣሚኑ ወለዶኣዊ ሓላፍነቱ ከተግብር ኣንቂዱ ዘሎ ውጽኢት እዚ ኽቡር ህዝቢ ኤርትራ ዝኾነ ህዝባዊ ሓይሊ’ዩ። ኣብ’ዚ ጉዕዞ ትንሳኤ፥ ሓርበኝንትን ጅግንነትን፡ ኩሉ ሃገራዊ ብዓቕሙ ክሳተፍን፡ ክብሩን ክብሪ ህዝቡን ህላውነት ሃገሩን ከውሕስ፡ ብሓጺሩ ትንሳኤ ህዝቡን ሃገሩን ከበስር ብዘይ ውዓል ሕደር ክብገስን ክነጥፍን ሃገራዊ መጸዋዕታና በዚ ኣጋጣሚ ነቕርብ። ብምቕጻል ንህሉው ኩነታትና ብምሕባር፥ ክንርድኦ ዘለና ሓቅታትን ሳዕቤናቱን ትርጉሙን ብምብራህ ሃገራዊ ጻውዒት ነቕርብ።
- ህሉው ፖለቲካዊ ኩነታት ሃገርና፥
- ጻውዒት “ሰላም” መንግስቲ ኢፌድሪ፥
- ሃገራዊ ክሕደት ኢሰያስ ኣፈርቂ፥
- ሃገራዊ ጻውዒት
ፖለቲካዊ ኩነታት ሃገርና ብሓቂ ናበይ ገጹ ይጎዓዝን፥ ብኸመይን ብመንን ይዝወርን ይናወጽን ምህላዉ ንህዝቢ ኤርትራ ምሕባር ከም ንቐባሪ ምርዳእ እዩ ዝቑጸር። እቲ ብሩህ ነገር ህዝቢ ኣብ ከውሊ፤ ጉዳይ ሃገሩ ግን ኣብ ዕዳጋ ወሪዱ ብፖለቲካዊ ሽሕጣንን ጨለነትን ኣብ ዳግም ናይ ጥፍኣት ፈተነ ኣትዩ ምህላዉ እዩ። እዚ ነቶም ናይ’ዚ ሕጂ ተኸሲቱ ዘሎ ፖለቲካዊ ምዕባለ ግዝያዊ ዘወርቲ ዘካይድዎ ዘለዉ ሽኩሽኳን ለዃኹቶን ዝዓይነቱ ጉያጉያ ንጹር እዩ ጥራይ ዘይኮነስ ሕዱር ሕልሞም ተጋሂድሎም ነቲ ኣብ ከስዐኦም ደጉሎሞ ዝጸንሑ ተጻይ ሎሚ ብዓቐን ከቕርብዎ’ውን ኣይፈተኑን፥ ብኣንጻሩ ህሩፍ ስሚዒቶም ምቁጽጻር ከሊእዎም ፕሮቶኮላዊ ኣደብ ስኢኖም ክድርጉሑዎ ሕንኽ ኣይበሉን፥ ናይ’ዚ ቀንዲ መሪሕ ድማ ንዓና መሲሉ ኣብ ውሽጥና ዘሎ ልኡኽ ጥፍኣትና ዝኾነ ኢሰያስ ኣፈወርቂ እዩ። እቲ ብቓላት ክትገልጾ ዘጸግም ሎሚ ብግህዶ፥ እቲ ብኣብነት ከተምህሮ ተጸጊሙ ዝጸነሐ ግሩህ ልብን ኣእምሮን ዜጋታትና ሎሚ ብትሕዞ ሕዱር ሕማም ኢሳያስ ልኡላውነት ሃገረ ኤርትራን ህዝቢ ኤርትራን ከምዘይኮነ እቲ ሓቂ ፈጋዕ ኢሉ ወጺኡ ይርከብ።
ሓርበኛታት ኤርትራውያን ድሕሪ’ዚ እንታይ ንጽበ፥ ዳግማይ ሰላሕታዊ ዘለኣለማዊ ኣርዑት፥ ወይስ ኩሉ ደቀቕቲ ጉዳያት ንጎኒ ሓዲካ ልኡላዊ ክብርኻ ምውሓስ፣ መንነትካ ምዕቃብን ንስኻ ኮንካ ምንባር፣
እዚ ሕጂ ዝሓንን ዘሎ ህቦብላ ሃቐንኡ ፍሉጥ እዩ፥ ሓደግኡ ብኣግኡ ክግታእ ግን ነቲ ዝኸይድ ዘሎ ሃጸፍጸፍ ብዝርዝር ክንፍትሾን ትርጉሙ ክንርዳእን፥ በዚ መሰረት ሓላፍነትና ክንስከምን ክብርናን መሰልናን ክንመልስን ካብ ዝኾነ እዋን ንላዕሊ ሎሚ ህዝቢ ኤርትራ ብሕብረትን ልዑል ሃገራውነትን፥ ሃገረይ፥ ክብረተይ፥ ርስተይ፡ መንነተይ መሰለይ ትንሳኤይ ክብል ይግባእ።
ጻዊዒት ‘ሰላም ኢትዮጵያ’፥
ሰላም ልዕሊ ህዝቢ ኤርትራ ዝደኸመላ፥ ዝበሃጋ፥ ዝተጋደለላ፥ ዋጋ ዝኸፈለላ የለን፥ ዛጊት ግን ምሉእ ሰላም ኣይረኸበን፥ ምኽንያቱ ሰላም ኣለኒ ክትብል እንተኾንካ ኣብ ሃገርካ ሕረስ ሓረስታይ፥ ንገድ ነጋዳይ፥ ስራሕ ሰራሕተኛ፥ ዝብል መንግስትን ብፍትሒ ዝተዋሕሰት ሂወትን ምስ ዝህሉ እዩ። እዚ ኩሉ ግን ኣብ ኤርትራ የለን። ስለዚ ሰላም ኣሎ ክበሃል ፈጺሙ ዝከኣል ኣይኮነን። ሕጂ ድማ ንፍጹም ህላውነትና ዝፈታትን ብኣዝዩ ረቂቕ ዝመስል ስብከታዊ ህቦብላ ኣንጸላሊዩና ኣሎ። ናይ’ዚ ፈላሚ ተበግሶ እዚ ብዕለት 9 ሓምለ 2018 ኣብ መንጎ ኤርትራን ኢትዮጵያን ናይ “ሰላምን ዕርክነትን” ውዕል ዝተፈረመ እዩ። እዚ ሓሙሽተ (5) ነጥብታት ዝሓዘ ውዕል፡ ነቲ ኣብ መንጎ ክልትኤን ጎረባብቲ ሃገራት ንዕስራ ዓመታት ዝጸንሐ ኲናትን፡ ሃዋሁ ኲናትን ከምዘኸተመን፤ ኣብ መንጎአን ክህሉ ዘለዎ ኣብ ፖለቲካ፡ ቁጠባ፡ ማሕበራዊ፡ ባህልን፡ ጸጥታ ጥቡቕ ምትሕብባር ዝኣመተ ዝመስል እዩ። ከምዚ ዓይነት ውዕል፡ ሓድሽ ምዕራፍ ዝመድና ክልቲኤን ዘርሑን፡ ንኻልእ ምስኡ ዝተኣሳሰር ጸገማት ንምፍታሕ ዝኸፍቶ ተኽእሎታት ኣብ ግምት ምስዛኣቱ፡ ነቲ ውዕል ሃንጉፋይ ኢልካ ክትቅበሎ ድንዕ ትብል። ብሕልፊ እቲ ብሰንኪ ደማዊ ኲናት ዝጠፍአ ሂወትን ብሰንኪ ንልዕሊ ዓሰርተ ሾሞንተ ዓመታት ዝጸንሐ ኣይኲናት ኣይሰላም ኩነታትን፡ ብኡ ብምምኽናይ ውልቀ-መላኺ ደማሒ ምሕደራ ኢሰያስ ኣብ ልዕሊ ህዝብና ዝወርዶ ዘሎ ግፍዕታትን ቁጠባዊ ብርስትን ማሕበራዊ ምብትታን ተተሓሒዙ ምስ ዝረአ፡ ነዚ ኣብ ክልትኤን ሃገራት ተበጺሑ ዘሎ ውዕል፡ ትንፋስ ክህብ እዩ ዝብል ተስፋ ክህሉ ባህርያዊ እዩ። ይኹን ድኣምበር፡ እዚ ውዕል ፖለቲካዊ ባህሪ ስለዘለዎን፡ ብዛዕባ ህዝብን ሃገርን ስለዝምልከት፡ ካብ ስምዒት ተወጺኡ ብዕቱብ ክርአ የድሊ።
ሰላም ብሓደ ኣካል ጥራይ ዝመጽእ ኣይኮነን፥ እንታይ ደኣ ናይ ክልተ ወገናት ምዕሩይ ፖለቲካዊ ትሕተ-ቅርጺን ድልየትን ክህሉ ኣለዎ። ኣብ’ዚ ስምምዕ ሰላም ዝበሃል ዘሎ እዚ ምዕሩይ ዝኾነ ፖለቲካዊ ትሕተ-ቅርጺ ኣሎዶ ንዝብል ሕቶ እቲ መልሲ የለን እዩ። ምኽንያቱ ብወገን ኤርትራ ንህዝቢ ዝውክል መንግስቲ፥ ሓጋጊ ኣካል ዝኾነ ህዝባዊ ሃገራዊ ባይቶ፥ ንሃገር ዝመርሕን ንመንግስቲ ልጓም ዝገብርን ቅዋም፥ መሰረታዊ ነጻነትን ሃገራዊ ልኡላውነትን ዘረጋግጽን ረብሓ ሃገርና ዝሕሉ መሪሕነት ይኹን ትካል ይኹን መባእታዊ ፍትሒ ዘየብሉ ሃዋሁው እዩ ዘሎ። ስለ’ዚ ነዚ ኩነታት’ዚ ከይቀየርካ ሰላም ከተምጽእ ዝከኣል ኣይኮነን ሃገራዊ ረብሓኻ ከተረጋግጽውን ኣይከኣልን። ስለዚ ኤርትራውያን እዚ ሰላም ዝመስል ግን ድማ ንጎደቦና ድግስ ንዓና ግን ተስካር ዝዓይነቱ ሓደገኛ ምዕባለ ምዃኑ ብኣንክሮ ክዕዘቦን ከም ህዝቢ ካብ ዳግማይ ስእነት ዋንነት ልኡላዊት ሃገር ክንድሕን ሕጂ ግዚኡ እዩ።
ነስተውዕል ህዝቢ ኤርትራ! ስምዒት ኣወጊድና፥ ካብ ክቱር ጭቆናን ጸቕጥን ኢሰያስ ዝፈጠሮ ዘይንቡር ኩነተ-ኣእምሮ ወጺና ንነብስና ኣረጋጊእና፥ ካብ ጭርሖታት ጎሲምካ ምኻድ ተናጊፍና፥ ብነቐፌታዊ ዓይኒ፥ ሚዛኑ ብዝሓለወን ብዝበረኸን ደረጃ ነዚ ኩነታት ብዕምቆት ንተዓዘቦ፥ ንገምግሞ፥ እቲ ሓቂ ኣብ ቀረባ እዩ ዘሎ።
እዚ ኣዋጅ “ሰላምን ዕርክነትን” ካበይ`ዩ መጺኡ?
ከምዝፈለጥ ኣብ ጉዳይ ዶብ፥ መንግስቲ ኢትዮጵያ ብዘቕረቦ “ቅድም ልዘብ ደሓር ምምልካት ዶብ” ዝብል ቅድመ-ኩነት ብይን ኮሚሽን ዶብ ኤርትራን ኢትዮጵያን ኣብ እዋኑ ክትግበር ኣይተኻእለን። ጭፍራ ኢስያስ ብወገኑ “ብይን ኮሚሽን ብዘይ ቅድመ-ኩነት ክትገበር ኣለዎ፤ ሰራዊት ኢትዮጵያ ካብ ሒዝዎ ዘሎ ልዑላዊ መሬት ኤርትራ ክወጽእ ኣለዎ!” ዝብል መርገጺ ብምሓዝ ህዝብና ብሰበብ ጉዳይ ዶብ ንዓሰርተ ሸሞንተ ዓመታት ኣብ ኣይኲናት ኣይሰላም ሃዋሁ ጸኒሑ።
እዚ ከምዚሉ ኣብ ዝነበረሉ ኩነታት፥ ብወገን ኢትዮጵያ ብሰንኪ ካብ 2015 ጀሚሩ ከም ህቦብላ ንፋስ ክዝርጋሕ ዝጸንሐ ህዝባዊ ምልዕዓል፡ ኢትዮጵያ ኣብ ክምለስ ዘይክእል ኣዝዩ ፍጡንን ዓሚቕን ፖለቲካዊ መስርሕ ለውጢ ጸኒሓ። ነቲ ምልዕዓል ንምግታእ፡ ብወገን ኢትዮጵያ ኣብ ዝግበር ዝነበር መንግስታዊ ገብረ-መልሲ ኣብ ውሽጢ ከስዐ ፖለቲካዊ ሰልጣን እታ ሃገር ምፍሕፋሕ ተፈጢሩ። በዚ ከኣ ቀዳማይ ሚኒስተር ሃይለማርያም ደሳለኝ ካብ ስልጣን ኣልጊሱ፤ ድሕሪ ነዊሕ ውድባዊ ‘ግምገማታት’፡ ዶ/ር ኣቢይ ኣሕመድ ከም ኣቦ-መንበር እቲ ገዛኢ ሰልፊን ከም ቀዳማይ ሚኒስተር እታ ሃገር ኮይኑ ተመሪጹ። ምምጻእ ዶ/ር ኣቢይ ኣብ ሰልጣን፡ ንሱ ክኽተሎ ዝጀመረ ፖለቲካዊ መስመር ሓድሽ ፖለቲካዊ ቅለሳ ዘተምብህ ኮይኑ ይርአ፤ ዉሑድ ዘይኮነ ክፋል ህዝቢ ኢትዮጵያ’ውን ደጋፊኡ ዝኾነ ይመስል። ኣብ’ዚ ሓደ ንኩሉ ክዉል ዘይኮነ ነገር በዚ ለውጢ ንህዝቢ ትግራይ ልቡ ከይረግኣሉ ዝቕስቡ ተርእዮታት ኣብ መድረኽ ብጋህዲ ምውጽኦም፥ ኣብ ዝተፈላለየ ቦታታት ኢትዮጵያ ሓደገኛ ዓሌታዊ ነውጺን ምቅትታልን ይቕጽል ምህላዉ እዩ። ብሓፈሻ ግን መግለጺታት ዶ/ር ኣቢይ ኣብ ሕብረትን፡ ስኒትን፡ ዕርቅን ወ.ዘ.ተ ዘብሎ ስብከታዊ ኣቀራርባ ዘስመረ ስለዝኾነን፡ ነዚ ስብከታዊ መደረታት ዘሰኒ’ውን ምፍታሕ ፖለቲካዊ እሱራት፡ ምልዓል ኣዋጅ ናይ ህጹጽ እዋን፥ ምዕዳም ኣብ ወጻኢ ሃገራት ዘለዉ ተቓወምቲ ፖለቲካዊ ሓይልታትን ኣብ ስርዓት ደርጊ ህዝቢ ኤርትራ ንምድምሳስ ልዑል ኣበርክቶ ዝገበሩ ኣዘዝትን ሓለፍትን ስርዓት ደርጊ ነበር ከይተረፉ ሃገሮም ክኣትዉን፥ ክፉት ሓውሲ ህዝባዊ ሰሚናር ዝዓይነቱ ብምክያድ ብይቕረታ ዝተሰነየ መደረ፡ ንቀ/ሚ ኣቢይ ውሽጣውን ግዳማውን ደገፍ ከምጽኣሉ ክኢሉ እዩ። እዚ ነቲ ኣብ ኤርትራ ኣብ ባይታ ዘሎ ሓቂ ኣነጻጺርካ ምስ ዝርአ እቲ ዘይምዕሩይ ኩነተ-ህላወ ክልቲአን ሃገራት ምዕሩይ ዝኾነ ኣበርክቶ ንሰላም ክህልወን ከምዘይከኣልን ዘግህድ እዩ።
ህሉው ሓቅታት ሃገርና እንታይ ይመስል፣ ኣሽሓት ዜጋታት ኣብ ጎዳጉዲ ብዘይፍርዲ ማሲኖም ይሞቱን ሞይቶም፥ ዝበዝሕ መንእሰይ ኣብ ጎዳጉዲ ተሃድሶታት ዝብል መሳቐዩ መዳጎኒታት ይርከብ፡ ብቐጻሊ መንእሰይ ኣብ ግዱድ ዕስክርና ይርከብ፥ ሓርነት ካብ ሃገር ምውጻእ ወይ ምእታው የለን፥ ሰብ ካብ ቁጽጽር መንግስቲ ወጺኡ ክሰርሕን ነብሱ ክመርሕን ዘይከኣለሉ፥ ኣሽሓት ሰደተኛታት ኣብ ፈቐድኡ መዓስከር ስደተኛታት ተዳጉኖም፥ ኣብ ፈቐዶ ጎረባብቲ ሃገራት ኣብ ማሕዩር ሓታቲ ወኪል ዘይብሎም ይማስኑ፥ ድኽነት ዓቐኑ ሓሊፉ ህዝቢ ድራር እለቱ ክረኽበሉ ዘይከኣል ኩነተ-ህላወ ይርከብ። እዚ ካብ’ቲ ብዙሕ ዉሑድ ሓቀኛ ኩነታት ኤርትራ እዩ። ስለዚ እዚ ኩሉ ኣብ ቦትኡ እናሃለወ፥ ኢሰያስ ሰላም መጺኡ፥ ምስ ኢትጵዮያ ሽግርና ተፈቲሑ ክብል በየናይ መለክዒ እዩ፣ ቅድም ከብረት ዜጋታት ይመለስ፥ ህዝቢ ልኡላዊ ስልጣን ይሓዝ፥ ዕድሉ ባዕሉ ይወስን። ድሕሪ’ዚዩ ሰላም ምስ ጎረበባብቱ ከጽንዕ ዝኽእልብ፥ ሓቀኛ ናይ ሰላም ማሻርኽቲ ዝኸውንን።
ሰላም ማለት ንረብሓ ክልቲአን ሃገራት ምዕሩይ ክኸውን ኣለዎ።
ነዚ ሕጂ ተፈጢሩ ዘሎ ሓዲሽ ክስተት ቀንዲ ጉዳይ ኣብ ጉዳይ ዶብ ዝነበረ መርገጺ እዩ። ሓደ ካብቶም ኣገደስቲ ቀ/ሚ ኣብይ ዝወሰዶም ውሳኔታት ብዛዕባ ግጭት ዶብ ምስ ኤርትራ ብዘመልከት እዩ። ቀ/ሚ ኣብይ ድሕሪ ስሩዕ ኣኼባ ፈጻሚ ኮሚቴ ገዛኢ ስልፊ ኢትዮጵያ ብዕለት 5 ሰነ 2018 ነቲ ብይን ኮሚሽን ዶብ ብዘይ ቅድመ-ኩነት ተቐቢሉ ከተግብር ድሉው ከምዝኾነን ምስ ሃገረ ኤርትራ ንቡር ርክብ ክጅመር ዘሎ ድልየትን ገሊጹ። እዚ ሓድሽ መርገጺ ኢህወደግ ኣይኮነን፥ እቲ ፍልልይ መን ኢልዎ፥ መዓስን ንምንታይ ዕላማን ጥራይ እዩ።
ብወገን ጭፍራ ውልቀ-መላኺ ኢስያስ ነዚ ጻዊዕት መልሲ ኣብ ምሃብ ንህዝቢ ከደናግር ኣፉ ሓቲሙ ድሕሪ ምጽናሕ፥ ብኣፈኛ ኢሳያስ ዝኾነ ሚኒስተር ዜና የማነ ገብረመስቀል “ስራዊቶም ካብ ልኡላዊ መሬት ኤርትራ ይውጽኡ ቅድም!” ትብል ሓጻር መግለጺ እያ ኔራ። ብድሕሪ’ዚ ዝሰዓበ ጉያጉያ ግን ነቲ ሕቡእ ኣጀንዳ ኢሰያስ ዘግሃደ እዩ።
ቅድሚ ናብ’ዚ ዘሎ ህቦብላዊ ፖለቲካዊ ምዕባለ ምእታው ግን ክኸዱ ዝጸንሑ ዲፕሎማሲያዊ ድፍኢታትን ፍጻመታትን ምፍላጥ የድሊ፥
- ብዶናልድ ያማሞቶ ዝምራሕ ላዕለዋይ ልኡኽ ሕቡራት መንግስታት ኣሜሪካ ኣብ ዞባ ቀርኒ-ኣፍሪቃ ኣብ መወዳእታ ማዓልታት ወርሒ ሚያዝያ 2018 ኣብዝገበሮ ዑደት፡ መንግስቲ ኣመሪካ ኣብ ሒላብ ቀይሕ-ባሕሪ ንዝምዕብል ጂኦ-ስትራተጂካዊ ምቅይያር ከምዘስክፎን፡ ኣብ’ኡ ወሳኒ ግደ ክህልዎ ክምዝደልን፤ ምእንቲ’ዚ ድማ ዝምድና ኤርትራን ኢትዮጵያን፡ ብሕልፊ ውሽጣዊ ፖለቲካዊ ርግኣት ኢትዮጵያ ኣገዳሲ ስለዝኾነ፤ ሕቶ ዶብ ብቕልጡፍ ክፍታሕ ከምዘለዎን፡ ኣመሪካ ዘድሊ ግደ ክትጻወት ምዃና ዝሓዘ መልእኽቲ ኣምሓላሊፉ። ብዘለዎም ውሽጣዊ ድፍኢታት፡ ክልቲኦም መንግስታት ነዚ ምሕጽንታ መንግስቲ ኣሜሪካ ብምቕባል ናይ ሰላም ሓይልታት መሲሎም ቀሪቦም።
- ብድሕሪ እዚ፡ ሚኒስተር ውጻኢ ጉዳያት ዕስማን ሳልሕን፡ ሓላፊ ፖለቲካዊ ጉዳያት ህግደፍ የማነ ገብርኣብን ዘለውዎ ወኪል ጭፍራ ውልቀ-መላኺ ኢስያስ፡ ምስ ወከልቲ መንግስቲ ኣሜሪካ ክራኸብ ናብ ዋሺንግቶን ብምኻድ ናብ ሚኒስትሪ ጉዳያት ወጻኢ መንግስቲ ኣሜሪካ ብዙሕ ግዜ ተመላሊሱ ከምዘነበረ ይፍለጥ። ዕላምኡ ድማ፡ ነቲ ብመንግስቲ ኣሜሪካ ዘቐረበ ጠለብ ኣተገባብርኡ ንምልዛብን፡ ምስ መንግስቲ ኢትዮጵያ በየናይ ደረጃ ወይ ኣገባብ ርክባት ምግባር እዩ ኔሩ።
- ብድሕሪ ቀ/ሚ ኣብይ ብዛዕባ ጉዳይ ዶብን ዝምድናን ምስ ኤርትራ ዝገበሮ መግለጺ፡ ኢሰያስ ናብ ስዑድያ ኣብ ዘገበሮ ስቱር ምብጻሕ፡ መንግስቲ ስዑዲ ዓረብ ምስ ኢትዮጵያ ቀጥታዊ ርክብ ክጅምር ብግልጺ ተሓቢርዎ። ብተመሳሳሊ፡ ኢሰያስ ናብ ኣቡዳቢ ኣብ ዝገበሮ ዑደት፡ ምስ ቀ/ሚ ኣብይ ብስቱር ተራኺቦም ነዊሕን ደቒቕን ዝርርብ ከምዝገበሩን፡ መንግስቲ ዓረብ ኢማራት ንኽልቲኤን ሃገራት ቁጽሩ ዘይተፈልጠ ግን ብዙሕ ሚልዮናት ገንዘብ ክዋሃቡ ከምተማባጽዐት ዝፍለጥ እዩ። ንኢትዮጵያ ዝውሃብ ገንዘብ ብምልክዕ ሓገዝን ወፍርን 3 ቢልዮን ዶላር ኣመሪካ ምዃኑ ኣብ ኣጋጣሚ ዑደት ወራሲ ዓራት ኢማራት ኣዲስ-ኣበባ ተቓሊሑ ኔሩ። ንኤርትራ ዝዋሃብ ግን ከምውትሩ ጉዳይ ውልቀመላኺ ኢስያስ ጥራሕ ኮይኑ፡ ይትረፍ ሓፋሽ ህዝቢ እቶም ካቢነ ሚኒስተራት’ውን ዝፈልጥዎ ኣይኮኑን።
- ብድሕሪ እዚ እዩ፡ ንኹሉ ተስታፍን ተዓዛብን ብሕልፊ ከኣ ንህዝቢ ኤርትራ ብዘስደምም መንገዲ፡ ውልቀ-መላኺ ኢሰያስ ኣብ ዕለት 20 ሰነ መዓልቲ ሰማእታት፡ ንመጸዋዕታ ቀ/ሚ ኣቢይ ከምዝተቐበሎን፡ ላዕለዋይ ልኡኽ ጭፍርኡ ክልእኽ ከምዝወሰነ ዘፍለጠ። እቲ ንኣዲስ-ኣበባ ዝኸደ ልኡኽ ብዝተገበረሉ ኣቀባብላን እንግዶትን ብምምሳጥ፡ “ምድማር፡ ሕብረት፡ ዶብ ኣገዳሲ ኣይኮነን!” ዝብል መንፈስ መደረታት ሂቦምን ኣብ ምላሾም ንመቐበሊ ቀ/ሚ ዶ/ር ኣቢይ ኣሕመድ ዝኸውን ባንዴራታት ኢትዮጵያ ጽዒኖም ናብ ልኣኺኦም ናብ ኤርትራ ተመሊሶም። ኣብ ሓጺር እዋን ከኣ፡ ቀ/ሚ ኣብይ ወግዓዊ ምብጻሕ ናብ ኤርትራ ኣካይዱ።
- ህዝቢ ኣስመራ ነቲ ድሕሪ ዕስራ ዓምታት ዝተሓረሞ ወረ ሰላም ብምስምዑ፡ ሓጎሱ ክገልጽ ኣብ ጎደናታት እታ ከተማ ወጺኡ። ብትካላት እቲ ጭፍራ ዝተዋደደ ሰልፍታት ባንዴራታት ኢትዮጵያ ብምሓዝ “ተደሚርና ኢና! ሓደ ኮይንና ኢና! ፍቅር ያሸንፋል!” ኢሎም ብምጭራሕ፡ ነቲ ዝበዝሐ ህዝቢ ዝነበሮ ቅኑዕ ተስፋ ሰላም ስምዒት “ኣንድነታዊ መልክዕ” ከትሕዝዎ ፈቲኖም እዮም። ምስ’ዚ ጭፍራ ውልቀ-መላኺ ዘሰለፎም ዝብልዎ ዘነበሩ ዝመዓራረን ንዝተኣሳሰርን፡ ባዕሉ ኢሰያስ ኣብ ንኽብሪ ቀ/ሚ ኣብይ ኢሉ ዘዳለዎ ናይ ድራር እንግዶት ከምዚ ኢሉ ተዛሪቡ፤ “እዚ ን25 ዓመት ተነፊጉና ዝነበረ ዕድል'ዩ፡ 25 ዓመት ቀሊል ኣይኮነን። ሎሚ ኣብዚ ሕጂ ዘለናዮ ግን ኣይከሰርናን፡ ኣይጠፍኣናን፡ ንብረትና ብምሉኡ መሊስና" ክብል ከይሓነኸ ተሰሚዑ። ምስ’ዚ "ዶብ ኣየድልየናን'ዩ፡ እዚ ህዝቢ'ዚ ዝምድናኡ ብዶብ ዝጋረድ ኣይኮነን" ዝብል ብተደጋጋሚ ክዛረብ ተሰሚዑ። እዚ “ንለባም ኣምታሉ፡ ንዕሻ ኻኣ ዶርግሓሉ” ብምባል ክትሓልፎ ቅኑዕ ስለዘይኮነ ምብርሁ ኣገዳሲ እዩ።
- መግለጺ ኢሰያስ ብልክዕ ነቲ ናይ ነዊሕ ሃንቀውታኡ ዘግሃደ እዩ። “ኣይከሰርናን፡ ኣይጠፍኣናን፡ ንብረትና ብምሉኡ መሊስና” ማለት እንታይ ማለት እዩ፣ እንታይ ዓይነት ዝጠፈአት ንብረት ስለዝነበረት እያ ሕጂ ትምለስ ዘላ፥ ኣስተውዕል ህዝቢ።
- ኢሰያስ 25 ዓመታት ክብል ዝገለጾ ካበየናይ እዩ ዝጅምር፥ 25 ዓመታት ኣብ ታሪኽ ሃገርና ነቲ ብመሪር መስዋእቱ ዝረኸቦ ነጻነት፥ ብድምጹ ሓንሳብን ንሓዋሩን ነጻን ልኡላዊትን ሃገር ክትህልዎ ዝወሰነሉ ዓመት እዩ። ንህዝቢ ኤርትራ ዘይበረሃሉ ዝነበረ ግን ቅድሚ 25 ዓመት ነጻነትና ብረፈረንዱም ክዛዘም እንከሎ ንኢሰያስ ግን ሓንሳብን ንሓውሩን ኤርትራ እንተስ ብግህዶ ብወረራ ወይ ብሰላሕታ ኣብ መቑሕ ኢትዮጵያ ክትምለሰሉ ከምዘይኮነት መርድእ ዝተቐበለሉን፥ ሕልሙ ዝጸልመተሉን፡ ምንባሩ ሕጂ ኣግሂድዎ፥ ኦሮማይ ድሕሪ ሕጂ ኤርትራ ንዘንተእለት ኤርትራ ኮይና ክትቅጽል እያ ዝብል ስምባደ ኣትይዎ ከም ዝነበረ ሕጂ ንኹልና ተጋሂዱ። እንተኾነ ኣይደቀሰን፥ ነዚ ናይ ጥፍኣት ተልእኾኡ ንምፍጻም ንህዝቢ ንምድኻም ህዝቢ ብግርሁ ክሰርሓሉ ጸኒሑ፥ ሕጂ ሃገር ደኺማ ህዝባ ባዲሙ ዳግም ሕልሙ ኣበራቢሩ ሃገር ከረክባ ብናህሪ ይጋልብ ኣሎ፡ እምበኣር ህዝቢ ኤርትራ ክንዮ’ዚ እንታይ ንጽበ፣
ብሓጺሩ እዚ ብዕለት 09 ሓምለ ኣብ መንጎ ጭፍራ ውልቀ-መላኺ ኢስያስን መንግስቲ ኢትዮጵያ ዝተኸተመ ውዕል ካብ ዓይንን ድልየትን ህዝቢ ኤርትራ ዝተኸወለን ዝርሓቐን መንፈስ ዝለበሰን መስርሕ ዝሓለፈን እዩ። ኣብ`ዚ ሃገራውያን ክንግንዘቦ ዘድሊ፡ ውልቀ-መላኺ ኢሰያስ ኣብ ልዕሊ ህዝቢ ኤርትራ ዘለዎ ንዕቀት፡ እንትርፎ ንስልጣኑ መሳርሒ ክጥቀመሉ፡ ከም ክብርን መሰልን ዘለዎ ህዝቢ፡ ሓሳቡን ድልየቱን ከምኡ`ውን ግዲኡ ኣብ ኩሉ ሃገራዊ ጉዳያት ክዋሓሰሉ ከምዘይብሉ፥ ረጊጹ ከምዝሕዞ ብዘየደናግር መልክዕ ክንግንዘብ ኪኢልና ኣሎና። ብሕልፊ ኣብ ጉዳይ ዶብን ልዑላውነትን ሃገርን ብዘምልከት፡ ህዝቢ ኤርትራ ስፍ ዘይበል መስዋእቲ ዝኸፈለሉን፡ ጽንዓቱ ዘመስከረሉ፡ ካብ’ቲ ንነጻነት ሃገር ዘውሓሰ ረፈረንዶም ብዘይንእስ መገዲ፡ ርኢይትኡ ክሕተትን ክሳተፍን ብዛዕባ ኩሉ ጉዳያት እንተ ብቐጥታ ተሳትፎ ህዝቢ ወይ ብሕጋውያን ወከልቱ ኣቢሉ ክዝትየሉን ሓሳቡ ክድምረሉ ይግብኦ ኔሩ። ብእንጻሩ፡ ኣገዳስቲ ሃገራዊ ጉዳያት፡ ከም ውልቀ ዋኒን ብሓደ ውልቀ-ሰብ ተታሒዙን ተገቢቱን፡ ንናይ ሓደ ሰብ ጥቕምን ድልየትን ክማልእ እዩ ክስራሕ ጸኒሑን ዘሎን። ይትረፍ’ዶ ሓፋሽ ህዝቢ፡ እቶም ስልጣን መንግስቲ ሚኒስተራት፥ ዓበይቲ ሓለፍቲ፥ ኣዘዝቲ ሰራዊትን፡ ክሰምዕዎን ክሳተፍዎን ይትረፍ ብዛዕባ ዝሓለፈ መስርሕ ብዙሕ ዝፈልጥዎ ከምዘየለ ዘግህድ ኩነታት እዩ ንዕዘቦ ዘለና። መስርሕ ናይ’ቲ ብዕለት 9 ሓምለ ዝተኸተመ ውዕል እምበኣር ውልቀ-ልኣኺ ብውልቁ ዝወድኦ መስርሕ እዩ፥ ተሰካሚ ሳዕቤኑ ድማ ባዕሉ ጥራይ እዩ ዝኸውን።
ክሳዕ ሕጂ፡ ማዕከን ዜና ኤርትራ ብዛዕባ እቲ መስርሕን ውዕልን፡ ትሕዝትኡን ትንታነን ዘይመቕራበን፡ ህዝቢ ኤርትራ ኣብ ጉዳዩ ተዓዛቢ ክኽውንን ኣፍልጦ ንኸይህሎዎን፡ ውልቀ-መላኺ ኢስያስ ማዕረ ክንደይ ከም ዕላማ ክምዘሓዞ ካብ ቅድሚ ሕጂ ዝያዳ ጎሊሑ ይርአ ኣሎ። ብዛዕባ ትሕዝቶ ውዕል ዝተሰምዐ ኣንተሃልዮ ብናይ ወጻኢ ማዕከናት መራኸቢ ብዙሃን ኣቢሉ እዩ። ህዝቢ ሕጂ’ኸ እንታይ ይመጽእ፥ ፍትሒ፥ ነጻነት፥ ሂወትና ንውንነሉ መዓልቲ መዓስ’ዩ እንዳበለ ብከቢድ ስግኣትን ሃንቀውታን ይጽበ ኣሎ።
ሳዕቤን ናይ’ዚ ውዕል እንታይ እዩ፣
ከም ኩሎም ኣህጉራዊ ውዕላት፡ እዚ “ሓባራዊ ኣዋጅ ሰላምን ምሕዝነትን ኤርትራን ኢትዮጵያን” ተባሂሉ ተሰምዩ ዘሎ ውዕል፡ ሓፈሻዊ ትሕዝቶ`ዩ ዘለዎ። ሰለዝኾነ ከኣ፡ ነቶም ዋናታቱን ካልኦት ኣካላትን ብብዙሕ መንጽር ክትንትንዎን ብዝተፈላለየ መንገዲ ክትግብርዎን ዘሎ ተኽእሎ ሰፊሕ እዩ። ንዓና ን ትንሳኤ ከም ሃገራዊ ምንቅስቓስ፡ ብቐዳምነት ረብሓ ሃገርናን ህዝብናን ውርሻ ሰማእታትናን ዘረጋግጽ ምስ ዝኸውን ጥራይ እዩ ተቐባልነት ዝህልዎ። ኣብ ትንታነ ትሕዝቶን ሳዕቤንን ናይ’ቲ ውዕል ከም ቀንዲ ረቛሒ ንወስዶ ከኣ፡ ባህርን ፖለቲካዊ ድሕረ-ባይታን ናይ’ቲ ዘይሕጋዊ ውክልና ወሲዱ ብስም ህዝቢ ኤርትራ ዝኸተመ ውልቀ-መላኺ ኢሰያስ ሰለዝኾነ፡ እዚ ውዕል ንህዝብን ሃገርን ኤርትራ ሳዕቤኑ ኣንታይ ክኸውን እዩ ኣብ ዝብል ሕቶ እቲ መልሲ ከም ጸሓይ ቀትሪ ብሩህ’ዩ።
ናብ’ቲ ትሕዝቶ ናይ’ቲ ውዕል ምስንመጽእ፡ እቲ ውዕል ህዝቢ ኤርትራን ኢትዮጵያን ካብ ዘለዎም ብብዙሕ መዳያት ዘተኣሳስር ዝምድናታት ዝብገስ ናይ ሓባር ረብሓታት ክምዘለዎም ይጠቅስ። ብምቕጻል ኣብ “ዝሓልፉ ዓሰርተታት ዓመታት፡ ኣብዚ ሓባራዊ ውርሻ ዝተመስረተ ብሩህ መጻኢ ንምህናጽ ዕድላት ከምዝተነፍጎም[ን]” “ከቢድ ዋጋ ዝኸፈለን. . . ኣሉታዊ ስምብራት ዝገደፈ ምዕራፍ. . .” ክምዘነበረ እቲ ውዕል የዘኻኽር። እቲ ውዕል ህዝብታት ክልቲአን ሃገራት፡ “ነዚ ምዕራፍ ዓጽዮም፡ ነቲ ዝኸሰርዎ ዕድላት ከምልሱን ካብኡ ዝዓበየ ወርቃዊ ዕድላት ክፈጥሩን ቆሪጾም ተበጊሶም ክምዘለው” ይነግር። ከም ህዝቢ ክንዮ’ቲ ኣብ መቐድም ሰፊሩ ዘሎ ወርቃዊ ቃላት ምርዳእ ከድልየና እዩ።
ኣብ’ዚ ሽሕጣን ዝመልኦ ቃላት፡ ብዙሕ ሕቶታት ክልዓል ይኽእል እዩ። እቲ ቀንዲ ሕቶ፡ ብዛዕባ ህዝቢ ኤርትራ ምስ ኣብ ጎረባብቱ ሃገራት ዘለዉ ህዝብታት ዘለዎ ኩለ-መዳያዊ ዝምድናን ምትእስሳርን ኣይኮነን። እቲ ሕቶ፡ ብዛዕባ ድልውነት ህዝቢ ኤርትራ ንሰላምን ምክብባርን ምዕባለን ብልጽግናን ምጉዓዝን’ውን ኣይኮነን። ከም ዝፍለጥ፡ ኣብ ዝተፈላለዩ ታሪኻዊ መድራኻት ንህላውነቱን ክብርታቱን ዝፈታተን ኲናት ብምምካትን፡ ኣብ 1991 ሃገራዊ ናጽነቱ ብምውሓስ፡ ሓድሽ ምዕራፍ ታሪኽ ምዕባለን ብልጽግናን ሕውነትን ምትሕበባርን ምስ ጎረባብቱ ዝኣንፈተ ህዝቢ እዩ። ነዚ መሰረት ክኸውን ከኣ ውሽጣዊ ዴሞክራስያዊ መስርሕ ብምንጻፍ ሃገራዊ ቅዋም ዘጽደቐ ህዝቢ’ዩ። እንተኾነ ብሰንኪ ስእነት ልቦና ዘለዎ ካብ ትምክሕቲ ነጻ ዝኾነ መሪሕነት፡ ከምኡ’ውን ኮነ ኢልካ ነቲ ጀሚሩ ዝነበረ ዴሞክራስያዊ መስረሕ ንምዕንቃፍን፡ ስልጣን መንግስቲ ንምብሓትን፡ ኣብ ዘይሓሰቦ ኲናት ከም ዝሽመም ኮይኑ ጸኒሑ። ብሰንኪ እቲ ኣሰቃቒ ዶባዊ ኲናት ናይ ዓሰርተታት ኣሻሓት መንእስያት ሂወት ዝተቐዝፎን፡ ስንክልና ተሰኪሙ፥ ኩለእንትናዊ ምድኻምን ምብትታንን ኣጋጢምዎ፤ ኣብ ርእሲ’ሲ ውልቀ-ምልኪ ጎብሊሉ፡ ዓስርተታት ኣሻሓት ዜጋታቱ ኣደዳ ማእሰርትን፡ ግፍዕን፡ መቕተልትን፡ ሰደትን ፍልሰትን ተሳጢሑ።
ኣብ ከም`ዚ ኩነታት ዝርከብ ህዝቢ፡ እቲ ዓቢ ሕቶኡ፡ ሕቶ ውክልና፡ ሕቶ ተሓታትነት፡ ሕቶ ግዝኣተ-ሕጊ እዩ። ኢሳያስ ራእን ድልየትን ህዝቢ ኤርትራ ዘበርዓነ ጥራይ ዘይኮነስ፡ ብዝኾነ ይኹን መንገዲ ከኣ ህዝቢ ኤርትራ ዝሃቦ ውክልና ሰለዘየለ ብሽሙ ክዛረብን ኣብ ክንድኡ ኮይኑ ክውስንን ክኽትምን ፍጹም ሞራላውን ሕጋውን መሰረት የብሉን። ስለዚ፡ ኣብ’ዚ ኣብ መቕድም ናይ’ቲ ብውልቀ-መላኺ ተኸቲሙ ዘሎ ውዕል ሰፊሮም ዘለዉ ወርቃዊ ቃላት ንኣምስሉ ምዃኖም ክንርዳእ ንኽእል። ከምቲ ምስ ነብሱ ሰላም ዘይብሉ ሰብ ምስ መቕርቡ ሰላም ክህልዎ ዘይክእል፤ ህዝቢ ኤርትራ ከኣ ኣብ ትሕቲ መቕተልትን ጭቖናን እንከሎ፡ ቅድሚ ውሽጣዊ ኩነታቱ ብዛዕባ ሰላምን ሕውነታዊ ዝምድና ምስ ጎረቤቱ ቀዳምነት ሰሪዑ ክሰርሓሉ እዩ ኢልካ ምዝራብ ዘይምኽኑይን ፖለቲካዊ ኣመንዝራነትን ስለዝኾነ፡ ሃገራውያን ክንነቕሓሉ ይግባእ።
እተን 5 ነጥብታት እቲ ውዕል ብመንጽር እዚ ምስእንርእየን፡ “ክትበልዓ ዝደለኻ ኣባ-ጉምባሕ ዛግራ ትብላ” እዩ ዝኸውን ዘሎ። ንኣብነት ኣብ ነጥቢ 2 “ክልቲኦም መንግስታት፡ ህያው ረብሓታት ህዝብታቶም ንዘገልግልን ዘሳጉምን፡ ጥቡቕ ፖለቲካዊ፡ ቁጠባዊ፡ ማሕበራዊ፡ ባህላዊ፡ ጸጥታዊ ምትሕብባራት ክሰርሑ እዮም” ትብል። ብመሰረቱ ኣብ ከም’ዚ ዓይነት ምትሕብባራት ክትበጽሕ፡ ብዙሕ መሰርሓትን ምምኻርን ትካላዊ ምቅርራብን ዘድልዮ እዩ። ብሕልፊ፡ እቲ ህዝብና ን30 ዓመታት ንመሰል ርእሰ-ውሳነ መሪር ቃልሲ፡ ዕስራ ዓመታት ብግጭት ዶብ ዘሕለፈት ሃገር፡ ከም`ዚ ዓይነት ውዕል ኣብ ውሽጢ ሓጺር እዋን ክትኣቱ፡ እሞ’ኸኣ ምስ ሰራዊታ ካብ ልኡላዊ መሬታ ገና ዘየውጽአትላን፡ ናይ ኲናት ኣዋጅ ዘይሰረዘትን ሃገር።
ብተወሳኺ፡ እቲ “ህያው ረብሓታት” ዝብል ኣመር፡ ንህዝቢ ኤርትራ፡ መን ኣብክንድኡ ኮይኑ ነዚ ውዕል ሃንዲስዎ ኣጸቢቑ ስለዝፈልጥ፡ ሃገራዊ ረብሓ ካብ’ዚ ዝግበር ምሕዝነት ምጽባይ፡ ካብ ደርሆ “ጸባ” ምጽባይ ማለት እዩ። ብመሰረቱ’ውን፡ ከም ሃገር ከም ህዝቢ ኣብ’ቲ ዘተሓተ ደረጃ ዓቕሚ ስለዝወረድና፡ ብሕልፊ ከኣ ብዓይኒ ትካላዊ ዓቕሚ መንግስታውን ብሕታዊ ትካላት ሃገርና ትሕቲ ባዶ ወሪድና ከምዘለና ንጹር እዩ። በዚ ዘሎ ትካላዊ ተሓታትነት ዘይብሉ ኣካይዳ፡ ካብ ምትሕብባር ዝርከብ ረብሓ ምሉእ ብምሉእ ናይ’ቲ ውልቀ-መላኽን ኮራኩሩን ክምዝኸውን ህዝቢ ኤርትራ ኣብ ገዛእ ሃብቱ ተመጽዋቲ ኮይኑ ትሕተ-ዜጋ ኮይኑ ዝኸደሉ ኩነታት’ዩ ክፍጠር። እዚ ድሮ ንጉዳያት ወጻኢ ሃገርና ዝምልከት ብኣላይነትን ውክልናን ኢትይጵያ ክሰላሰል ምጀማሩ መርኣያ ነቲ በዚ ውዕል መሰረት ክብጻሕ ዝተደልየ ኤርትራ ጽግዕተኛ ሃገር ዝገብር ዘይሚዛናዊ ምሕዘነት ከም ዘኸውን ንርኢ ኣሎና። እቲ ዝብሃል ዘሎ ምትሕብባር ከም’ዚ እቲ ውዕል ኣቀሚጥዎ ዘሎ ገደብ ከምዘይብሉ ንጹር እዩ። ንምትእትታው ኢትዮጵያ ኣብ ውሽጣዊ ፖሊቲካ ሃገርና ዘብህግ ርሒብ ኣፍደገ ዝኸፍት’ዩ።
ንሕና ከም ሃገራውያን ክንግንዘቦ ዘሎና፡ ድሕሪ እዞም ውቅባት ቃላት ኩነታትን ረብሓን ህዝቢ ኤርትራ በጃ ዝገበረ ፖለቲካዊ ዋጋ-ዕዳጋ ከምዘሎ እዩ። ፍሉያት ምንጭታት ጸኒሖም ዝሕብርዎ ዘለው፡ ኣብ ዞባና ጂኦ-ስትራተጂካዊ ረብሓታት ዘኸተሎን ከምኡ`ውን ውሽጣዊ ፖለቲካዊ ምርግጋእን ንዕኡ ዘገልግል ምስ ናይ ወደብ ዓሰብ ተጠቃምነት ዘተኣሳስር ቁጠባዊ ጽገና ኢትዮጵያን እዮም። ውልቀ-መላኺ ኢስያስ፡ ነዚ ኣጋጣሚ ንረብሕኡ ክጥቀመሉ ክጓየን፡ ረብሓ ኤርትራን ህዝባን ንምውሳንን፡ ሕድሪ ሰማእታትና ንምጥላምን፡ ዓይኑ ኣይሓሰየን። እዚ ድማ በዚ ናይ ሰላም ስምምዕ ወልቀ-መላኺ ኢስያስ ኣፈውርቂ ክበጽሖ ዝሃቀኖ ባህግን ሃንቅውታን ብሕጽር ዝበለ ንምርድኡ ከምዚ ይመስል፥
- ነቲ እንዳ ተፈራኸሸ ክመጸእ ዘተራእዮ ህላውነቱ ኣብ ሰልጣን ሰለዘደናጒ፤
- ካብቲ ንዝሓለፈ ሓያሎ ዓመታት ከም ተናኻሲ ዕኮት ኣብ መቐራቕሮ ዓዲ-ሓሎ ዝጸንሖ ተነጽሎ ክወጽእ ዕድል ስለዝኸፈተሉ፤
- ዘይዓግብ ሽውሃት ስልጣኑ ከርውየሉ፤
- ንዘለዎ ጽልኣተ-መንነቱን ክሑን ጽልኢ ኣብ ልዕሊ ሓውና ዝኾነ ክቡር ህዝቢ ትግራይ ዓወት ዘመዝገበ ስለዝመሰሎ
- ንህዝቢ ኤርትራ ንሱ ‘ፈጣሪኡ’ ንሱ ‘ኣጥፋኢኡ’ ክምዝኾነ ዋግኡ ብዘየገድስ ከርኢ፤
- ተሰለጠ ብምኽንያት ‘ዞባዊ ቁጠባዊ ምትሕብባር` ቆሪንካ ዓባይ ኢትዮጵያ ‘ምንጋስ’።
ክንዮ ባህጊ ኢሰያስ ሓሊፍና እምበኣር እቲ ዝሃምም ዘሎ ፖለቲካዊ ዕንደራ ንነዊሕ ዕላማ ከገልግል ዝተነድፈ ኮይኑ እዚ ሕጂ ብጉያጉያ ዝትግበር ዘሎ ብህጹጽ ኣብ ባይታ ሓቅታት ምውዳድ ምዃኑ ብንጹር ከበርሃልና ኣለዎ። ብሕልፊ ምስ’ቲ፡ ብቕልጡፍ ማዕቢሉ ዝረአ ዘሎ ውልቃዊ ዝመስል ምሕዝነት ቀ/ሚ ኣቢይን ውልቀ-መላኺ ኢስያስን፡ እቲ ዝምድና ክንዮው ዕላውነት ዝሰገረ፡ ሃገርዊ ረብሓ ኤርትራ ንቑልቁል ዝሸምም ሓደገኛ፥ ንመጻኢ’ውን ብኣግኡ ሃገራዊ ሓልፍነትና ወሲድና ናብ ንቡር ሚዛኑ ክንመልሶ እንተዘይኪኢልና ከቢድ ዋጋ ክንከፍል ምዃንና ንጹር እዩ።
ሃገራዊ ክሕደት ኢሰያስ ኣፈወርቂ
ኣብ’ዚ እዋንዚ እቲ ዝነበረ መሰረታዊ ሃገራዊ ጸገም ካልኣዊ ኮይኑ፥ እቲ ካልኣዊ ዝነበረ ቀዳምነት ተዋሂብዎ ይርከብ። እዚ ዘብል ምኽንያት፡ ጉዳይ ዶብ ምኽንት ጎንጺን ኤርትራን ኢትዮጵያን ኮይኑ ብሰሩ’ውን ናብ ኣህጉራዊ ቤት ፍርዲ ተበጺሑን ብይን ክትግበር ኣለዎ ክበሃል ጸኒሑ ከብቕዕ፡ ምትግባር ውዕል ዶብን ምኽባር ልኡላውነት መሬትን ብቐዳምነት ኣብ ባይታ ክንድዝውዕል፡ እቲ ብሰንኪ እዚ ውግእ ዝዓነወን ዝተተንከፈን ዝደመየን ዝሰንከለን ህዝብን ኣካላትን ግቡእ ፈውሲን ካሕሳን ስሩዕ ሂወትን ክመርሑ ኣብ ክንዲ ምስራሕ፥ ን ‘ሰረጋላ ቅድሚ ፈረስ’ ዝሰርዕ ኣካይዳን ፖለቲካዊ ጥሙሕ ኢሳያስ ዘርዊ ፖለቲካዊ ዕንደራን ሃገራዊ ክሕደትን ይፍጸምን ይካየድን፡ ኣደብ ኣልቦ ከም ሃገር ዘሕንኽ፥ ዘዋርድ፥ ኣገባብ ጠገለ ኣልቦ ዕንደራ ኢሰያስ ንዕዘብ ኣሎና። እዚ እቲ ኣዝዩ ግሩህ ኤርትራዊ ከይተረፈ ክርድኦ ዝኽእል ቅሉዕ ሃገራዊ ጥልመት እዩ።
ብመዐቀኒ ክብረታ ዝሓለወት ሃገርን ንድሕነትን ንረብሓ ሃገሩ ዝቖመ መሪሕነትን ዝዝውተሩ ልሙዳት ኣገባባትን መትከላትን ክኽተልስ ይትረፍ ብክሕደት ሃገር ዘሕትት ብወልቀ-መላኺ ኤርትራን ልኡኻቱን “ዶብ ኣየድልን እዩ!”፥ ካብ ሕጂ ጀሚሩ ንባዕዳዊ መራሒ ‘መራሒና እዚ እዩ’ ብምባል ነቲ ብምልኪ ሒዝዎ ዝጸንሐ ስልጣን ሃገር ኣብክንዲ ናብ ዋንኡ ዝኾነ ህዝቢ ኤርትራ ዘረክብ መሪሕነት ሃገር ንባዕዳዊ መራሒ ዝርከበሉ ብፍጹም ተሰሚዑ ዘይፈልጥ ተግባር ኢሰያስ ውጹእ ሃገራዊ ክሕደት ከምዝፈጸመ ነገንዝብ።
ኢሰያስ ንኣሽሓት መንእሰያት ኤርትራ ብምኽንያት ዶብና ተወሪሩ ብምባል ንመስዋእትን ስንክልናን ዘኸተለ ኩናት ዘእተወ ክንሱ ሕጂ ዶብ ኣይኮነን መባኣሲና፥ ዶብ ዋጋ የብሉን፥ ዶብ ዝበሃል የለን ብምባል ብወግዒን በሽካዕላልን ገሊጹ፡ እዚ ተወሳኺ ክሕደት ሃገር’ዩ፡
ባዕዳዊ ሰራዊት ካብ ልኡላዊ መሬት ኤርትራ ገና ከይተነቓነቐ እናሃለወ፥ ብመስዋእቲን ብሕግን ዝተረጋገጸ መሬት’ውን ክሳዕ ሕጂ ህዝቢ ኤርትራ እጀታኡ ከይተረከበ እንከሎ፥ ኢሰያስ ኣብ ባዕዳዊት ሃገር ዝተዳለወሉ ድግስን ዳንኬራታትን ከዳምቕን ንነብሱ ደሚቑ ከርእን፥ ኣለኹ ናትኩም ኢና ብሓባር ክንከውን ኢና ብምባል ኤርትራዊ ዜግነት ዘሕፍርን ዘዋርድን ክብሪ ሃገር ባይታ ዘዝብጥ ተግባር ፈጺሙ፥ እዚ መቐጸልታ ንዝፍጽሞ ዘሎ ሃገራዊ ክሕደት እዩ።
ኢሰያስ ንኹሉ ጉዳይ ሃገር ከም ብሕታዊ ንብረቱ፥ ብፍጹም ተሓታትነት ኣልቦ ኩሉ ሰብኣዊ፥ ንዋታውን ባህርያውን ጸጋታት ሃገር ኣብ መዓላ ጥልመትን ንረብሓ ሃገርን ህዝብን ኣብ ሓደጋ ዘእቱ ስጉምቲታት ብምውሳዱን ብዝለዓለ ሃገራዊ ክሕደት ዝሕተት ሰብ ምዃኑ ንኹሉ ኤርትራዊ ዜጋ ብሩህ ክኸውን ኣለዎ።
ስለዚ ኩሉ ኤርትራዊ ዜጋ ነዚ ብኢሰያስ ኣፈወርቂ ተፈጺሙ ዘሎ ተግባር ዝለዓለ ሃገራዊ ክሕደት ተረዲኡ፥ እዛ ሃገር፥ ሃገር ህዝቢ ኤርትራ ደኣምበር ሃገር የሕሊፉ ንክህባ ዝጓየ ዘሎ ደማሒን ጉሒላን ንኽትከውን ፈጺማ ክትሕደግ የብላን። ስለዚኾነ ድማ ናይ ኩሉ ኣፍቃሪ ኤርትራ፥ ንመንነቱ ዓቂቡ ክነብር ዝሓስብ ኤርትራዊ ሎሚ ኢሰያስ ሞሳ ክሕደቱ ክፍደየሉ ዝግባእ በጺሕና ከምዘለና ንሕብር።
እዋናዊ ሃገራዊ መጸዋዕታ፥
ዎ ህዝቢ ኤርትራ ብሓፈሻ፥ ኣብ ኩሉ ደረጃታት ጽፍሒ ሓላፍነት መንግስቲ፥ ኩሉኹም ኣዘዝቲን ኣባላትን ሓይልታት ምክልኻል ኤርትራ፥ መንእሰያትን፡ ከምኡውን ኣብ ደገን ወጻእን እትርከቡ ኣባላት ህግደፍ ብፍላይ፥ እዚ ዘለናዮ ህሞት ሃገርና ብሓቂ ወካሊ ዘይብላ ሃገር ምዃና ዝተነጸረሉ፥ ካብ ኢድና ወጺኣ ንባዕዳዊ ዋንነት ክትርከብ በቲ ዝኣመንክምዎ ልዑል ሃገራዊ ክሕደት ተፈጺሙ፥ ሃገር ሓንሳብን ንሓዋሩን ዋንነትኩም ትስእንሉ ናይ መጨረሻ ሰዓት በጺሑ ይርከብ። ሎሚ እቲ ምርጫ ንጹር እዩ። ንውዲት ጉሒላ ኢሰያስ ኣፈወርቂ ኢድካን እግራኻን ኣጣሚርካ ብምዕዛብ፥ ሃገር ዘይብልካ ምትራፍ፥ ወይ ድማ ሓንሳብን ንሓዋሩን መንነትካ ምርግጋጽን ንትንሳኤኻ ደው ምባልን እዩ። ልዑል እምነትና እዚ ዳሕረዋይ ምርጫ እዩ፡ ኤርትራ ኣደ ወራዙት፥ ኤርትራ ኣደ ጅግንነት፥ መኸተን ጽንዓትን፡ ኤርትራ ኣደ ሕግን ኣገባብን ክብረትን፥ ኤርትራ ኣደ ትብዓትን ቆራጽነትን፥ ኤርትራ ኣንጻር ክሕደትን ጥልመትን ምዃና ዳግም ነረጋግጸሉ ሰዓት ሕጂ እዩ። ጸላኢና ሓደን ሓደን ጥራይን ኢሰያስ ኣፈወርቂ እዩ። ክህልወና ዝኽእል ሓሳባት ትሕቲ ኤርትራ ዝስራዕ ጥራይ ምዃኑ ኣሚንና ብሓባር ክንለዓልን ንኢሰያስ ወጊድ ብምባል፥ ሃገርና፥ክብረትና ንምለስ፡ ትንሳኤና ነውሕስ።
ሎሚ ዘይተላዕለ፡ ብደዉ ከምዝሞተ!
ንትንሳኤ ሃገር፡ ኩልና ንበራበር፡ ኩሉና ንሕበር!
ፈጣሪ ንህዝቢ ኤርትራን ሃገርና ኤርትራን ይባርኽ!
ህዝባዊ ተላዕሎ ንትንሳኤ ኤርትራ (ትንሳኤ)


text:
ጠንቂ ስደት ህዝብታት ኤርትራ ስርዓት ህግደፍ ዝኽተሎ
ኣዕናዊ ፖሊስኡ ደኣምበር፡ ቁጠባዊ ድኽነት ኣይኮነን።
ኣብ ዝሓለፈ ቅኒያት ናይ’ቲ መጋበርያ ስርዓት ህግደፍ ዝኾነ ማሕበር መንእሰያትን ተማሃሮን ኤርትራ (ሃማመተኤ) ላዕለዎት ሓለፍቲ ምዃኖም ዝገለጹ፡ ናብ ኣመሪካ ከይዶም ኔሮም። እዚ ውዳበ’ዚ ገለ ብፍላጥ ገለ ብዘይፍላጥ ኣተግባሪ ናይ ጥፍኣት ፖሊሲ ምዃኑ ኩሉ ዝፈልጦን ዝሰማማዓሉን ይመስለኒ። ስለዝኾነ ድማ እዞም ሓለፍቲ ናይ’ዚ ንመጋበርያነት ዝተጠፍጠፈ ስማዊ ማሕበር ኣብ’ቲ ዋዕላ ተረኾቦም ከም ዘለዎ ቃል ጎይታኦም ኢሳያስ ኣፈ-ወርቂ ብድምጺ ኣመሪካ መደብ ቋንቋ ትግርኛ ክደግሙ ተዓዚበ። ኣይግረምኩም ተገሪመ ድማ። ከመይ ተወዲቦም ንመን የገልግሉ ኣለው ኣቐዲመ ስለ ዝፈልጥ በበሃህላኦም ሓፊረ። ከም’ቲ “ዓሻ ደሓን ኣሎ ሓው ዓሻ ከፊእዎ ኣሎ” ዝበሃል ምስላ ምኳኑ’ዩ።
ብሕጽር ዝበለ ወይ ቃል ብቃሉ ምኽንያት ዋሕዚ ስደት ኤርትራውያን ተሓቲቶም ክምልሱ እንከለው፡ መላኺ ኢሳያስ ‘ምበር ንሓደ ማሕበር መንእሰይ ዝውክሉ ምዃኖም ዘእምን ምኽንያት ኣይሰማዕኩሎምን። ውልቀ መላኺ ኢሳያስ ኣብ ስደትን መንእሰያትን እንታይ መደብን ርድኢት ከምዘለዎ፡ ኣብ ዝተፈላለየ ግዜ ብወግዒ ዝሃቦ ሓላፍነት ዝጎደሎ ዓኾ መግለጺታቱ ምዝካር እኹል ይመስለኒ። እዞም መጋበርያታት ድማ ጠንቂ ስደት ህዝቢ ኤርትራ ከም’ቲ ኣብ ማንም ሃገር ዝረአ ድኽነት ዝፈጠሮ’ዩ። ናብራኡ ንምምሕያሽ ድማ’ዩ እዚ ህዝቢ ዝስደድ ዘሎ ዝብል መልሲ’ዮም ሂቦም። ኣዝዩ ዘሕንኽ መልሲ’ዩ። ብስም ኤርትራዊ መንእሰይ ምልጋጾም ተቖጢዐ፡ በቲ ካልእ ሸነኹ ድማ ናይ ገዛእ ርእሶም ፖለቲካዊ መንነት ዘይብሎም ዝባኖም ዝቐልዑ መጋበርያታት ብምዃኖም፡ ኣብ ክንደኦም ሓፊረ።
ኣብ’ዚ ወቕቲ’ዚ ብመንጽር ብዝሒ ህዝብና ክረአ እንከሎ፡ ኣብ ኣፍሪቃ መዳርግቲ ዘይተረኽቦ ብዝሒ ስደተኛታት ናትና ናይ ኤርትራውያን’ዩ። ኣብ ማእከላይ ባሕሪ ብጃምላ ዝሓልቁ ዘለው ሰባት ናትና፡ ናይ ኤርትራውያን’ዮም። ኣብ ምድረ በዳ ሰሃራ ብጽምእ ማይን ካልእ ዝረግፉ ዘለው፡ ብግብረ ሽበራውያን ዝሕረዱ ወይ ዝጉይሑ ዘለው ዝበዝሑ ናትና ናይ ኤርትራውያን’ዮም። ብሕጽር ዝበለ ኣብ ወርሒ ልዕሊ 5 ሽሕ ዜጋታታ ዝስደዱላ ሃገር ኤርትራ ኮይና ኮይና ከም ዘላ ማዕከናት ዜና ዓለም፣ ኣህጉራውያን ተጠበቕቲ ሰብኣዊ መሰላት፣ መንግስታት፣ ዘረጋግጽዎ ሓቂ’ዩ። እሞ እዞም መጋበርያታት ውልቀ መላኺ ዝኾኑ ሓላፍቲ ሃማመተኤ ደኣ ከመይ ጌሮም፡ ንስደት ኤርትራውያን ከም ባህሪያውን ቁጠባ ዝጠንቁን’ዩ ኢሎም ሰብ ከእምኑ ዝመጣጠሩ? ዋላ በቲ ዝብልዎ ዘለው ምኽንያት ቁጠባ እንተኾይኑ እቲ መንግስቲ እንታይ’ዩ ዝሰርሕ ዘሎ? እንታይ ዓይነት ፖለቲካዊ ፖሊሲ ስለዝተኸተለዩ ከምኡ ክኸውን ዝኸኣለ? ሃገር ብዘይ ዜጋታት ክሳብ ትተርፍ ዝገብር ድኽነት ዘይንቡር፡ ዘየተለምደ ተርእዮ’ዩ። እቲ ዝወጽእ ወይ ዝስደድ ዘሎ መሃዚ ኣእምሮ ዘለዎ፡ ጎቦ ከፍርስ ዝኽእል ውዑይ ጉልበት ዘለዎ ማሕበራዊ ሓይሊ’ዩ። ደሓር ከኣ ገንዘብ ከፊሉ’ዩ ዝስደድ ዘሎ። ገንዘብ ከፊሉ ካብ ሃገሩ ዝሃድም ከኣ ጥዑይ ፖለቲካዊ ምሕደራ ሰላም ደሞክራስ ልዕልና ግዝኣተ ሕጊ ከም ዝሰኣነ ምስክርነት ዘድልዮ ኣይመስለንን። ብመሰረቱ’ኸ ክንዲ’ዚ ዝኣክል ሰብ ናብ ስደት ዝወጽእ እንተኾይኑ መጻኢ ዕድል ናይ’ዛ ሃገር እንታይ’ዩ ክኸውን? ኩነታት ናይ’ቲ ንሳቶም ዝብልዎ ዘለው ግልባጥ ብምዃኑ ዘባህርር’ዩ።
ጠንቂ ስደት ህዝብታት ኤርትራ ህግደፋውያን ዝብልዎ ዘይኮነስ፡ ጸረ- ህዝብን ጸረ- ደሞክራስን ባህርን ተግባሮምን ዝፈጠሮ ስእነተ ሰላም’ዩ። ህዝቢ ሰሪሑ ከይልወጥ ጅሆ ሒዘሞ፡ ናይ ልምዓት ፖሊሲ ሓንጺጾም ብተግባር ከይዋስኡ ባህሪኦም ጸረ-ልምዓት’ዩ። ህዝቢ ብሰላም ቀሲኑ ከይነብር ኣብ ኲናት ወረ ኲናት ይነብሩ። ሰብኣውን ደሞክራስያውን መሰል ዜጋታትን ህዝብታትን ከም ቃሕታኦም ይግህሱ። እንተ ደልዮም ይኣስሩ፡ ይቕጥቅጡ፡ ይዕምጹ፡ ይዘርፉ፡ ይርሽኑ … ከልካሊ የብሎምን። ህግደፋውያን ዝምርሕሉን ዝመርሕሉን ሕጊ ዘይብሎም ፋሉላት’ዮም። ስለዚ ከኣ’ዮም ዜጋታት እዛ ህይወቶም ከድሕኑ እንተስ ዝነበሮም ሸይጦም ለውጦም፡ እንተሰ ተልቂሖም ተሓሪጾም ክስደዱ ዝግደዱ ዘለው። ኣብ ሃገሩ ዘተኣማምን ሰላም፣ ርትዓውዊ ምምቕራሕ ፖለቲካዊ ስልጣንን ሃብትን ዘለው ዜጋ ኣይስደድን ጥራሕ ዘይኮነ ኣይሓስብን።
ኣብ’ዚ ኩሉ መሰሉን ጠቕሙን ብሕጋውን ወግዓውን ኣገባብ ከኽብር ድልዊ ዝኾነ ዜጋ ወይ ማሕበራዊ ሓይሊ ልቢ ኢሉ ክርደኦ ዘለዎ፡ ስርዓት ህግደፍ ብዝተፈላለዩ ኣስማት ዘጠምቖም መጋበርያታት ወዲቡ ብምውፋር ህዝቢ ክብትን ድግድጊት ተዓጢቑ ክሰርሕ ዝጸንሐን ዛጊት’ውን ዝሰርሕ ዘሎን ናይ ጥፍኣት ሓይሊ ምዃኑ’ዩ። ኤርትራ ከም ሃገር ኣብ ምቕጻልን ዘይምቕጻልን ኣብ ሕቶ ምልክት’ያ ኣእትያ ትርከብ። ናይ’ዚ ተሓታቲ ድማ ንሱን ንሱን ጥራሕ’ዩ። ህግደፍ ብባህሪኡ ትምክሕተኛ ስለዝኾነ ድማ ሓቂ ኣይቅበልን ካብ ሕሉፍ ጉድለቱ ኣይመሃርን። ሓንሳብ ብግጉይ መንገዲ ጉዕዞ ምስጀመረ እነሆ ብጎደና ጥፍኣት ይሕንበብ ኣሎ። ካብ’ቲ ዝገርም ከኣ ዓለም ካባና ክትመሃር ኣለዋ ኢሎም ኣብ መድረኽ ወጺኦም ክምድሩ ምስማዕ’ዩ። በቲ ኮነ በቲ ግን ጠንቂ ስደት ህዝብታት ኤርትራ ስርዓት ህግደፍ ዝኽተሎ ኣዕናዊ ፖሊሲ ደኣምበር ድኽነት ኣይኮነን። ስደትና ከብቅዕ ቀጻልነትና ከነውሕስ እንተደኣ ኮይና ድማ፡ ስርዓት ህግደፍን ፋሽሽታዊ ኣተሓሳስባኡን ጠቕሊሎም ክሳብ ዝውገዱ ብንቕሓት፡ ብውህደትን ተወፋይነት ክንረባረብ ይግባእ እብል።
ዓወት ንውጹዕ ህዝቢ ኤርትራ!
ኣሕመድ ኢብራሂም
ብሓልዮት ደሞክራስያዊ ግንባር ሓድነት ኤርትራ ዝፍኖ ድምጺ ሰላምን ደሞክራስን ኤርትራ 12-10 2016


text:
ብኢዴፓ ኣሰናዳእነት ኣብ ኣዲስ ኣበባ ዝተራኸቡ ሊበራል ፓርትታት ምብራቕን ኣፍሪካን ቀንዲ ኣፍሪካን ነታ ኣህጉር ዝኸውን ረቂቕ ማኒፌቶ ብምድላው ኣኼብኦም ዛዚሞም።
ገሊኦም ተሳተፍቲ ፓርትታት ንነዊሕ ዓመታት ብተቓዋምነት ፀኒሖም ናብ ስልጣን ዝደየቡ እዮም።
ካብዚኦም ሓደ ናይ ኬንያ ቀዳማይ ምንስቴር ራይላ ኦዲንጋ ፓርቲ እዩ።ኣማኻሪ እቶም ቀዳማይ ምንስቴር ኣብዚ ኣኼባ እዚ ተሳቶፎም ኣለው።ብኽፋል ናብ ስልጣን ዝመፀ ሲቪክ ዩናይትድ ፍሮንት ዝተብሃለ ናይ ታንዛኒያ ተቓዋሚ ፓርቲ እውን ካሊእ ዝጥቀስ እዩ።
ናይ ኢንግሊዝ ምኽትል ቀዳማይ ምንስቴር ናይ ዝኾነ ሊበራል ዴሞክራሲያዊ ፓርቲ ኣመራርሓ’ውን ተሳቲፎም።
ኣብቲ ብወፃኢ ዓለምለኸ ሊበራል ኔትወርክ ዝተሸፈነን ብኢዴፓ ኣሰናዳኢነት ዝተሳለጠን ኣኼባ ንኣፍሪካ ዝኸውን ናይ ሊበራል ማኒፌስቶ ዕላዊ ገይሩ’ሎ።
ናይ ኣፍሪካ ዘላቒ ልምዓት ክረጋገፅ ዝኽእል ፖለቲካውን ስቪኣክውን መሰላት ንኹሉ ሰብ ክረጋገፅ እንተሎ እዩ ይብል እቲ ማንፌስቶ።ምንጪ ስልጣን ህዝቢ እዩ፡ናይዚ መገልፂ’ውን ብቀዋምነት ዝካየዱ ነፃን ፍትሓውን ምርጫታት እዮም ክብል እውን ወሲኹ ይገልፅ።
እቲ ማኒስፌስቶ ዝተዳለወ ካብ ኩሎም ተሳተፍቲ ብዝቐረቡ ሓሳባት መልዐሊ ምዃኑ ናይ ኢዴፓ ፕሬዝዳንት ኣቶ ሙሼ ሰሙ ተዛሪቦም።
ብተደጋጋሚ ዘካየድናዮም ምርጫታት ናይ ኣውያት፡ናይ ዓውታን ብኽያትን እዮም ነይሮም ዝበሉ እቶ ሙሼ ‘’ስዒርና ዝተስዓርናሎም፡ብተደጋጋሚ ተዓወቲ እንከለና ዓወትና ዝተመንጠናሎም ምርጫታት እዮም።ዘይሕጋዊ ተፅዕኖታት።’’


text:
Share List
Related posts:
- ሕብረት ኣፍሪቃ፡ ፕረዚደንት ኣመሪካ ዶናልድ ትራምፕ `ሃገራት ኣፍሪቃ እንዳ ጓሓፍ እየን` ብምባል ንዝሃቦ ጽዩፍ ርኢቶ ይቕሬታ ክሓተሉ ኣተሓሳሲቡ። ውድብ ሕቡራት ሃገራት ብዓቢኡ፡ እቲ ጽዩፍ ቃላት ትራምፕ `ዓሌታዊ` ምዃኑ ከምዘንጸባርቕ ገሊጹ።
- VOICE OF ASSENNA: ፕረዚደንት ኣመሪካ ዶናልድ ትራምፕ ኣመሪካ ን ዮርሳለም ከም ዋና ከተማ እስራኤል ብወግዒ ከምዝፈለጠታ ሎሚ ምሸት ገሊጹ።
- ፕረዚደንት ኣመሪካ ዶናልድ ትራምፕ ኣመሪካ ን ዮርሳለም ከም ዋና ከተማ እስራኤል ብወግዒ ከምዝፈለጠታ ሎሚ ምሸት ገሊጹ።
- VOICE OF ASSENNA: ሰላማዊ ሰልፊ ኤርትራውያን ኣብ ኣዲስ ኣበባ ፊት ኣዳራሽ ሕብረት ኣፍሪቃ – 15 ሕዳር 2017
- Voice of Assenna:ስርዓት ህግደፍ፡ ካብ መራሒ ሃገር ናብ መራሒ ሃይማኖት – ጽላል ካብ ሕቡራት መንግስታት ኣመሪካ
- VOICE OF ASSENNA: ኣቶ ክብሮም ዳፍላ ብዛዕባ ዑደት ኣብ ሰሜን ኣመሪካ ዝሃቦ መብርሂ
- ፕረዚደንት ዶናልድ ትራምፕ መበል 45 ፕረዚደንት ኣመሪካ ብምዃን ሎሚ ቃለ-ማሕላ ፈጺሙ።
- ፕረዚደንት ባራክ ኦባማ ከም ፕረዚደንት ኣመሪካ ኣብ ዝገበሮ ናይ መወዳእታ ጋዜጣዊ ዋዕላ፣ ስልጣን ድሕሪ ምርቃቑ ንግዚኡ ብሕቱው ዝበለ እዋን ከሕልፍ ተስፍኡ ገሊጹ።
- ፕረዚደንት ባራክ ኦባማ ኣብ ዘስምዖ ናይ ምፍናው መደረ፣ ህዝቢ ኣመሪካ ዲሞክራስያዊ ስርዓቱ ክከላኸለሉ ጸዊዑ።
- ፑቲን ሲ ኣመሪካ ክትዕንጅለሉ ‘ቪቫ ትራምፕ!’ ይብል ይህሉ፣ ደገፍቲ ህግደፍ ከ እንታይ እዩ ጣቍኦም?
- Voice of Assenna: Voice of Assenna: OUR LIVES – Intv with Dr Berhan Tecle – Part 7 & Final/ Amanuel Sahle Commentary. Thursday, March 03, 2016
- Voice of Assenna: ERITREA IN CRISIS: IMMEDIATE CHALLENGE AND OUR UNITED RESPONSE TO IT! By Our Voice, Mon, Feb 29, 2016


text:
ናይ ኤርትራን ናይ ኢትዮጵያን ህዝብታት ናይ ሰላም ተበግሶ ንምትግባር ዕላምኡ ዝሰርሕ ኮሚቴታት ምጥያሱ ኣፍሊጡ
- Details
- Created: Friday, 15 December 2017 01:05
- Last Updated: Friday, 15 December 2017 01:05
ኣዲስ አበባ — ናይ ኤርትራን ናይ ኢትዮጵያን ህዝብታት ናይ ሰላም ተበግሶ ብዝብል ስም ዝንቀሳቐስ ኣካል ኣብ መንጎ ክልቲአን ሃገራት ዘሎ ኩነታት ናብ ሰላም ንምቕያር ከምዝተለዓለ ኣፍሊጡ። ‘ሰለብሪቲ ኤቨንት’ ዝተበሃለ ዘይመንግስታዊ ትካል ናይ ኢትዮጵያን ናይ ኤርትራን ህዝብታት ናይ ሰላም ተበግሶ ኮሚቴታት ምጥያሾም ሎሚ ሓሙስ ኣብ ኣዲስ ኣበባ ኣብዘዳለዎ መድረኽ ገሊፁ’ሎ። ብወገን ኤርትራ ናይቲ ኮሚቴ ኣባል ኣቶ ይስሃቅ ዮሴፍ እቲ ኮሚቴ ካብ ተፅዕኖ ነፃ ምዃኑ ገሊፆም ኣለው። ኣብቲ መድረኽ መፅናዕታዊ ፅሑፍ ዘቕረቡ ፕሮፌሰር መድሃኔ ታደሰ ኣብዚ ሕዚ ዘሎ ኩነታት ዓለም ስሩዓት ናይ ድሕነትን ናይ ሰላምን ውዳበታት ንፀገማትና ንምፍታሕ ኣይክኣሉን ይብሉ።


text:
ኣብ ኢትዮጵያ ዝተኸሰተ ዕግርግርን ምጥፋእ ህይወትን ከምዝተሓሳሰቦም ኣብ ኢትዮጵያ ኣምባሳደር ኣሜሪካ ገሊፆም።
ብኻልእ ዜና ትማሊ ኣብ ከተማታት ክልል ኦሮሚያ ዝተጀመረ ሞዕጻው ዕዳጋን ኣድማ ስራሕ ደው ምባልን ሎሚ እውን ከምዝቐፀለ ምንጭታት ገሊፆም።
ኣምባሳደር ማይክል ረይነር ኣብ ናይ ኤምባሲ ናይ ፌስቡክ ገፅ ኣብ ዘውፅእዎ መልእኽቲ ኣብ ዝተፈላለዩ ናይ ኢትዮጵያ ከባቢታት ዘሎ እዋናዊ ኩነታት መበገሲ ዝገበረ እዩ።ብፍላይ ድማ ህይወት ሰባት ዝጠፍአሎም ግጭታትን ሰልፍታትን ኣብ መልእኽቶም ትኹረት ተዋሂቡዎ’ሎ።
ሰባት ሓሳቦም ብሰላማዊ መንገዲ ክገልፁ ክፍቀደሎምን ከምኡ ክገብሩ ከምዝኽእሉ መረጋገፂ ክህልዎምን ኣለዎም ኢሎም።
እቶም ኣምባሳደር ኣብ መልእኽቶም ኣብ ልዕሊ እቶም ሰልፈኛታት ብዛዕባ ዝውሰድ ስጉምቲ ክገልፁ ከለው ምጥቓም ቀታሊ ዝኾነ ሓይሊ ህውከት ኣብ ዝተውሓወሶ ሰልፊ’ዃ እንተኾነ ናይ መወዳእታ መማረፂ ክኸውን ኣለዎ ይብሉ።
ሰልፈኛታት እውን እንተኾኑ ሓሳባቶም ብሰላማዊ ኣገባብ ጥራሕ ክገልጹ ከምዘለዎም ምዒዶም ኣለው።ፖለቲካዊ ስራሕ ትካላት ብምሕያል ጥራሕ እምበር ብምጥፋእን ንብረት ብምዕናውን ክኸውን ይብሉን ኢሎም።
ኣምባሳደር ማይክል ረይነር ሃገሮም ምስ ኩሎም ኢትዮጵያዊያን ብኣጋርነት ንምስራሕ ከም እትደልይ ብምሕባር ብመንግስቲ ዝተገለፁ ናይ ለውጢ ስጉምትታት ናብ ስሉጥን ጭቡጥ እንተድኣ ተቐይሮም ኢትዮጵያ ክተዕወተሎም ትኽእል ተስፋ ከምዘለዎም ገሊፆም ኣለው ።ናይቶም ኣምባሳደር መልእኽቲ ንከብርሁ ዝተዓደሙ ወሃቢ ቃል ናይቲ ኤምባሲ ኒኮላስ ባርነት ከምዚ ኢሎም።
“ትኹረትና ኢትዮጵያ ንኩሎም ዜጋታት ብሩህ ዝኾነ መፃኢ ተስፍ ክትሃንፅ ምሕጋዝ እዩ።እንታይ ክኸውን ከምዘለዎን ከመይ ክብጻሕ ከምዝክኣልን ምዝራብ ግን ናይ ኣሜሪካ ቦታ ኣይኮነን።ንዘራረበሎም ዘለና ነዚ ምፍጣር እቶም መትከላት ጠቐምቲ ምዃኖም እዩ።”
ኣሜሪካ ዲሞክራሲያዊ ለውጥታት ብቕልጡፍ ክሳለጡ፣ሰብኣዊ መሰላት ክኸበሩ፣ኣስታፊ ልዝብ ዝካየደሉ ኩነታት ክፍጠር ንነዊሕ እዋን ክትሰርሕ ከምዝፀንሐት ኣምባሳደር ማይክል ረይነር ሓቢሮም።
ብኻልእ ዜና ኣብ ብርክት ዝበላ ከተማታት ክልል ኦሮምያ ትማሊ ዝጀመረ ናይ ዕዳጋ እገዳን ስራሕ ደው ናይ ምባል ኣድማን ሎሚ ብሰላማዊ ሰልፍታት ከም ዝተዓጀበ ተፈሊጡ።
እዞም ሰላማዊ ሰልፍታት ኣብ ብርክት ዝበሉ ከባቢታት ብዘይገለ ዕግርግር ምዝዛሙ ምንጭታት ንድምጺ ኣሜሪካ ሓቢሮም ኣለው።ኣባል ፈፃሚ ስራሕ ፌደራላዊ ኮንግረስ ኦሮሞ ኣቶ ጥሩንሀ ገምታ ፓርቶም ኣብዚ ህዝባዊ ምንቅስቓስ ተሳቲፎም ከምዘይብሉ ብምግላፅ ኣብ ዝተፈላለዩ ከባቢታት ዝርከቡ ኣባላቱ ግን ከምዜጋ ምስታፎም ሓቢሮም።
“ኣብ ብርክት ዝበሉ ቦታታት ስራሕ ደው ናይ ምባል ኣድማን ምዕፃው ዕዳጋን ብሰላማዊ ኣገባብ ኣብ ምክያድ ይርከብ።ሓሓሊፉ ግን ግጭታት ከምዝነበሩ ተረዲኢና ኣለና።”
ኣርጆ ዴደሳ ኣብ ዝርከብ ፋብሪካ ሽኮር ተኽሊ ቓንጫ ሽኮር ብሓዊ ከምዝተባርዐ እውን ኣቶ ጥሩነህ ገሊፆም ኣለው።
ኣብ መብዛሕቲኦም ከተማታት ኣብ ዝተኻየዱ ስልፍታት ዝተለዓሉ ጭርሖታት እውን ዝተኣስሩ ፖለቲካዊ እሱራትን ጋዜጠኛታትን ይፈትሑ ብብልሽውና ዝኽሰሱ ሰበስልጣን መንግስቲ ናብ ፍርዲ ይቕረቡ ዝብሉ ከምዝርከቡዎም ሓቢሮም።
ኣብ ከተማ ደብረዘይት ወይ ቢሾፍቱ ሎሚ ኣሽሓት ዝተረኸብሉ ሰልፊ ከምዝነበረ፣ናይ ውልቂ ይኹን መንግስታዊ ኣብያተ ፅሕፈት ተዓፅዩ ከምዝወዓለን ኣቶ ለገሰ ታደሰ ዝተባህሉ ነባሪ እታ ከተማ ሓቢሮም ኣለው።
ኣብ ኣርሲ ቦቆጂ እውን ተመሳሳሊ ሰልፍን ስራሕ ደው ናይ ምባል ኣድማን ከምዝነበረ ነበርቲ ገሊፆም።
“ብኻልእ ዜና ካብ ሰራሕተኛታት መንግስትን ካልኦት ክፋላት ማሕበረሰብን ይረኽቡዎ ዘለው ድጋፍ ናይቲ ህዝቢ ቓልሲ ሓደ ስጉምቲ ንቕድሚት ምኻዱ እዩ ዘርኢ ኢሎም ኣቦ ወንበር ፌደራላዊ ኮንግረስ ኦሮሞ ዶ/ር መረራ ጉዲና።ትማሊ ኣስታት ሓደ ሚእቲ ዝኾኑ ሰራሕተኛታት መንግስቲ ኦሮሚያ ኣብ ናይ መንበሪ ገዛ ዶ/ር መረራ ትማሊ ብምርካብ ዝኸፈልኩምዎ መስዋእትነት ንዓና እውን ክብሉ ህያብ ከምዝለገስሎም ተፈሊጡ።”
ካብቶም በፃሕቲ ኣባላት ዴሞክራሲያዊ ውድብ ህዝቢ ኦሮሞ ከምዝርከቡዎም ኣተሓበበርቲ ዝገለፁ ክኾኑ ከለው ዕላምኡ ድማ ሽሞም ክግለፀሎም ዘይደለዩ ሰራሕተኛ መንግስቲ ከምዚ ኢሎም።
“ናብዚ መፂእና ክነሕልፎ ዝደለና መልእኽቲ ኣብ ኣብያተ ፅሕፈት መንግስቲ ንሰርሕ ሰራሕተኛ ንሶም ዝኸፈሉዎ መስዋእትነት ኣብ ጎኖም ደው ከም እንብል ወይ ድማ ንሶም ዝኸፈሉዎ መስዋእቲ ንርእሶም ጥራሕ ከይኮነስ ንዓና እውን ስለዝኾነ ነዚ ንምድጋፍ እዩ።”
ዶ/ር መረራ ኣብ ዝሃብዎ ርእይቶ ደገፍ ህዝቢ ካብ ከንቲባ ከተማ ጀሚሩ ናይ ፖሊስ ዓጀባን ሰራሕተኛታት መንግስትን ዝለዓለ ምዃኑ ሓቢሮም።
“ሎሚ ኣብ ኦሮሚያ ዝርከብ ህዝቢ ንመሰሉን ክብሩን፣ህዝቢ ኦሮሞ የካይዶ ዘሎ ቓልሲ ኣብ ጎኑ ደው ክብል እዩ ኢሉ ይንቀሳቐስ እዩ ዘሎ።ፍርሖም ተቐንጢጡ ክንድ’ዚ ዝኣክል ሰራሕተኛ መንግስቲ ተኣኪቦም መፂኦም ሽልማት ምሃቦም ናይ ብሓቂ ናይ ህዝብና ቓልሲ ሓደ ስጉምቲ ንቕድሚት ዝተጉዓዘ ይመስል።”
ዶ/ር መረራ ሓዊሱ ኣቶ በቀለ ገርባን ካልኦትን መራሕቲ ፖለቲካ ዝተፈትሑ ፖለቲካዊ ሃዋህው ንምስፋሕ ምዃኑ ፈፃሚ ስራሕ ኢህወዴግ ምግላፁ ይፍለጥ።


text:
እወ፡ ኣብ ጎድኒ ጋዜጠኛ ዳቪድ ሺን ደው ክብል ወሲነ እየ! ጋዜጠኛ ዳቪድ ሺን፡ ካብ ሓደ እስራኤላዊ በዓል ስልጣን ነበር ክሲ ተመስሪቱሉ ኣሎ። በቲ እቲ ከሳሲ መስሪቱሉ ዘሎ ክሲ መሰረት፡ ዳቪድ ሺን ኣስታት 750 ሺሕ ሸክል ክኽሕሶ ሓቲቱ ኣሎ። ዳቪድ ሺን ድማ፡ ኣንጻር’ቲ ሓላፊ ሚኒስትሪ ምክልኻል ሃገረ […]
ብዛዕባታ ካብኡ ተፈልያ ዝኸደት እንተደረፈ’ውን ሓድሽ ኣይኮነን ነውሪ’ውን ኣይሕሰብን! ኣብ ውሽጢ 19 ሰዓታት ጥራይ፡ ኣስታት ርብዒ ሚልዮን ሰማዕቲ ረኺባ’ላ። ኣብ ነብሲ ወከፍ ገዛ፡ ኣብ ነብሲ ወከፍ ቤት መስተ፡ ቤት ሙዚቃን ዲስኮታትን ክትስማዕ ዘምሰየት ደርፊ ምዃና ንምርዳእ ነቲ ኣብ ነብሲ ወከፍ ደቓይቕ ዝውስኽ ዝነበረን ዘሎን ቁጽሪ ሰማዕታ ብምርኣይ […]
ቅድሚ ክልተ ዓመት፡ ምስ ሮቤል ብሓንሳብ እናሰራሕና ከለና ስለ ዝተመርዓኹ፡ ንኹሎም መሳርሕተይ ዓዲመዮም ነይረ፡፡ ምስ’ዚ ሎሚ ዝምርዖ ዘሎ ሮቤል’ውን፡ ዋላ’ኳ ጽቡቕ ምቅርራብ እንተዘይነበረና፡ ካብ መሳርሕትና ኣይተረፈን፡ ዕድመይ ኣኽቢሩ ብምምጻእ ምኢቲ ሸክል ኣጽሒፉለይ`ዩ። ኣብ’ቲ ሎሚ ዝካየድ ዘሎ መርዓኡ ክጽንበርን ዕዳይ ክመልስን ድማ ነይሩኒ። ካብ’ቲ ብዙሕ ዕዱም፡ ብርቱዕ ሙቖትን እዝንኻ […]


text:
ቀረባ ብፃይ ሚስተር ቻቬዝ ዝኾኑ ፕረዚደንት ቦልቭያ ኢቮ ሞራለስ፣ እናነብዑ ዝሃብዎ ሪኢቶ፣መዋታይ ፕረዚደንት ንናፅነቶም ንዝቃለሱ ህዝቢታት ዘነቃቅሕ‘ዩ ኢሎም።ቻቬዝ ኣይሞተን‘ውን ይብሉ ንሶም።
ካልእ ቀረባ መሻርኽቲ ቻቬዝ ትባሃል ኩባ፣ንባንዲራኣ ፍርቂ ትሕት ኢሉ ንክንብልበል ኣዚዛ‘ላ።መንግስታዊ መግለፂ ድማ፣ህዝቢ ኩባ ንሚስተር ቻቬዝ ሓደ ካብ ብሉፃት ደቃ ገይራ‘ያ ትቆፅሮም ይብል።
ፕረዚደንት ኣርጀንቲና ክሪስትና ፈርናንደዝ ብወገነን፣ናይ ሰለስተ መዓልታት እዋን ሓዘን ኣዊጀን።ኣብ ቀብሪ ቻቬዝ ንክሳተፋ‘ውን ክገይሻ ምኻነን ገሊፀን።
ሓዘኖም ዝገለፁ ፕረዚደንት ኢራን መሓመድ ኣሕመዲነጃድ፣ኣብ‘ቲ ዓርቢ ዝፍፀም ስነ-ስርዓት ቀብሪ ክሳተፍ ይኸውን‘የ ኢሎም።
ቻይና ንሚስተር ቻቬዝ ዓብዪ መራሒን ዓብዪ መሓዛ ህዝቢ ቻይናን ኢላ ገሊፃቶም።
ዋና ፀሓፊ ሕ/ሃ ባን፣ንህዝቢ ቬንዙዌላ፣ፅንዓት ይሃብካ ኢሎም‘ለው።
ናይ ሚስተር ቻቬዝ ዘየባሪ ዒላማ ዝኾነ ምምሕዳር ኦባማ፣ጥንቁቅ ሪኢቶ ሂቡ‘ሎ።ኣብ ዝተዘርገሐ መግለፂ፣ንህዝቢን ረብሓን ቬንዙዌላ ከምዝድግፍን፣ ምስ መንግስቲ ቬንዙዌላ፣ሃናፂ ፅምዶ ከምዝምነን ኣዘኻኺሩ።


text:
ኣብ ጎደናታት ዋና ከተማ ክፍለ ግዝኣት ጆንግሊ ከተማ ቦር እቲ እንኮ ድምፂ ፅምዋ እዩ።
ሓደ ህፃን ኣብቲ ዕዳጋ ዝነብረ ሎሚ ግን ዝፈራረሰ ከባቢ ገለ እንተረኸበ ሃሰው እናበለ ይርአ።ጥር ዝብል ዝብላዕ ነገር ግን የለን።ኣሞራ ኣብ ሰማይ ኮለል እናበሉ ይርኣዩ።
ፀጥ ኣብ ዝበለ ካልኢ ኽፋል እታ ከተማ ብጃምላ ሰባት ዝቕበርሉ ጉድጓድ ናይ ዝኽዕቱ ሰባት ድምፂ ጥራሕ ይስማዕ።
ብዓል ሙያ ሕጊ ዝኾነ ማይክል ሜይን ናብታ ከተማ ተመሊሱ ዝርኣዮ ንምእማን ኣይክኣለን።ሰባት ተሓሪዶም፣ነዲዶምን ሬስኦም በስቢሱን።ክልተ ሽሕ ዝኸውን ዝበሎም ሬሳታት ንምእካብ ኣብታ ከተማ ልዕሊ ክልተ ሰሙን ከምዘሕለፈ ይገልፅ።
ብዛዕባ እቶም ዝተቐተሉ ሰባት ዝኾነ ነገር ንምፍላጥ ወሲኑ ከምዝመፀ ብምግላፅ ኮይኑ ዝረኸቦ ግን ከምዚ ይብል።’’ንርእሶም ክከላኸሉ ዘይእኽሉ ከምዝተቐተሉ እየ ተዓዚበ።ደቂ ኣንስትዮ፣ህፃውንትን ኣካለ ስንኩላንን እዮም ተቐቲሎም’’ይብል።
እቲ ውግእ ኣብ ወርሒ ታሕሳስ ኣብ መንጎ ናይ ደቡብ ሱዳን ፕሬዝዳንት ሳላቫ ኪርን ምኽትል ፕሬዝዳንት ዝነበሩ ሪክ ማቻርን ብዝተፈጠረ ናይ ስልጣን ቅልስ ጀሚሩ ብቕልጡፍ ነገዳዊ ማእዝን ዝሓዘ እዩ።
ረቨረንድ ቶማስ ኩር ኣብ ማእኸል ከተማ ቦር ናብ ዝርከብ ቅዱስ ኣንድሩ ኤፒስኮፐል ቤተ ክርስቲያን ምስ ተመለሱ ሽዱሽተ ቄሳውስቲ ደቂ ኣንስትዮ ብጥይት ተቐቲለን ረኺቦምወን።ብዕደመ ንእስ ዝበላ ሓንቲ ቀሲስ ብፆታዊ ዓመፅ ምስተደፈራ እየን ብዘስካሕክሕ መንገዲ ተቐቲለን።
ክቡር ዝኾነ መብዛሕቲኡ ሬሳ ሎሚ እውን ፈቖዶ ጎጆታት ተዘርጊሖም ከምዝርከቡ ይገልፁ ቀሺ ቶማስ።’’ቐብሪ ዝብሃለ የለን።እታ ከተማ ስለዝባደመት መን ክቐብር’’ ምስበሉ 134 ሰባት ብጃምላ ኣብ ሓደ ጉድጓድ ዝተቐበርሉ እውን ሪአ እየ ኢሎም።
ኣብ መንበሪ ገዝኣ ዝተረፈ ነገር እንተሃሊዩ ንምውሳድ ካብ ዱር ዝመፀት ሜሪ ኣሩ ገዝኣ ምሉእ ብምሉእ ከምዝዓነወ፣ዓራታ ከይተረፈ ኩሉ ነገር ከምዝተዘረፋ ትገልፅ።
ተሓላቒ ሰባኣዊ መሰላት ዝኾነ ‘’ህይውማን ራይትስ ዎች’’ ሓዊሱ ካልኦት ትካላት እውን ሕቡራት መንግስታትን ሕብረት ኣፍሪካን ብኽልቲኦም ወገናት ዝተፈፀሙ ጃምላዊ መግሃስትን መቕተልትን ብቐሊሉ ተቐቢሩን ተረሲዑን ዘይተረፍ ምዃኑ ንምርግጋፅ ብዛዕባ እቶም ዝሞቱ መረዳእታ ከተኣኻኽቡ ይፅውዑ ኣለው።
ማይክል ሜይን ክንድዝክኣሎ ስእሊ እናልዓለን እናሰነደን ይርከብ።ውሱን ሬሳታት ድማ ንክልተ ኣዋርሕ ተድርቢዮም ፀሓይ ስለዝወቕዖም ብኣኽላባትን ኣሞራን ተበሊዖም እዮም።
ናይቲ ከባቢ ሰበስልጣን ገዛ ገዛ እናዞሩ ኣለሻ የካይዱ ከምዘለውን እንተኾነ ሕፅረት መኻይንን ሓይሊ ሰብን ስለዘለዎም ካብ ከተማ ቦር ብዙሕ ሪሒቖም ከምዘይተጉዓዙን ይገልፁ።ከተማ ቦር ንርእሳ ዛጊድ ፍርቂ እያ ተፈቲሻ ዘላ።
ተቓወምቲ ኣብ ፍርቂ ክፍለ ግዝኣት ጆንግሊ ይንቀሳቐሱ ኣብዘለውሉን ኣብ ካልኦት ክፍለ ግዝኣታት እውን ከቢድ ውግእ ይካየድ ከምዘሎ ኣብ ዝፅብፀበሉን ዘሎ ምእካብ ሬሳታት ነዊሕ ግዜ ክወስድ እዩ።


text:
ቦስቶናዊያን ኣብቲ ዝሓለፈ ዓመት ካብ ዝበፅሖም ማህሰይቲ ንምሕዋይ፣ኣብ ናይ 2014 ኣ/ፈ ውድድር ማራቶን ድማ በርቲዖም ንኽወፁ ክሰርሑ ፀኒሖም።ታሪኻዊ ውድድር ክኣ ኣካይዶም።ዓሚ 27 ሽሕ ሰባት ሎሚ ክኣ 36 ሽሕ ሰባት ተሳቲፎም።
ኤርትራዊ-ኣሜሪካዊ መብ ክፍለዝጊ ኣብ ውሽጢ 31 ዓመታት ናይ ቦስቶን ማራቶን ውድድር ክዕወት ፈላማይ ኣሜሪካዊ ኮይኑ’ሎ።ኬንያዊት ሪታ ጄብቱ እውን ኣብ ናይ ደቂ ኣንስትዮ ማራቶን ተዓዊታ።
መብ ክፍለዝጊ ድሕሪ ዓወቱ ቃላት ካብ ዝገልፅዎ ንላዕሊ ታሕጓስ ከም እተሰምዖን ናይ ዓሚ ውድድር ብምኽንያት ፍንጀራ ቦምብታት ምስ ተሰናኸለ ቦስተን ሓይላ ከምእትምለስ ዝነበሮ እምነት ይገልፅ።
እዚ ዓወት እዚ ካብ ጉያ ዝዘለለ ትርጉም ከምዘለዎ ምስገለፀ መብ ኣስዒቡ ‘’እዚ ንቦስተን፣ንዩናይትድ ስቴትስን ንዓለምን እዩ።ብቕልጡፍ ሓወይቲ ኢና።ተስፋ ኣይንቖርፅን’’ክንል ይገልፅ።ክሳብ ናይ መዳእታ መስመር ዝክኣሎ ገይሩ ንምስዓር ከምዝጎየየ ሓቢሩ’ሎ።
ኬንያዊ ዊልሰን ቸበት ክሳብ መወዳእታ ካብ ድሕሪኡ ከይተፈለየ ጎዩን ኣብ ሓደ እዋን ዳርጋ ተፀጊዑዎን ነይሩ።መብ ዝኣተውሉ ክልተ ስዓት፣ሸሞንተ ደቒቓን 37 ሰኬንድን እንትኸውን ዊልሰን ቸበት ድማ ክልተ ሰዓት፣ሸሞንተ ደቓይቕን 48 ሰኬንድን ብ11 ሰኬንድታት ተፈላልዮም ኣትዮም።መብ ክፍለዝጊ ሓዲሩዎ ዝነበረ ስግኣትን ፅንዓቱን እውን ኣይሓብአን።
መብ ክፍለዝጊ ድሕሪ ክልተ ሰሙን መበል 39 ዓመት ልደቱ ከኸብር እዩ።እዚ ዕደመ እዚ ጎይኻ ብቐሊሉ እትስዕረሉ ዕደመ ኣይኮነን።መብ ግን ‘’እግዝኣብሄር እዚ ክእለት ሂቡኒ’ሎ።በብዕለቱ ዝበለፀ ክሰርሕ እየ ዝፍትን።ከምኡ ገይረ እውን ተዓዊተ’’ይብል።
ማራቶን ናይ ፅንዓት መፈተኒ እዩ።ኣሜሪካ ካብ 1983 ኣ/ፈ ጀሚሩ ኣብ ናይ ቦስተን ማራቶን ወርቂ ስዒራ ኣይተፈልጥን።ተዓዘብቲ ድምፆም ዓው ኣቢሎም ንመብ ክፈልዝጊ ታሕጓሶም ይገልፅሉ።


text:
ዕለት 7 ጥቅምቲ 2018 ዓ.ም. ቅዱስ ኣቦና ፍርቂ መዓልቲ ጸሎት መልኣከ እግዚኣብሔር ኣዕሪጎም ምስ ኣብቅዑ፡ በዛ ዕለት እዚኣ ናይ ላቲን ስርዓት ኣምልዀ መሰረት በዓለ ቅድስተ ማርያም ዘሮዛሪየም ምዃኑ ዘኪሮም፡ ኣብቲ ኣብ ፖምፐይ ኣብ ዝተኻየደ ጸሎት ሮዛሪየም መሪሖም ዝሓበሩ ኣብ ሶሪያ ናይ ቅድስቲ መንበር ሓዋርያዊ ልኡኽ ብፁዕ ካርዲናል ማሪዮ ዘናሪ ከምዝዀኑ ናይ ቅድስቲ መንበር ዜና ክፍሊ ማሕተምን መግለጺ ኣፍሊጡ።
ስምዖን ተ. ኣርኣያ - ከተማ ቫቲካን
ቅዱስ ኣቦና ኣብ ወርሒ ጥቅምቲ 2018 ዓ.ም. ቅድስቲ ድንግል ማርያምን ሊቀ መላእክት ቅዱስ ሚካኤል ንቤተ ክርስቲያን ካብቲ ክገማምዓ ዝፍትን መንፈስ ክፍኣት ምእንቲ ክዕቅብዋን ክከላኸሉላን ምእመና ኵላዊት ቤተ ክርስቲያን መዓልታዊ ጸሎት መቑርያ ኪደግሙ ዝብል ነቲ ናይ ቅድስተ ማርያም ዘፖምፐይ ጸሎት ምህለላ ኣማእኪሎም ዘመሓላለፍዎ ስልጣናዊ ጻውዒት ዘኪሮም፡ ኣብ ፖምፐይ ማርያማዊ ቅዱስ ስፍራ በበዓለ ቅድስተ ማርያም ዘሮዛሪየም ዝፍጸም ጸሎት መቑጸርያ መሪሖም ስብከት ዝለገሱ ኣብ ሶርያ ናይ ቅድስቲ መንበር ሓዋርያዊ ልኡኽ ብፁዕ ካርዲናል ማርዮ ዘናሪን ምዃኖም እውን ዘኪሮም፡ ንናይ ፖምፐይ ቅዱስ ስፍራ ፍልዩ ጳጳሳዊ ልኡኽ ንብፁዕ ኣቡነ ቶማስ ካፑቶን ሰላምታኦም እውን ኣመሓላሊፎም፡ ነታ ኣብ ጽንኩር ኩነት እትርከብ ሃገረ ሶርያ እናሓሰብኩ ምሳኹም ኣብቲ ምእንቲ ሰላምን ዕርቅን ኣብ ሶሪያን ኣብ መንጐ ኣሕዛብ ማእከላይ ምብራቕን ክወርድ ኣብ ዝዓርግ ጸሎት መቑጸርያ እሓብር ከምዝበሉ ናይ ቅድስቲ መንበር ዜናን ክፍሊ ማሕተምን መግለጺ ሓቢሩ።


text:
ሰዲህኤ፡ ባይቶ ሰብኣዊ መሰል ሕቡራት ሃገራት ንኩነታት ኤርትራ ዝያዳ ቆላሕታ ክገብረሉ ጸዊዑWritten by ቤት ጽሕፈት ዜና ሰዲህኤ
ሰዲህኤ ናብ 47 ልኡኻት መበል 38 ኣኼባ ባይቶ ሰብኣዊ መሰል ሕቡራት ሃገራት ጀነቫ ኣብ ዝጸሓፎ መልእኽቲ፡ ኣብ ኤርትራ ዘሎ ኩነታት ሰብኣዊ መሰል ዋላ ሓንቲ ለውጢ ከምዘየርኣየ ጠቒሱ። ኣብዚ መልእኽቱ እዚ ኣካል ውድብ ሕቡራት ሃገራት ዝኾነ ትካል፡ ነቲ መርማሪ ኮሚሽን ሰብኣዊ መሰል ኤርትራ ዝወሰኖ ውሳነ ኣብ ምትግባር ኣድላይ ኣስተዋጸኦ ንክገብር ጸዊዑ። ምስዚ ብምትሕሓዝ ከኣ ናይቲ ፍሉይ ኣካል ሓላፍነት ንከናዋሕ ጸዊዑ።
ነዚ ጉዳይ ክከታተላ ዝጸነሓ ፍልይቲ ልእኽቲ ውድብ ሕቡራት ሃገራት ወይዘሮ ቢ ኪታሩዝ፡ ኣብዚ እዋንዚ ናይ 6 ዓመት ተልእኮአን ኣብ ምፍጻም ስለ ዝርከባ፡ ነቲ ተልእኮ ምሕዳስን ኣብ ክንደአን በዓል መዚ ምዛዝን ኣድላይ ግምት ዝወሃቦ ምዃኑ ከኣ ኣብዚ መዘክር ተገሊጹ። ምስዚ ኩነታት እቲ ናይቲ ተልእኮ ምሕዳስ ብመንግስቲ ኤርትራን ደገፍቱን ብደሆ ከጋጥሞ እዩ ዝብል ግምት ኣሎ። ወይዘሮ ኪታሩዝ ኣብ 26 ሰነ 2018 ኣብ ሰዓታት ንግሆ ኣብ መበል 38 ኣኼባ ናይቲ ባይቶ ሰብኣዊ መሰል መደረ ከስመዓ መደብ ተታሒዙለን ኣሎ።
ኣብ ርእሲ’ዚ ብ21 ሰነ 2018 ናብ ኣቶ ዘይድ ራኣድ ኣል ሁሴን ኮሚሽነር ላዕለዋይ ኮሚሽን ጉዳይ ስደተኛታት ሕቡራት ሃገራት ዝተላእከ ናይ ሰዲህኤ መዘክር፡ እቲ ልኡኽ ነቲ ተልእኮ ምሕዳስን ሓዲሽ ኣካል ምምዛዝን ጥራይ ዘይኮነ፡ ኣብ ልዕሊ እቶም ንዓሰርተታት ዓመታት ብገበን ግህሰት ሰብኣዊ መሰል ዝጥርጠሩ ላዕለዎት ሓለፍቲ ኤርትራ ኣድላይ ስጉምቲ ንክውሰድ ብትሪ ጸዊዑ።
እቲ መዘክር እቲ ባይቶ ኣድላይ ስጉምቲ ክወስድ ብዘይምጽንሑ ዘለዎ ዕቃበ ኣመዝጊቡ፡ እተን ዝሳናበታ ዘለዋ ሓላፊት ኣብ ዝሓለፈ ሽዱሽተ ዓመታት ሓላፊት ኮይነን ኣብ ጉዳይ ሰብኣዊ መሰል ኤርትራ ከይተሓለላ ከሰርሓ ንዝጸነሓ ወይዘሮ ኪታሩዝ ዕዙዝ ምስጋናኡ ኣቕሪቡ። ናይዚ መዘክር ቅዳሕ ናብ ወጻኢ ጉዳይ ምኒስተራትን ኤምባስታትን ናይተን እቲ ጉዳይ ዝምልከተን ሃገራት’ውን ተላኢኹ እዩ።
እዚ ከምዚሉ እንከሎ፡ ልኡኽ ሰዲህኤ ኣብቲ ብ25 ሰነ 2018 ጐኒንጐኒ’ቲ ናይ 26 ሰነ ጉባአ ዝተኻየደ ኣኼባ ተሳቲፉ። ኣብዚ ኣኼባ ብዛዕባቲ ፍሉይ ኣካል ሰብኣዊ መሰል ኣብ ኤርትራ ዘካየዶ ምንቅስቓስን ኣብ መጻኢ ኣብ ጉዳይ ሰብኣዊ መሰል ኤርትራ ዘጋጥም ብደሆታትን ብዝምልከት ተመያይጡ። ወይዘሮ ኪታሩዝ ኣብዚ ድሮ 26 ሰነ 2018 ዝተኻየድ ኣኼባ ኣብ ዘስመዐኦ ቃል ኣብ ጉዳይ ስብኣዊ መሰል ዝነጥፉ ኤርትራውያን ገበነኛታት ናብ ሕጊ ንምቕራብ ብመርተዖታት ዝተሰነየ ሓበሬታ ሒዞም ከይተሓለሉ ክቕጽሉ ከም ዝግበኦም ገሊጸን።
EPDP Urges UN Human Rights Council to Give More Attention to Situation in EritreaWritten by EPDP Information Office
In a memorandum addressed to heads of 47 delegations of member states to the 38th Session of the UN Human Rights Council meeting currently meeting in Geneva, the EPDP stated the situation in Eritrea has not changed even a bit in years and urged the UN body to increase efforts towards implementing the recommendations of the Commission of Inquiry (COI) for human rights. The Council was also asked to extend the mandate of the Special Rapporteur to Eritrea.
Ms Sheila B. Keetharuth, the UN Special Rapporteur who held the mandate for the last six years, is now ending her term of service and the Council will consider renewal of the mandate and the appointment of her successor. However, the effort to renew the mandate is expected to be challenged by the Eritrean regime and its supporters. Ms Sheila Keetharuth is scheduled to address the 38th Session during the morning hours of Tuesday, 26 June.
Also addressed to Mr. Zeid Ra'ad Al Hussein, the UN High Commissioner for Human Rights, EPDP memorandum, dated 21 June 2018, briefly updated the delegations on the unchanged human rights situation in Eritrea and strongly asked the Council not only to renew the mandate of the Special Rapporteur but also to take concrete actions towards bringing to justice those Eritrean officials who were suspected of having perpetrated crimes against humanity for decades.
The memorandum, which regretted for the Council's failure so far to implement its decisions, on the other hand expressed gratefulness for the services rendered in the past six years by the outgoing Eritrea Special Rapporteur, Ms Sheila Keetharuth.
Copies of the EPDP memorandum were sent also to foreign ministries of concerned countries and their embassies abroad.
In the meantime, the EPDP attended at UN-Geneva a side-event on Eritrea on Monday, 25 June, that discussed the achievements of the Special Rapporteur and the challenges ahead for human rights activists in regard to Eritrea. Ms Sheila Keetharuth said in her brief intervention at the side-event that human rights activists should continue their efforts to bring Eritrean human rights abusers to justice by establishing fact-finding and activity centers in many countries of the globe.
EPDP Chairman's Statement on Positive Developments in Eritrea and EthiopiaWritten by Menghesteab Asmerom
The Eritrean People's Democratic Party (EPDP) has been in the forefront of the struggle supporting and urging efforts for peaceful resolution of the Eritrea-Ethiopia border conflict. The record is well documents in its stated positions throughout the past several years.
In this light, the EPDP supports and highly commends the bold and correct initiative of the EPRDF under the leadership of Prime Minister Dr Abiy Ahmed to resolve the border conflict without any pre-conditions and on the basis of the Algiers Agreement. EPDP also warmly salutes the steps being taken by the Ethiopian ruling party in releasing prisoners and its pledges to widen space for the full participation of political organizations, the civil associations and the mass media in the building of a better future.
The EPDP condemns in the strongest terms possible the terrorist act of 23 June 2018 at the Meskele Square mass demonstration organized in support of the new Ethiopian Prime Minister, Dr. Abiy Ahmed. Whoever the misguided actors may be, the attempt to create chaos and nip in the bud the promising Ethiopian mass uprising for change is a failed endeavor and stands to be denounced. We are pleased that Dr. Abiy Ahmed escaped safe from the attempt to harm him, and express our sympathies to the injured persons and convey our condolences to bereaved families.
the EPDP supports the so far positive gesture of the Eritrean regime in accepting the Ethiopian initiative for peaceful resolution of the border conflict and its decision to send a delegation to Ethiopia. However, we underline the truism that the only sure path for peace, justice, prosperity and mutual respect in the region is by ensuring a realistic opening up political space also in Eritrea to guarantee success of the rule of law, justice and constitutional governance where has been absent.
In this regard, we earnestly look for accords between the two governments that serve the best interests of the peoples of Eritrea and Ethiopia through promoting the aspirations for peace, justice and democracy in the two countries. Needless to say, we firmly oppose agreements that give advantage to rotten authoritarian order of fear and terror in our country.
We in the EPDP also seize this opportunity to call upon our peoples to work hard to promote the their old fraternal relations. It will be incumbent upon the peoples of Eritrea and Ethiopia to critically evaluate any misunderstandings between their governments and frown upon any move that can negatively affect the people-to-people interactions.
May Peace, Justice and Democracy prevail in Eritrea and Ethiopia!!
Menghesteab Asmerom,
EPDP Chairman,
24 June, 2018
መግለጺ ኣቦ መንበር ሰዲህኤ ብዛዕባ ህልዊ ምዕባለታት ኣብ ኤርትራን ኢትዮጵያንWritten by መንግስተኣብ ኣስመሮም
ሰልፊ ዲሞክራሲ ህዝቢ ኤርትራ (ሰዲህኤ)፡ ኣብ መንጐ ኤርትራን ኢትዮጵያን ዝተፈጥረ ጐንጺ፡ ብሰላምዊ ኣገባብ ክፍታሕ ክቃለስን ክድግፍን ከምዝጸንሐ መርገጻቱን ሰነዳቱን ዘረጋግጽዎ ሓቂ ኢዩ።
ቤት ጽሕፈት ኢህወደግ፡ ብመሪሕነት ቀዳማይ ሚኒስተር ፈደራላዊ ደሞክራስያዊ ሪፑብሊክ ኢትዮጵያ፡ ዶር ኣብዪ ኣሕመድ ንጐንጺ ኤርትራን ኢትዮጵያን ብመሰረት ስምምዕ ኣልጀርስን ብይን ኮሚሽን ዶብን ብዘይ ቅድመ-ኵነት ንምፍታሕ ዝወሰድዎ ተባዕን ቅኑዕን ተበግሶ፡ ሰዲህኤ ናእዳኡን ደገፉን ይገልጽ። ኣብ ርእስ’ዚ፡ ኢህወደግ ንእሱራት ምፍታሕ፡ ንተቓወምቲ ውድባትን ሰልፍታንን ሲቪላዊ መማሕበራትን፡ ናይ ዜና ትካላትን ንምስታፍ ዘኽእል ባይታ ንምስፋሕ ዝወስድዎ ዘለዉ ስጕምትታት ናእዳኡ ይገልጽ።
ነዚ ኣብ ኢትዮጵያ ዝኸይድ ዘሎ ለውጢ ንምትዕንቃፍን ኣብ ህዝቢ ሕንፍሽፍሽ ንምእታውን ብዕለት 23 ሰነ 2018 ኣብ መስቀል ኣደባባይ ንደገፍ ናይ ቀዳማይ ሚኒስተር ኢትዮጵያ ተባሂሉ ኣብ ዝተጸውዐ ሰላማዊ ሰልፊ ዝተደርበየ ቦምብ ብመን ምዃኑ ብዘየገድስ፡ ናይ ሽበራ ስጕምቲ ስለዝዀነ፡ ብትሪ ንዅንኖ።
ቀዳማይ ሚኒስተር ኢትዮጵያ ከይተጐድኡ ምውጻኦም ሓጐስ ይስምዓና፡ እቶም በዚ ናይ ራዕዲ ተግባር ዝተጐድኡን ዝሞቱን ድማ ጓሂናን ሓዘናን ንገልጽ።
ብኻልእ ሸነኽ ከኣ፡ መንግስቲ ኤርትራ ነቲ ብመንግስቲ ኢትዮጵያ ዝተወስደ ተበግሶ ተቐቢሉ ናብ ኣዲስ ኣበባ ልኡኽ ክሰድድ ምውሳኑ ሰዲህኤ ከም ኣወንታዊ ስጕምቲ ብምውሳድ እናደገፈ፤ እቲ ሰላም፡ ፍትሒ፡ ራህዋ፡ ፍቕሪ፡ ዘምጽእ ግን፡ ልክዕ ከም’ቲ ኣብ ኢትዮጵያ ዝኸይድ ዘሎ፡ ፖለቲካዊ ባይታ ዘስፍሕ፡ ቅዋምን ቅዋምነትን ዘረጋግጽ፡ ፍትሕን ግዝኣተሕግን ዘንግስ ምሕደራ ምዃኑ ከነስምረሉ ንፈቱ።
ስለ’ዚ፡ ኣብ መንጐ መንግስቲ ኤርትራን መንግስቲ ኢትዮጵያን ዝግበር ስምምዓት፡ ንኣህዛብ ክልቲኡ ሃገራት ዘርብሕ፡ ንሰላም፡ ርግኣት፡ ፍትሕን ዲሞክራስን ዘስፍን ደኣ’ምበር ንዝበለየ ምልካዊ ኣሰራርሓን ናይ ራዕድን ሽበራን ተግባራትን ዘገልግል ከይኸውን ንምሕጸን።
በዚ ኣጋጣሚ’ዚ፡ ነህዛብ ክልቲኡ ሃገራት፡ ነቲ ንነዊሕ ዘመናት ዝጸንሖ ሕውነታዊ ዝምድናታት ንምሕላው ኣበርቲዖም ክሰርሑ ንጽውዕ። ኣብ መንጐ መንግስታቶም ዝፍጠሩ ዘይምርድዳኣት ድማ ብነቐፌታዊ ዓይኒ ክርእዩን ንህዝቢ ምስ ህዝቢ ዘጋጩው ኣንፈታት ከይሕዙን ምጥንቃቕ ከምዘድልዮም ከነዘኻኽር ንፈቱ።
ሰላም፡ ፍትሒ፡ ዲሞክራሲ ኣብ ኤርትራን ኢትዮጵያን ይንገስ
መንግስተኣብ ኣስመሮም
ኣቦ መንበር ሰዲህኤ
24 ሰነ 2018
ፕረሲደንት ኤርትራ፡ ልኡኽ ናብ ኣዲስ ኣበባ ክሰድድ ምዃኑ ሓቢሩWritten by ቤት ጽሕፈት ዜና ሰዲህኤ
ብምኽንያት 20 ሰነ ዝኽሪ ሰማእታት ኤርትራ ኣብ ኣስመራ ኣብ ዝተዳለወ ጽንብል፡ ፕረሲደንት ኢሳያስ ኣፍወርቂ፡ ኣብ ዘስምዖ ቃል፡ ነቲ ኣብ ኢትዮጵያ ተኸሲቱ ዘሎ ኣወንታዊ ዝበሎ ለውጥታት ብምቕባል፡ ናብ ኣዲስ ኣበባ ልኡኽ ክሰድድ ምዃኑ ገሊጹ።
ኣምባሳደር ኤርትራ ኣብ ጃፓን ብትዊተር ተመሳሳሊ ሓበሬታ ዘርጊሑ ኣሎ።
www.eastafro.com/2018/06/19/video-2018-eritrea-martyrs-day-commemoration/
ናይ ዮሃና መልእኽቲWritten by Menghis
Leadership Reviews EPDP Performances; Hails Positive Tone of New Ethiopian PMWritten by EPDP Information Office
In a statement issued at the end of a two-day meeting on 27 May, 2018, the Executive Committee of the Eritrean People's Democratic Party (EPDP) expressed full satisfaction by the performances of party organs during the period under review and highly commended the new Ethiopian leader's conciliatory tone promising better days for the region by ending the Eritrean-Ethiopian border conflict.
The EC regular meeting was opened with expressions of good wishes to all Eritreans at the occasion of their 27th Independence Day and by paying tribute to Martyr Mohammed Asselo, EPDP Central Council member who passed away last April while on duty in the Sudan. It then studied reports of various party organs; discussed arrangements for the upcoming Eritrea Festival 2018; finalized a paper on the modalities for the implementation of the 4 June 2017 EPDP Proposal for Joint Work with other sister organizations and finally reviewed developments in Eritrea and the region.
On EPDP Performances
By reviewing activity reports of the nine EC offices during the previous four months, the meeting observed exceptionally high achievements almost in all sectors of party activities. Special mention was made of the achievements in the spheres of organizational and public diplomacy and advocacy tasks that included EPDP leadership missions to Israel and UK as well as active participations in conferences and public events in the Netherlands, Germany and Canada. Among the commended activities was the party's continued advocacy work on behalf of Eritrean refugees in many critical places like Libya and Israel.
On Ethiopian PM's Signals for Peace
On 27 May, the EC thoroughly discussed the positive gestures of the new Ethiopian Prime Minister, Dr. Abiy Ahmed, on the lingering border problem and urged his government to accept the Algiers Agreement and the ruling of the Eritrean-Ethiopian Boundary Commission (EEBC).
The EPDP leadership meeting, which was held nine days ahead of EPRDF's acceptance of the ruling, also alluded to past records and noted that the forces that eventually formed the EPDP were, from the start, of the position that the EEBC arbitration ruling was final and binding and that there was no need for another "dialogue" if not mutually agreed by both parties. The EPDP Executive Committee thus reiterated the party's resolve to continue advocating for the final resolution of the conflict peacefully.
መግለጺ 2ይ ኣርባዕተ ወርሓዊ ስሩዕ ኣኼባ ፈጻሚ ሽማግለ ሰዲህኤWritten by ፈጻሚ ሽማግለ ሰዲህኤ
ክቡራትን ክቡራንን
ብምኽንያት መበል 27 ዓመት ዝኽሪ ናጽነት ኤርትራ፡ ፈጻሚ ሽማግለ ሰልፊ ዲሞክራሲ ህዝቢ ኤርትራ (ሰዲህኤ) ንዅሉ ኣብ ውሽጥን ኣብ ግዳምን ዝርከብ ኤርትራውን ፈተውቲ ሃገርና ኤርትራን ናይ ዮሃና መልእኽቲ የመሓላልፍ። ህዝብና ካብ’ዚ ዘሕልፎ ዘሎ ኣደራዕ ተጋላጊሉ፡ ፍትሕን ግዝኣተ-ሕግን ዝነግሰሉ፡ ዜጋታት ብሰላም ወፊሮም ብሰላም ናብ ገዝኦም ዝምለስሉ፡ ውግእን ወረ ውግእን ዘኽትመሉ ዓመት ክዀነልና ድማ ይምነ።
ፈጻሚ ሽማግለ ሰልፊ ዲሞክራሲ ህዝቢ ኤርትራ (ሰዲህኤ)፡ ብ17ን 27ን ግንቦት 2018 ዝተኻየደ ካልኣይ ኣርባዕተ ወርሓዊ ምዱብ ኣኼባኡ ብዝኽሪ ስዉእ ተጋዳላይን ኣባል ማእከላይ ባይቶ ነበርን መሓመድ ኣሰሎ ኢዩ ከፊትዎ። ኣብ’ዚ ካብ ወርሓት ጥሪ ክሳብ ሚያዝያ 2018 ዘጠቓለለ ኣኼባ ዝቐረቡ ዛዕባታት ድማ፡ ጸብጻባት 9 ኣብያተ-ጽሕፈት ፈጻሚ ሽማግለ፡ ፈስቲቫል 2018፡ ንድፊ ትግባረ እማመ ሰዲህኤን ዝብሉ ነበሩ።
ንጥፈታት ሰልፊ፡ ካብ ግዜ ናብ ግዜ እናበረኸ ከምዝመጽእ ዘሎ ኣኼባ ፈጻሚ ሽማግለ መዚኑ። ሰዲህኤ፡ ብመሰረት ናይ እማመ ሓባራዊ ዕዮ ተቓወምቲ ውድባት፡ ምስ ዝተፈላለያ ውድባትን ምስ ህዝብን ዘካይዶ ዘሎ ርክባት ተስፋ ዝህብን ኣበርቲዑ ክደፍኣሉ ዘለዎ ዕማምን ምዃኑ ርእዩ። ነቲ እማመ ናብ ግብሪ ንምውዓል ዝሕግዝ ንድፊ ትግባረ እውን ተሊሙ ኣሎ።
ኣብ እስራኤልን ዓባይ ብሪጣንያን ብኣባላት መሪሕነት ዝተኻየደ ዑደት ዝንኣድ ውጽኢት ከምዝነበሮ ገምጊሙ። ከምኡ’ውን፡ ብቤት ጽሕፈት ደቂ ኣንስትዮ፡ ኣብ’ዚ ርብዒ ዓመት ኣብ ሆላንድ፡ ከተማ ሀግ፡ ዝተኻየደ ሰላማዊ ሰልፍን ኣኼባታትን፤ ብእጋጣሚ 8 መጋቢት ኣብ ካናዳን ሽወደንን ዝተኻየዱ ህዝባዊ ኣኼባታት፡ ብምኽንያት መበል 27 ግንቦት መዓልቲ ናጽነት ብምኽትል ኣደመንበር ቤት ጽሕፈት ደቂ ኣንስትዮ እተገብረ ቃለ-መሓትት...ወዘተ ንጥፈታት ቤት ጽሕፈት ደቂ ኣንስትዮ እናበረኸ ይመጽእ ምህላዉ ዝሕብሩ ምልክታት ምዃኖም ኣኼባ ፈጻሚ ሽማግለ ኣስሚርሉ።
ቤት ጽሕፈት መንእሰያት ሰዲህኤ፡ ጀሚርዎ ዘሎ ናይ ፓልቶክ መደብን ኣብኡ ዝዝረበሎም ዘለዉ ኣጀንዳታትን ትምህርቲ ዝቕሰሞምን ንሓድነት ናይ ደምበ ተቓውሞ ንቕድሚት ክደፍኡ ዝኽእሉ ኣበርክቶታት ዘለዎምን ምዃኖም ኣኼባ መዚኑ። ነዚ ተጀሚሩ ዘሎ ጽቡቕ ተበግሶ ንምስፋሕን ኣሳታፊ ንምግባሩን ተወሳኺ ጻዕሪ ክግበር ከምዘድሊ ድማ፡ ኣኼባ ፈጻሚ ሽማግለ ርእዩ።
ቤት ጽሕፈት ወጻኢ ጕዳያት ሰዲህኤ ንጕዳይ ኤርትራውያን ስደተኛታት ብሓፈሻ፡ ንጕዳይ ኣብ እስራኤል ዝርከቡ ኤርትራውያን ድማ ብፍላይ፡ ኣብ ምጥባቕ፤ ዘካይዶ ዘሎ ዘይሕለል ጻዕርታት፡ ቤት ጽሕፈት ማሕበራዊ ጕዳያት ከኣ፡ ህጻናት ኤርትራውያን ኣብ ሱዳን ዝምሃርሉ ቤት ትምህርቲ ወድሸሪፈይ ቀጻልነት ክህልዎ ንዝገብሮ ዘሎ ኣበርክቶ፡ መርኣያ ናይ’ቲ ሰዲህኤ ኣብ ዜጋታቱ ዘለዎ ሓልዮትን ሓላፍነትን ዝገልጽ ዕላማታቱ ምዃኑ ኣኼባ ፈጻሚ ሽማግለ ኣስሚርሉ። ነቶም ነዚ ቤት ትምህርቲ ዝምውሉን ዝድግፉን ማሕበራትን ውልቀሰባትን ድማ ምስጋናኡ የቕርብ።
ቤት ጽሕፈት ዜና ሰዲህኤ እውን፡ ኣብ ነፍስወከፍ ዕለት ዘቕርቦም መሃርቲ ርእሰ-ዓንቀጻት ብጽሑፍን ብድምጽን ዝዝርግሖም ዜናዊ ሓበሬታታት፡ ንሰልፋዊ ንጥፈታት ኣብ ምቅላሕ ዝጻወቶ ዘሎ ግደ ኣኼባ ንኢዱ።
ኣባላት ሰዲህኤን ደገፍቱን፡ ነዚ እናበረኸ ዝኸይድ ዘሎ ንጥፈታት ንምትብባዕ ክገብርዎ ዝጸንሑን ዝገብርዎ ዘለዉን ናይ ገንዘብ ወፈያታት ድማ፡ ኣኼባ ናእዳኡን ምስጋናኡን ገሊጹ።
ፈጻሚ ሽማግለ፡ ብጕዳይ እቲ ካብ 3-5 ነሓሰ 2018 ኣብ ፍራንክፈርት ዝካየድ ፈስቲቫል 2018፡ ካብ ኣሰናዳኢት ሽማግለ ዝቐረበሉ ጸብጻባት ሰሚዑን ንለበዋታታ መሊሱን። ናይ ሎምዘበን ፈስቲቫል፡ ንኣባላት ሰልፊ ዝምልከት መዓልትን ንህዝቢ ዝምልከት መዓልትን ተባሂሉ ብፍልይ ዝበለ መልክዕ ክዳሎ ምዃኑ እውን ተራእዩ ኣሎ።
ብጕዳይ ኣብ እስራኤል ዝርከቡ ስደተኛታት ብዝምልከት፡ ኣብ ሃገራት ምዕራብ ዝርከቡ ገለገለ ስሱዓትን ገበነኛታትን ኤርትራውያን፡ ናብ’ዚ ሃገር’ዚ ከነሰጋግረኩም ገንዘብ ስደዱልና እናበሉ ዝፍጽምዎ ዘለዉ ናይ ምድንጋርን ስርቅን ተግባራት ደው ከብልዎ ሰዲህኤ ይጽውዕ። እቶም፡ መረጋገጺ ከይሓዙ ገንዘቦም ንመጠፋፋእቲ ዝህቡ ግዳያት ድማ፡ ካብ’ዞም ጐሓላሉ ክጥንቀቑ የዘኻኽር።
ኣኼባ ፈጻሚ ሽማግለ፡ ነቲ ኣብ ክልቲኡ ገማግም ናይ ቀይሕ ባሕሪ ዝካየድ ዘሎ ናይ ጂኦ-ፖለቲካዊ ውድድራትን ቅድድማትን እኹል ግዜ ሂቡ ብኣትኵሮ ተዘራሪብሉ። ዞባ ቀርኒ ኣፍሪቃ፡ ብስእነት ርግኣትን ወጥርታትን ይሳቐ ከምዘሎ ድማ መዚኑ። ብዝሒ ወተሃደራዊ መደበራት ናይ ግዳም ሓይልታት ኣብ ዞናና ድማ ምልክት ናይ ዘይምርግጋእ እምበር ናይ ጥዕና ምልክት ከምዘይኰነ ኣስሚርሉ።
ክቡራትን ክቡራንን
ኣብ መንጐ ኤርትራን ኢትዮጵያን ዓማምን ትርጕም ዘይብሉን ውግእ ቅድሚ ምጅማሩ ይኹን ኣብ ዝጀመረሉ እዋን እውን ከይተረፈ፡ ኣካል ናይ’ቶም ንመንግስታት ኤርትራን ኢትዮጵያን ሽግራቶም ብልዝብ ክፈትሑ፤ ሰራዊታት ክልቲኡ መንግስታት ናብ ቅድሚ ውግእ ዝነበሮ ቦታታት ክምለሱ ዝጽውዑ ዝነበሩ ሃገራውያንን ኣህጕራውያን ሓይልታት ኢና ኔርና። ክልቲኦም ሸነኻት፡ ማለት መንግስቲ ኤርትራን መንግስቲ ኢትዮጵያን ግን፡ ነዚ መጸዋዕታ ዕሽሽ ኢሎም ናብ ናይ 1998-2000 ዓ.ም ውግእ ድሕሪ ምእታዎምን ኣብ ልዕሊ ክልቲኡ ኣህዛብ እዚ ዘይብሃል ህልቂትን ብርሰትን ምውራዶምን፡ ብመሰረት ስምምዕ ኣልጀርስ፡ ነቲ ውግእ ደው ኣቢሎም ናብ ፍርዲ ክኸዱን እቲ ዝውሃብ ፍርዲ ድማ ቀያድን ናይ መወዳእታን ክኸውን ተሰማሚዖም ከምዝኣተውዎ ኣኼባ ፈጻሚ ሽማግለ ኣብ ልዕሊ ምዝካር፣ ተሓኤ ሰውራዊ ባይቶ፡ ሰልፊ ዲሞክራሲ ኤርትራ፡ ሰልፊ ህዝቢ ኤርትራን ሰዲህኤን፡ ካብ ብጊሓቱ፡ እቲ ቀያድን ናይ መወዳእታን ውሳኔ ኮሚሽን ዶብ ኤርትራን ኢትዮጵያን ኣብ ግብሪ ክውዕል ከም ዝግባእ ክጒስጒሱ ምጽናሖም ዘኪሩ። መንግስቲ ኢትዮጵያ፡ ነዚ ብይን’ዚ ኣብ ክንዲ ምትግባር ነቲ ኮሚሽን ዶብ ዝገበሮ ብይን ብመትከል ንድግፎ ኢና፡ ኣብ ትግባረኡ ብዝምልከት ግን ልዝብ ክግበር ኣለዎ ብምባል፡ 5 ነጥብታት ዝሓዘለ ናይ ልዝብ ቅድመ-ኵነት ብምቕራብ ናይ ኣይሰላም ኣይውግእ ኵነታት ከምዝቕጽል ገይሩ ምጽናሑ ዝዝከር ኢዩ።
ሓድሽ ቀዳማይ ሚኒስተር ኢትዮጵያ፡ ነቲ ደስኪሉ ዝጸንሐ ናይ ዶብ ሕቶ ኣብ ዝቐልጠፈ ጊዜ ብሰላማዊ ኣገባብ ክንፈትሖ ይግባእ ኢሉ ጻዕሪ ምክያዱ ዝድገፍን ተስፋ ዝህብን ኢዩ። ሰዲህኤ፡ ከም ቀደሙ፡ ንሰላማዊ ፍታሕ ዝግበር ጻውዒት ይኹን ጻዕሪ ደጋፊኡን ኣብ ጐድኑ ደው ኢሉ ንምዕዋቱ ኵሉ ዝከኣሎ ክገብርን ኢዩ። ነዚ ንምርግጋጽ ግን፡ መንግስቲ ኢትዮጵያ ግብራዊ ተበግሶ ክወስድ ንጽውዕ።
ሓቢርና ንስራሕ ከነድምዕ፡ ሓቢርና ነድምጽ ከነስምዕ
ፈጻሚ ሽማግለ
7 ሰነ 2018
ሰዲህኤ ላዕለዋይ ኮምስዮን ጉዳይ ስደተኛታት ሓለዋኡ ኣብ እስራኤልን ሊቢያን ዘለዉ ስደተኛታት ከዛይድ ጸዊዑWritten by ቤት ጽሕፈት ዜና ሰዲህኤ
ነቲ ኣብ እስራኤል ኣብ መንጎ` ደገፍትን ተቓወምትን ስርዓት ህግደፍ ኤርትራውያን ስደተኛታት ዘጋጠመ ጐንጺ ብዝምልከት ሰልፊ ዲሞክራሲ ህዝቢ ኤርትራ (ሰዲህኤ) ኣብ ዘውጸኦ መግለጺ፡ ኮሚሽነር ላዕለዋይ ኮሚሽ ጉዳይ ስደተኛታት ፊሊፖ ግራንዲ ንኣብ እስራኤልን ኩሉ ሓደገኛ ኩርነዓት ዓለምን ዘለዉ ሓለዋ ዘድልዮም ኤርትራውያን ስደተኛታት ዝገብሮ ሓለዉኡ ከዛይድ ጸዊዑ።
ጸብጻባት ከም ዝሓበሮ፡ ደገፍቲ ኤምባሲ ኤርትራ ኣብ እስራኤል ብዘሳወሮ ግጭት፡ ኣብ ዝሓለፈ ሰሙን ኣብ ከተማ ተልኣቪቭን ማላኪን ኣብ ልዕሊ መበል 27 ዓመት ዝኽሪ ናጽነት ኤርትራ ዘኽብሩ ዝነበሩ ኤርትራውያን ሓተቲ ዑቕባ ጉድኣት ኣጋጢሙ። ኣብቲ ጐንጺ ካራሩን ኣእማንን ከም ዝተዘውተረ እቲ ጸብጻብ ገሊጹ። ብ4 ሰነ 2018 ከኣ ቀጻሊ ናይ ገዛገዛ ምድፋእ ተኻይዱ። ካብ ቢቢሲ ዝተረኽበ ጸብጻብ ከም ዝሕብሮ ብሰንክቲ ግጭት ካብ ደገፍቲ ህግደፍ 13 ካብ ተቓወምቲ ከኣ 3 ስደተኛታት ንክሕተቱ ተኣሲሮም ኣለዉ።
ናይቲ ናብ ላዕለዋይ ኮሚሽን ጉዳይ ስደተኛታት ዝተላእከ መዘክር ሰዲህኤ ቅዳሑ ናብ ሕብረት ኣፍሪቃ፡ ኣብ እስራኤል ናብ ዘለዋ ኤምባሲታት ኣፍሪቃ፡ ከምኡ እውን ኣብ ማእከላይ ቤት ጽሕፈት ሕቡራት ሃገራት ጀነቫ ናብ ዝርከብ ልኡኽ እስራኤል ቅዳሑ ተላኢኹ እዩ። እዚ መዘክር ኣብ ኩሉ ኩርነዓት ዝርከቡ ኤምባሲታት ኤርትራ ናይ ግጭትን ምፍልላይን ማሕበረሰብ ኤርትራ ጠንቂ ምዃኑ ጠቒሱ፡ ኣተሓሒዙ ከኣ ካብ ገበነኛታት ሓለዋ ምግባር ኣድላዪ ከም ዝኾነ ኣስፊሩ።
ምስዚ ሰዲህኤ ኣብዚ መዘክሩ፡ እስራኤላውያን ሓለፍትን ካለኦት እቲ ጉዳይ ዝምልከቶምን ኣብ ልዕሊ’ቶም “ስደተኛታት” ብዝብል ጉልባብ ንመንግስቲ ኣስመራ ዝድግፉ ናብቲ ዝቖጸሮም መንግስቲ ክመልስዎም መሰረታዊ ስጉምቲ ክወስዱ ከም ዝግበኦም ጠቒሱ።
እቲ መዘክር ጉዳይ ስደተኛታት ኣብ ካልእ ከባብታት’ውን ኣሻቓሊ ምህላዉ ኣመልኪቱ፡ ላዕለዋይ ኮሚሽን ጉዳይ ስደተኛታት ንግዳያት ኣብ ሊቢያ ተዓጊቶም ንዘለዉ ብፍላይ ከኣ ነቶም ካብ ቅትለት ኣሰጋገርቲ ሰባት ኣብ ሊቢያ ባኒዋሊድ ዝበሃል ቦታ ዝደሓኑ 140 ኤርትራውያን ዝገብሮ ደገፍ ንከዛይድ ተማሕጺኑ።
EPDP Asks UNHCR to Enhance Protection For Eritrean Refugees in Israel and LibyaWritten by EPDP Information Office
Amid reports of serious clashes between Eritrean regime supporters and regime opponents in Israel, the Eritrean People's Democratic Party (EPDP) on 5 June urged the UNHCR Chief, High Commissioner Filippo Grandi, to strengthen protection for Eritrean asylum seekers in Israel and other dangerous places including Libya.
Reportedly instigated by agents of the Eritrean Embassy in Israel, the clashes in Tel Aviv and Kiryat Malakhi during the past weekend, caused serious injuries affecting many asylum seekers who were celebrating the 27th independence anniversary of their country. Knives and stones were used in the brawls. Further house-to-house scuffles took place on Monday, 4 June, and there were fears that they may continue. A BBC report said that 13 of the pro-regime assailants and three of the regime opponents were arrested for questioning.
The EPDP memorandum to UNHCR, which was also copied to the African Union, the African embassies in Israel and to the Israel envoy to the UN headquarters in Geneva, stated that embassies of the Eritrean regime in many countries are the source of divisions and clashes among Eritrean communities and asked enhanced protection from agents of the criminal regime in Asmara.
The EPDP appeal also called upon "the Israel authorities and all other concerned governments to identify the so-called "refugees" supporting the regime in Asmara and take drastic action of sending them back to their employer - the Eritrean regime" itself.
The memorandum also alluded to the disquieting situation of Eritreans in other places, and urged the UNHCR "to do more in support of the victimized Eritrean asylum seekers stranded in Libya, and in particular to the 140 survivors of the recent killings by human traffickers at Libya's Bani Walid".
More...
ሓጺር ጸብጻብ ሰሚናር ንዝኽሪ መዓልቲ ነጻነት ኣብ ፍራንክፈርትWritten by EPDP Information Office
ብምኽንያት ምቛም ሓድሽ ሰልፋዊ ስርርዕ ኣብ እስራኤል ናይ ዞባታት ምልላይ ኣኼባ ተኻይዱWritten by EPDP Information Office
ምምሕዳር ውደባዊ ጉዳያት ቤት ጽሕፈት ብዝጸውዖ መሰረት፡ ቀዳም 02 ሰነ 2018 ብመራኸቢ ብዙሓን፡ ናይ ሰዲህኤ መላእ ዞባታት ናይ ምልላይ ኣኼባ ተኻይዱ።
ኣብዚ ኣኼባ’ዚ ዝተሳተፉ ወከልቲ ምምሕዳራት ኣብያተ ጽሕፈት ደቂ ኣንስትዮ፣ መንእሰያት፣ ውደባን ዜናን፣ ዞባታት ሰሜን ኣመሪካን ኤውሮጳን፣ ኣውስትራልያ፣ ማእከላይ ምብራቕ፣ እስራኤል፡ ከምኡ’ውን መሪሕነታዊ ልኡኽ ሰልፊ ናብ እስራኤል ክኾኑ እንከለዉ ብሕጋዊ ኰነ ተክንካዊ ምኽንያታት ክሳተፉ ዘይከኣሉ ድማ ወከልቲ ካብ ኢትዮጵያን ሱዳንን ነበሩ።
ቀንዲ ዕላማ ናይዚ ኣኼባ፡ ነቲ ዑደት ልኡኽ መሪሕነት ናብ እስራኤል ዘሰላሰሎ ዕዉት ስርርዓዊ ዕዮ ንምኽላልን፡ ኣብ ዞባ እስራኤል ዝቖመ ሓድሽ ውድባዊ ምምሕዳር ምስ ዞባታትን ምምሕዳዳራዊ ትካላትን ንምልላይን እዩ።
እዚ ኣኼባ ብሓላፊት ቤት ጽሕፈት ደቂ ኣንስትዮ ወ.ሮ ኣድያም ተፈራ ተማእኪሉ ዝተኻየደ ክኸውን እንከሎ፡ ሓላፊ ውደባዊ ቤት ጽሕፈት ኣቶ ተስፋይ ወልደሚካኤል ደጊጋ ድማ ንዕዉት ዑደት እስራኤል ድሕሪ ምምጓስ ብዛዕባ ስርርዕ ሰልፍን፡ ንምንታይ ከም እንቃለስን ሰፊሕ መብርሂ ሂቡ። ኣብ መደረኡ፡ ንፖሊቲካዊ ፕሮግራምን ቅዋምን ሰልፊ ብምጥቃስ “ሰዲህኤ ማለት ንህዝቢ እሙን ምዃን ማለትዩ። ተኣማንነት ሰዲህኤ ነቲ መግዛእቲ ድሕሪ ምስዓር የብቅዕ ዝበልናዮ፡ ነቲ ድሕሪ ናጽነት ከም ሃገር ዝበሃግናዮ ግን ዘየረጋገጽናዮ ሰላም፡ ፍትሒ፡ ብልጽግና ንምርግጋጽ ኣብ ምቅላስ እዩ ዝምርኰስ፤ ብመሰረቱ ጸረ ድንቁርና ሕማምን ድኽነትን ዝቃለስ ሰልፊ እዩ። ኣብዚ መዳይ’ዚ ሰልፍና ንህዝቡ እሙን እዩ። ነዚ ንምዕዋት ድማ ቀዳማይ ዕማም ንምልኪ ምስዓር ብምኻኑ፡ ምእንቲ’ዚ ንውደብ ምእንቲ’ዚ ድማ ስሩዕ ናይ ቃልሲ ህይወት ንመርሕ” ክብል ኣብሪሁ። ኣብ ክሊ’ዚ ተረድኦ’ዚ ነቶም ኣብ እስራኤል ተወዲቦም ኣካል ስድራ ቤት ሰዲህኤ ኰይኖም ቃልሲ ኣበጊሶም ዘለዉ ዮሃና እናበለ ጽቡቕ ሌላን ዕዉት ናይ መጻኢ ሓባራዊ ስራሕን ተመንዩ።
ድሕሪ መግለጺ ኣቶ ተስፋይ ነቲ ንኩነታት ስደተኛታት ኤርትራውያን ኣብ እስራኤል ክፈልጥን ምስኦም ክራኸብን ዝተላእከ፡ ብወ/ሮ ፈቨን ጊደዎንን ኣቶ ትኩእ ተስፋይን ዝቖመ ልኡኽ መሪሕነት ዕድል ተኸፊቱ። ነዚ ዕድል’ዚ ብምጥቃም ኣቶ ትኩእ ተስፋይ በቲ ማራኺ ኣቀራርባኡ፡ ብዛዕባ ሃለዋት ኤርትራውያን ኣብ ኣስራኤል ብሓፈሻ ብዛዕባ ዝተኻየደ ዕዉት ዑደት ድማ ብፍላይ ሰፊሕ መብርሂ ኣቕሪቡ። ኣብ ሃገር እስራኤል ምስቲ ኩሉ ዘጋጥሞም ጸገማት፡ ንኩሉ’ቲ ንህላዌኦም ዝደናደን ኩነታት በዲሆም ክምህ ከይበሉ ንቃልሲ ዝዓጠቑ ውፉያት ከምዘለዉ ኣብሪሁ። ነቶም ኣባላት ሰልፊ ከይኖም ተወዲቦም ከይተሓለሉ ዝቃለሱ ዘለዉ ድማ ኣመጒሱ።
ቀጺሉ ኣቶ ጸጋይ ተስፋይ ካብ ዞባ እስራኤል ነዚ ናይ ሌላ መድረኽ ድሕሪ ምንኣድ፡ ንሃለዋት ዞባ እስራኤልን ነቲ ተበጊሱ ዘሎ ናይ ሰዲህኤ ስርርዓትን ብምምልካት፡ ዕዉት ዕማማት ንምክያድ ዓጢቑ ከም ዘሎ ብሰፍሓት ኣብሪሁ።
ድሕሪ’ዚ ናይ ሌላ መድረኽ ነተሳተፍቲ ኣኼባ ተኸፍተ’ሞ፡ ወከልቲ ምምሕዳራት ኣብያተ ጽሕፈት፡ መሪሕነት ዞባታት ሰሜን ኣመሪካን ኤውሮጳን፡ ከምኡ’ውን ወከልቲ ማእከላይ ምብራቕን ኣውስትራልያን ብተርታ ዕድል ብምርካብ ንመንነቶም፡ ሓላፍነቶም፡ ትካላቶምን ዘሰላሰልዎ ኣሳልጦታትን ገለጹ።
ኣብዚ ኣኼባ’ዚ እቶም ብስራሕ ምኽንያት ክሳተፉ ዘይከኣሉ፡ ሓላፊ ቤት ጽሕፈት መንእሰያት ኣቶ መድሃኔ ህብትዝጊ፣ ኣቦ መንበር ዞባ ኤውሮጳ ኣቶ ኢሳቕ ወልደማርያም፣ ኣባል መሪሕነታዊ ልኡኽ ናብ እስራኤል ወ.ሮ ፈቨን ገዲዎን፣ ከምኡ’ውን ወከልቲ ካብ ንኡስ ዞባ ጀርመን፡ ካብ ኢትዮጵያን ሱዳንን ዘመሓላለፍዎ ናይ ሰናይ ምንዮት መልእኽቲ ተገሊጹ።
ድሕሪ ናይ ሰለስተ ሰዓት ምዉቕን ልዙብን ኣኼባ፡ ከምዚ ዝበለ ኣኼባታት ክቕጽል ለበዋታት ካብ ኣኼበናታት ድሕሪ ምትሕልላፉ፡ ወ.ሮ ኣድያም ተፈራ ናይ መፋነዊ ቃል ድሕሪ ምሃብ ኣኼባ ተዛዘመ።
ኣባል መሪሕነት ዞባ ሰሜን ኣሜሪካ ሰልፊ ዲሞክራሲ ህዝቢ ኤርትራ ኣብ ካናዳ ዑደት ኣካይዳWritten by ሽማግለ ዜና ዞባ ሰሜን ኣሜሪካ
ኣባል ዞባ ሽማግለ ሰሜን ኣሜሪካ ሓላፊት ጉዳያት ደቂ-ኣንስትዮ ወ/ሮ ኣስገደት ምሕረትኣብ ኣብ ካናዳ ከተማ ዊኒፐግ ብዕለት 20 ጉንበት ዝተኻየደ ሰፊሕ በዓል መዓልቲ ምሕዳስ መብጽዓ ተሳቲፋ።
እዚ ልዕሊ 300 ሚእቲ መብዛሕተኦም መንእሰያት ኤርትራውያን ዝተሳተፍዎ ድሙቕ በዓል ብህድሞና ዝበሃል ሲቪካዊ ማሕበር ተጣባቒ ሰብኣዊ መሰላት እተዳለወ እዩ። ወ/ሮ ኣስገደት ምሕረትኣብ ብህድሞና ብዝተገብረላ ዕድመ ክትሳተፍ እንከላ ኣብርእስኡ’ውን ምስ ኤርትራውያን ተቐማጦ ዊኒፐግ ብዝዕባ ምምስራት ናጻ ማሕበር ደቂ-ኣንስትዮ ንምዝታይ እዩ ነይሩ።
ሰንበት 20 ጉንበት ቀትሪ ምስ ግዱሳት መንእሰያት ደቂ-ኣንስትዮ ኣኼባ ብምክያድ ስለምንታይን ብኸመይን ክንውደብ የድልየና ካብ ሕሉፍ ተመኩሮታት ተቓለስቲ ደቂ-ኣንስትዮናኸ እንታይ ክንመሃር ንኽእል ኣብ ዝብል ኣርእስቲ ነዊሕ ምይይጥ ኣካይዳ።
- ብሓፈሽኡ ደቂ-ኣንስትዮ ኤርትራ ንመሰልና ተወዲብና ክንቃለስ መተካእታ ከምዘይብሉ ድሕሪ ምግላጽ ካብ ተጽዕኖ ናይ ዝኾነ ይኹን ፖለቲካዊ ውድባት ናጻ ክኸውን እቲ ቐንዲ መሰረት ናይ ዉዳበና ክኸውን ከምዘለዎ
- ናጻ ካብ ተጽዕኖ ናይ ዉድባት’ምበር ኣብ እንዓግበሉ ፖሊቲካዊ ዉድባት ኣባላት ክንከውን ከምዘይክልክለና
- መሰረት ናይ ምግሃስ መሰልና ድሕረትን ድንቁርናን ስለዝኾነ እቲ ቓልሲ ምስ ኩሉ እቲ ምእንቲ ፍትሕን ሰላምን ኣብ ሃገርና ዝቃለስ ሓይልታት እነካይዶ ምዃኑ
- ድሕረት ኣብ ባህልና ስለዘሎ ኣባና’ውን ከምዘሎን ክንቃለሶ ከምዘሎናን
- መሰልና በቲ ኣብ ኤርትራ ህዝብና ዝጭቁን ዘሎ ምልካዊ ስርዓት ጥራሕ ዘይኮነ ኣብ መዕልታዊ ሂወትና ከምዝገሃስ
- ኣብ ስድራቤት መሰልና ምሕላው ሰላምን ቅሳነትን እምበር ቆዮቛን ዳንኬራን ከምዘየምጽእ ኣብሪሃ።
ተሳተፍቲ ብተገዳስነት ድሕሪ ምስማዕ በቲ ኣኼባ ሕጉሳት ምዃነን ገሊጸን። ቀጻሊ ርኽክብን ምኽሪን ከምዘድሊ ተላብየን።
ብድሕሪ’ዚ ምሸት ኣብ’ቲ ህዝባዊ በዓል ተረኺባ ብተሳተፍቲ ኣድናቖት ዘትረፈ መደረ ኣቕሪባ። እቲ በዓል “መዓልቲ ምሕዳስ መብጽዓ” ኣብ ትሕቲ ዝብል መሰረታዊ ሓሳብ እዩ ተኻይዱ። ኣሕዋት ገዛኢ ሓጎስን ማህድረን ህዝብና ብዘደንቕ ጽንዓትን ተወፋይነትን ንሰላሳ ዓመታት ተቓሊሱን ብእሻሓት ተሰዊኡን ሰንኪሉን ሃገርና ካብ ባዕዳዊ መግዛእቲ እንተናገፈ፡ ከምህዝቢ ገና ሓራ ስለዘይወጻእና ሎሚ መዓልቲ ህዝብና ካብ ምልኪ ተላቒቑ ፍትሕን ሰላምን ምእንቲ ከስተማቕር ቃልስና ክነሕንን መብጽዓ ንኣትወላ መዓልቲ እያ ክብሉ መደረታቶም ኣቕሪቦም።
ቀጺላ ወ/ሮ ኣስገደት ከም መቐጸልታ መደረታቶም ብፍላይ ኣብ ሕሰምን መከራን ደቂ-ኣንስትዮና ብምትኳር መግለጺ ኣቕሪባ። ብዘይ ተሳትፎ ደቂ-ኣንስትዮ ዝዕወት ሰውራ የሎን። ጓል ኣንሰይቲ ኤርትራ ብጽንዓትን ተወፋይነትን ብዓቢኡ ብረት ተሓንጊጣ ኣብ ጎድኒ ኣሕዋታ ደቂ-ተባዕትዮ ተሰዊኣን ሰንኪላን፡ ኣብ ውሽጢ ከተማታት ናይ ስለላ ስራሓት ኣካይዳ፡ ኣብ ገጠራት ዝነበረት ሰንኪታ ተጋደልቲ ዓንጊላን ደም ዉጉኣት ሓጺባን፡ ኣብ ስደት ዝነበረት ከዲማ ተጋዳላይ ዓንጊላ ሰውራ መዊላን። ይኹንምበር ድሕሪዚኹሉ መሪርን ነዊሕን ቃልሲ ፍረጻማኣ ከይረኣየት ተጠሊማ ኣደዳ ስደትን ዉርደትን ኮይና ትርከብ። እታ ተጋዳሊት’ውን ተጠሊማ ኣብክንዲ እተዕርፍ ሕጂ ኣብዕብየታ ትስደድ ኣላ። እታ ክትወልድ ዕድል ዝገበረት ድማ ደቃ ወይ ክስደዱ ወይ ክእሰሩ ትሪኢ ኣላ ድሕሪ ምባል ኣብ ሃገርና ጥራሕ ዘይኮነ ኣብ መኣእ ዓለም ገኒኑ ዝርአ ዘሎ ጭቆናን ዓመጽን ኣብ ልዕሊ ደቂ-ኣንስትዮ ጠንቁ ተባዕታዊ ትምክሕቲ እዩ። ትምክሕቲ ድማ ካብ ድሕረትን ድንቁርናን ይብገስ። ስለ’ዚ ወጽዓና ምስ ሓደ ስርዓት ዝመጽእን ዝጠፍእን ኣይኮነን። ሕቶና ሕቶ ሰብኣዊ መሰል እዩ። እቲ ኩሉ ምእንቲ ፍትሒ እቃለስ ኣለኹ ዝብል እጃሙ ዘበርክተሉ ፍትሓዊ ቃልሲ እዩ። ዲሞክራሲን ፍትሒን ባህሊ ክሳብ እንገብሮ መሰል ደቂ-ኣንስትዮ ክኽበር ኣይክእልን። ፍትሒ ኣብ ሃገርና ምእንቲ ክነግስ ኣምበኣር ንፍስወከፍና ድንቁርና ብንቕሓት ክንትክእ እቲ ቃልሲ ኣብ ገዛና ክጅምር ኣለዎ። ኣብ ስደት ዘሎና ሂወትና ዝያዳ ዝኸበደ እዩ ኮይኑ።
ኣዴታትና ናይ ገዛ ሓላፍነት ጥራሕ እዩ ነይሩወን። ንሕና ግን ከማኹም ወፊርና ክንሰርሕ ንግደድ። ኣብ ገዛ ተመሊስና ድማ ምሉእ ሓላፍትነ ናይ ገዛን ቆልዑን ኣብና ይወድቕ። ዝለ’ዚ ኩሉ ደላይ ፍትሒ እየ ዝብል ኣብ ገዛይ ፍትሒን ዲሞክራሲን የተግብር ዶ ኣለኹ ኢሉ ነብሱ ክሓትት ይግባእ። ንሕና ደቂ-እንስትዮ’ውን ድሕርት ካብ ነብስና ክነወግድ ይግባእ። ላም ፍርቂ ነብሳ ኣይትሰብሕን። ድሕረት’ውን ኣብ ደቂ-ተባዕትዮ ጥራሕ ዘሎ ኣይኮነን። ሃገርና ክትምዕብልን ዲሞክራሲ ክትከልን ክዕምብብን ብማዕረ ክንነቅሕ የድሊ ብምባል ብኩሉ ኣኼበኛ ተቐባልነት ዝረኸበ መደረኣ ደምዲማ።
ቐጺሉ ድምጻዊ ሳሚ መብራህቱ በቲ ጥዑም ድምጹን ቁምነገራዊ ትሕዝቶ ደርፍታቱን ወኒ ኣኼበኛ ቀስቂሱ ዘገርም ባህላዊ ምሸት ኣምስዮ።
ንጽባሒቱ ሰኑይ ጉንበት 21 ንግሆ ምስ ኣባላት ጨንፈር ዊኒፐግ ሰልፊ ዲሞክራሲ ህዝቢ ኤርትራን ተደናገጽቲን ኣኼባ ብምክያድ ብዛዕባ ህልዊ ኩነታት ሰልፍናን ዝርአ ዘሎ ኣዎንታዊ ምዕብልናታትን ገሊጻ። ንዝቐረበላ ሕቶታት ድማ መሊሳ። ድሕሪ ቐትሪ፡ እንደገና ምስ ግዱሳት ደቂ-ኣንስትዮ ኣኼባ ኣካይዳ። ከመይ ንዉደብ ንዝብል ሕቶ ብዕምቆት ተዘትዩሉ። ቀጺሉ ንዝቐረበላ ሕቶታት መሊሳ። ወ/ሮ ኣስገደት፡ ኣዝያ በቲ ዝተገብረላ ኣቀባብላ ሕጉስቲ ምዃና ገሊጻ። ብናህሪን ሃገራዊ ፍቕርን፡ ዘለወን ድሌት ናይ ምውዳብን ኣዝያ ከምዝተደነቐትን ከምዝተሓጎሰትን ሞራልን ተስፋን ከምዝሃባኣን ኣብሪሃ።
ሽማግለ ዜና ዞባ ሰሜን ኣሜሪካ
30 ጉንበት 2018


text:
ነጋድያን ሀገር ቅድስት ኢየሩሳሌም፡ ዑደቶም ብምቕጻል ኣብ ቅዱሳን መካናት ይበጽሑ ኣለዉ!
ነጋድያን ሀገር ቅድስት ኢየሩሳሌም፡ ብብፁዕ ኣቡነ ሉቃስን ገዳማውያንን ውሉደ ክህነትን እናተመርሑ ዘይበጽሕዎ ቅዱሳን መካናት ንምብጻሕ ካብ ዕለተ 18 ነሐሴ 2010 ዓ.ም. (24/08/2018 ዓ.ም.ፈ) ጀሚሮም ዑደቶም ይቕጽሉ ኣለዉ።
ብንባብ መጽሓፍ ቅዱስ ጥራሕ ዝፈልጥዎም ቦታታት ከም ቅድስት ኤልሳቤጥ ቃል ሰላምታ ንእግዝእትነ ማርያም ዘቕረበትሉን ...
ቅዱስ ዮሓንስ መጥምቕ ዝተወልደሉን ዝዓበየሉን ቦታ፣ ጐይታ 40 መዓልትን ለይትን ዝጾመሉ ገዳመ ቆሮንቶስ፣ ብተኣምራት ካብ መቓብር ንኣልኣዛር ዘተንሥኣሉ፡ ቅዱስ ቍርባን ዝሠርዓሉ፣ ሆሳዕና በኣርያም እናተመስገነ ዝኸዶ፣ ደብረ ዘይት መካነ ዕርገቱን ንቅዱሳን ሓዋርያት መንፈስ ቅዱስ ዝወረደሉ ቅዱሳን ቦታታት ብምብጻሕ በረኸት ተሳቲፎም።
ኣብ መቓብር ኣበው ኣብርሃም ይስሓቅ ያዕቆብ፣ ነቢይ ዮናስ ካብ ከብዲ ዓሳ ዝተተፍኣሉ . . . ክበጽሑ ከለዉ ከምኡ’ውን ኣብ መቓብር ቅድስት ድንግል ማርያም፣ ሊቀ ሰማዕት እስቲፋኖስ ብዳርባ እምኒ ዝተቐትለሉን ብስሙ ዝተሓንፀ ቤተ ክርስቲያንን፣ ቅዱስ ጴጥሮስ ኣብ ኢዮጴ ራእይ ዝረኣየሉ፡ ቅዱስ ጊዮርጊስ ኣብ ልዳ ሰማዕትነት ዝተቐበለሉ፣ . . . ብምብጻሕ ዘይርሳዕ ዝኽርን ዘይውዳእ ዓስብን ረኺቦም።
ነጋድያን ሀገር ቅድስት ኢየሩሳሌም፡ ዑደቶም ዛዚሞም ንዕለተ ሰኑይ 28 ነሐሴ 2010 ዓ.ም. (3/09/2018 ዓ.ም.ፈ.) ናብ ሃገሮም ክምለሱ ተስፋ ይግበር።